
АНЫҚТАМАЛАР

«Тілдік сана және «байлық-кедейлік» бинарлық оппозициясы (қазақ және ағылшын тілдері материалдары негізінде)» тақырыбындағы диссертациялық зерттеуде келесідей анықтамаларға сәйкес терминдер қолданылады:
Антропоөзектік парадигма – лингвистиканың тілді адамның танымдық ойлау қабілетімен байланыстыра қарастыратын бағыты.
Архисема – белгілі топтағы тіл бірліктерінің бәріне тән жалпы категориялық белгілерді жинақтап білдіретін мағына.
Архетип – адам табиғатынан, оның түп санасынан тамыр тартатын архаикалық мәңгі идея.
Ассоциация – неғұрлым жалпы мағынада екі не одан да көп элементтердің арасындағы анықталған кез келген функциялық байланыс.
Ассоциативті өріс – адамның тілдік жадының
(білімінің) көрінісі, семантикалық және грамматикалық қатынастар жүйесінің
көрінісі ғана емес, санадағы бейнелер, уәждер мен бағалардың көрінісі.
Ассоциативті модель – адамдардың (ойлаушы субьектілердің) белгілі бір сөзге не кез келген обьектіге қатысты алғашқы ойларының жүйеленген жиынтығын қамтитын тұжырымдама. Оны дамның тілдік санасының үлгісі ретінде қарастыруға болады.
Әлем бейнесі – әлемді сезінуге, түсінуге, қабылдауға негізделген адам қауымдастықтары мен жеке адамның (ойлаушы субьектінің) әлем туралы білімі мен пікірлерінің жиынтығы.
Бинарлық оппозиция – әлемді ұтымды сипаттаудың әмбебап құралы, онда бір мезгілде екі қарама-қарсы ұғым қарастырылады, олардың бірі қандай да бір сапаны растайды, ал, екіншісі жоққа шығарады.
Категория – адам ойының танымдық түрі. Ол адам тәжірибесін жалпылауға, жіктеуге мүмкіндік беретін адамның когнитивтік әрекетімен, яғни түрлі заттарды белгілі бір қасиеттеріне қарай жіктеу, топтау негіздерімен сипатталатын әмбебап ұғым.
Когнитивтік лингвистика – тіл білімінің жаңа бағыттарының бірі, тілдің танымдық табиғи болмысын зерттейтін ғылым саласы.
Концепт – адамның сан ғасырлық өмір тәжірибесінен туындаған, қоршаған орта жайлы әлемнің тілдік бейнесін сипаттайтын күрделі құрылым.
Лингвомәдениеттану – мәдениет пен тілдің өзара байланысы мен өзара іс-әрекетін зерттейтін кешенді ғылыми пән.
Паремиология – мақал-мәтелдерді зерттейтін ғылым саласы.
Психолингвистика – сөйлеу үрдісін сөздің ойға қатысы тұрғысынан зерттейтін психология мен лингвистиканың арасындағы ғылым саласы. 
Респондент – анкета, сауалнама, сұхбат кезінде жауап берген адам.
Сауалнама – адамдар тобына арнаулы сұрақтар қою нәтижесінде ақпарат жинаудың бір тәсілі.
Стереотип – бала кезден қалыптасып, баяу өзгеріске түсетін, белгілі бір мәдениет туралы білімнің негізгі өзегі.  Стереотиптердің мазмұндық қабатында белгілі бір халықтың ұлттық ерекшелігімен қатар, зат, құбылыс, жағдай туралы ұлттық-мәдени түсінігі сақталады.
Таным – адамның немесе топтың ақпаратты қабылдау, түсіну, бағалау және оны өз тәжірибесінде қолдану үдерісі. Таным арқылы әлемді, өзімізді және қоршаған ортадағы феномендерді түсінеміз.
Тілдік сана – тілдің әлеуметтік, мәдени және психологиялық аспектілерінің біртұтас көрінісі, сонымен қатар, адам жадында, санасында және қоғамда орын алатын тілдік үдерістер мен байланыстарды қамтитын когнитивті сананың құрамдас бөлігі.
Фрейм – концептілік жүйенің құрылымдық элементтерін танытатын концепт типінің қарапайым формасы.
Ұжымдық сана – әлеуметтік топқа немесе қоғамға ортақ жалпы көзқарастар, идеялар мен білімге негізделген әлеуметтік тұжырымдама.
Этнос – бір географиялық мекенде өсіп-өнген, өткен тарихы, тілі мен мәдениеті қалыптасқан, психологиялық ерекшелігі бар біртұтас адамдар қауымы (тайпа, халық, топ).




























БЕЛГІЛЕУЛЕР МЕН ҚЫСҚАРТУЛАР

	ағыл.

	ауыс. мағ.
	– ауыспалы мағына

	БС
	– Бабалар сөзі

	ғ.
	– ғасыр

	КММ
	– көп салалы мамандандырылған мектеп

	ҚТТС
	– Қазақ тілінің түсіндірме сөздігі

	қаз.
	– қазақ тілі

	пар.
	– парсы тілі

	т.с.с.
	– тағы сол сияқты

	т.б.
	– тағы басқа

	ЭС
	– этнографиялық сөздік

































КІРІСПЕ

Зерттеу жұмысының жалпы сипаттамасы. Диссертациялық жұмыс қазақ және ағылшын тілділер санасындағы «байлық-кедейлік» бинарлық оппозициясының ерекшеліктерін анықтауға бағытталады. Жұмыста «байлық» және «кедейлік» концептілерінің екі тілдегі үлгілері, мазмұндық құрылымы салғастырылады. Қазақ және ағылшын тілдерінің материалдары негізінде «байлық-кедейлік» бинарлық оппозициясын жасауға қатысатын тілдік бірліктерге талдау жасалады. Зерттеу жұмысында «тілдік сана» және «бинарлық оппозиция» ұғымдары жан-жақты талдана отырып, қазақ және ағылшындардың тілдік санасының заңдылықтары мен құрылымы анықталады.
Тілдік сана – сөйлеу əрекетінің механизмдерін – сөйлеудің тууын, сөйлеуді қабылдауды, тілдің санада сақталуын қамтамасыз ететін сананың бір бөлігі. Қазіргі уақытта тілдік сана тек когнитивтік лингвистика шеңберінде ғана емес, психолингвистика, мәдениеттану, философия және нейробиология салаларында да зерттелуде. Бұл зерттеулердің барлығы тілдік сананың күрделі, көпқырлы феномен екенін және оның адамның когнитивтік жүйесіндегі маңызды орнын көрсетеді. Тілдік сана зерттеулерінің нәтижелері тілдің адамның ойлау жүйесіне, мәдениетаралық түсіністікке және білімді ұйымдастыруға қалай әсер ететінін тереңірек түсінуге мүмкіндік береді. Тілдік санадағы ақпараттың сөйлеуге айналу жолы психологиямен байланысты болса, тілдік санадағы ақпараттың қалыптасуы этномәдениетпен, халықтың танымымен байланысты. Бір ұлттың мәдениетін сақтаушы, сол ұлт тілін тұтынушы екі адамның лингвомәдени бірлікті таныту қабілеті мен білім деңгейі, тілдік қолданысы екі түрлі болатындығы түсінікті. Бірақ лингвомәдени бірлікті қабылдауы бірдей бола алады. Бұған тілдік санадағы ортақ архисемалар әсер етеді. Тілдік сананың түп бастауында ұжымдық сананың сарқыншақтары болады. Яғни индивидтің этностық ерекшеліктері, этнос деңгейіндегі таным-түсінігі тілде репрезентацияланады. Бөтен мəдениетке тереңірек бойлау үшін алынған жаңа білім адамның өз мəдениетін мəдениеттің ерекшеліктерімен салыстыра отырып, арадағы айырмашылықтардың мəнін айқындау қажеттілігін сезінгенде ғана қалыптасады. Мәтіндерге, тілдік бірліктерге талдау жасау халық тілінің табиғатын тани түсінуге, халықтың тілдік санасын, ойлау жүйесін зерделеуге мүмкіндік береді. Сәйкесінше, мұндай тілдік бірліктер халықтың дүниетанымы мен этникалық санасының қалыптасуы, қоғамдағы белгілі бір дәстүрдің орнығуы жайлы ақпаратты сақтай алады. Этнос санасында мұндай түсініктер жиынтығы концептуалды жүйені құрайды.
Бинарлық оппозиция – адамзаттың ойлау жүйесі мен әлеуметтік құрылымдарын түсінудің қуатты құралы. Ол мәдениет пен тілдің негізін зерттеуге мүмкіндік береді, бірақ шектеулері де жоқ емес. Қазіргі ғылым бинарлық оппозицияларды қайта қарастырып, оларды көпөлшемді жүйелер арқылы талдау қажеттігін көрсетіп отыр. Бұл ұғымды дұрыс қолдану күрделі әлеуметтік, мәдени және философиялық мәселелерді шешуге мүмкіндік береді. Әлемді материалдық тұрғыдан бинарлы түрде қарастыру әртүрлі концепттердің қалыптасуына ықпал етті. Бинарлық оппозиция ғылымда шындықты танудың әмбебап құралы ретінде қарастырылады. Оның сол жағы, әдетте, оң (жағымды), ал, оң жағы – теріс (жағымсыз) болып келеді. Барлық кезеңде байлық та, кедейлік те екі түрлі реңкпен айқындалады. Бір кезеңде байлық рухани өлім мен адамгершіліктен алшақтататын құндылық ретінде, ал кедейлік  рухани байлықтың, жан тазалығының кепілі ретінде бейнеленеді. Енді бірінде байлық еңбекқорлық, даналық ретінде көрінде, кедейлік жалқаулықпен, ақылсыздықпен байланыстырылады. Сондай-ақ, байлық әлеуметтік мәртебе, материалдық қолжетімділік аясында, кедейлік рухани кемшілік емес, керісінше рухани тұрғыдан «толыққан азық» ретінде көрсетіледі. Осындай екі түрлі реңк қазақ және ағылшын тілді әдебиетте барлық кезеңде сипатталады. Байлық пен кедейліктің бинарлық оппозициясы адамзат тарихының барлық кезеңдерінде көрініс тауып, әртүрлі әлеуметтік құрылымдардың негізінде қалыптасып келді. Бұл қарама-қарсылық тек экономикалық өлшемдермен шектелмейді, сонымен қатар әлеуметтік әділеттілік, билік, мәдениет және құндылықтар жүйесінің негізінде терең талдауды талап етеді. Ұзақ тарихи үдерістерде байлық пен кедейлік әртүрлі формаларда көрінді, олардың мағынасы, қолданылу аясы және символикалық рөлі уақыт пен кеңістікке қарай өзгеріп отырды. Сондықтан «байлық-кедейлік» бинарлық оппозициясын тілдік сана тұрғысынан қарастыру қажет деп ойлаймыз.
Зерттеудің өзектілігі. Лингвомәдениет аясындағы тақырыптарға ғылыми зерттеулердің көбеюі «тіл-адам-мәдениет» триадасының маңыздылығын арттыра түсті. Қазіргі таңда адамның тілдік санасының түрлі заңдылықтарын қарастыруға бағытталған зерттеулер пайда болды. Сәйкесінше, белгілі бір этностың өзіне ғана тән ерекшеліктері, мәдениеті, тілдік санасы және осы аталғандардың ұлттың концептілік танымындағы көрінісі қазіргі ғылым үшін аса өзекті. Ұжымдық сананың қисыны мен құрылымы, адамзаттың өз этносының ғасырлар бойы сақталып келе жатқан түсініктерін қабылдау себептері зерттеуді қажет етеді. Ал, біздің жұмысымыз – осы аталған мәселелердің шешімін көрсетуге бағытталған отандық тіл біліміндегі зерттеу жұмыстарының бірі. Қазақ тіл білімінде тілдік сана психолингвистика тұрғысынан қарастырылып келді. Ал, қазақ және ағылшын тілділердің санасындағы бинарлық оппозицияның арақатынасы, олардың қалыптасуына негіз болған себептер әлі де толық қарастырылмай келеді. Сондықтан біз зерттейтін тақырып – қазақ тіл білімі үшін көкейкесті мәселе.
Тақырыптың зерттелу деңгейі. Әлемдік және отандық тіл білімінде концептті теориялық және практикалық тұрғыда зерттеу бұған дейін де зерттеу жұмыстарының нысанына айналған. Алайда қазақ тіл білімінде концептілерді, оның ішінде бинарлық оппозицияларды салғастырмалы зерттеу мен когнитивтік тұрғыдан қарастыру жиі ұшыраса бермейді. Концептологияны зерттеу нысаны ретінде қарастырған мақалалардың, зерттеу жұмыстарының аз емес екені белгілі. Бинарлық оппозицияларды семантикалық әрі лингвомәдени талдау негізінде салғастырмалы түрде зерттеген шетелдік ғалымдар ретінде мына тізбекті көрсете аламыз: А. Вежбицкая, С.Г. Воркачев, Д.С. Лихачев,  В.И. Карасик, Г.Г. Слышкин, Ю.С. Степанов, И.А. Стернин, М.В. Пименова, П.В. Токарев, В.А. Маслова, Т. В. Гоннова, А. Я. Гуревич, В. фон Гумбольдт, Э. Сепир, Б. Уорф және т.б. Концепттердің ассоциативті қатары мен әлемнің тілдік бейнесін түсіндіруге талпыну әлі де жалғасып келеді. Алайда қазақ тіл білімінде когнитивтік лингвистиканың төңірегіндегі жұмыстар көбейсе де, нақты осы бағыттағы зерттеулер жоқтың қасы. Жалпы, «байлық» және «кедейлік» концептілері жайлы Қ.Ш. Балабекова, Ж.К. Отарбекова мен М.А. Иманқұлованың «Халық ертегілеріндегі «байлық» және «кедейлік»  концептілерінің тілдік репрезенттелуі» атты мақаласын атап өтуге болады. 
Зерттеу нысаны ретінде қазақ және ағылшын тілдеріндегі «байлық» және «кедейлік» ұғымдарына қатысты тілдік бірліктер алынды.
Зерттеу пәні. Қазақ және ағылшын тілдеріндегі когнитивтік лингвистика, лингвомәдениеттану.
Зерттеудің мақсаты. Қазақ және ағылшын тілділердің санасындағы «байлық» және «кедейлік» ұғымдарының ерекшеліктерін анықтау. Осы мақсатқа сай мынадай міндеттер қойылды:
·  тілдік сана, когнитивтік лингвистика, концепт жайлы ғылыми пікірлерді жинақтау, салыстыру;
·  қазақ және ағылшын тілдеріндегі «байлық» және «кедейлік»  ұғымдарының даму кезеңдерін анықтау;
·  «байлық» және «кедейлік» ұғымдарының әр кезеңдегі ерекшеліктерін айқындау;
·  қазақ және ағылшын тілдеріндегі «байлық-кедейлік» бинарлық оппозициясының лингвомәдени ерекшеліктерін анықтау;
·  қазақ және ағылшын тілділер санасындағы «байлық-кедейлік» бинарлық оппозициясының ерекшеліктерін айқындау;
·  «байлық-кедейлік» бинарлық оппозициясының ассоциативті-концептуалды үлгісін құру.
Зерттеу болжамы: Қазақ және ағылшын тілдеріндегі «байлық» және «кедейлік» концептілерін тілдік сана тұрғысынан қарастырсақ, қазақ және ағылшын тілділер санасындағы «байлық-кедейлік» бинарлық оппозициясының негізінде ежелгі архетип жатқанын анықтаймыз. Өйткені адам ақпаратты қабылдау барысында оның санасында үлкен үдеріс жүзеге асады. Адам санасы заттар мен құбылыстарды адамның ұлттық, мәдени, субьектілік ерекшеліктеріне қарай түрлі концепттерге жіктейді. Олардың көбі семантика негізінде бекиді, сол арқылы білім сақталып, келесі ұрпаққа жеткізіледі.
Зерттеудің жетекші идеясы. Әр халықтың тілдік санасы мен ділдік лексиконының ерекшеліктерін анықтау үшін сол тілде сөйлеушілердің белгілі бір концептілер мен бинарлық оппозицияларға қатысты ойларын анықтау қажет. 
Зерттеу жұмысының теориялық-әдістемелік негізі. Диссертациялық жұмыстың теориялық-әдістемелік негізін когнитивтік, психолингвистикалық бағыттарға қатысты зерттеулер құрайды. В. фон Гумбольдт, К. Маркс пен Ф. Энгельстің, Бодуэн де Куртене, Э. Бенвенист, Л. Вайсгербер, А.А. Потебня, Э. Сепир, Б. Уорф, А. Шлейхер, А. Вежбицкая, В.В. Виноградов, А.Я. Гуревич, А.А. Залевская, Г.В. Колшанский, В.В. Маковский, Ю.Е. Прохоров, Б.А. Серебренников, С.В. Сидорков, Г.Д. Сидоркова, Ю.С. Степанов, В.Н. Телия, С.Г. ТерМинасова, А.А. Чернобров  Ф.Соссюрдің антропоөзектік бағытқа қатысты пікірлерінен бастап Е.С. Кубрякова, В.А. Маслова, А.Н. Леонтьев, Е.Ф. Тарасов, А.Д. Арутюнова, С.А. Аскольдов, А.П. Бабушкин, С.Г. Воркачев, В.В. Воробьев, В.И. Карасик, В.В. Красных, Е.С. Кубрякова,  Д.С. Лихачев, М.В. Пименова, З.Д. Попова, Г.Г. Слышкин, И.А. Стернин, Т.Н. Ушакованың когнитивтік лингвистика, тілдік санаға қатысты тұжырымдары пайдаланылып, диссертациялық жұмысқа негіз болды. Қазақ тілі біліміндегі тілді танымдық бағытта зерттеудің негізін қалаған А. Байтұрсынұлының, әрі қарай оның ізін жалғаған А. Ислам, О. Жұбаева және т.с.с. ғалымдардың еңбектері диссертациялық жұмысты жазуға арқау болды.
Зерттеу әдістері. Диссертациялық жұмысты жазу барысында мынадай әдістер кешені қолданылды: ғылыми сипаттау әдісі, оның ішінде материалды жинақтау, іріктеу, талдау, топтастыру, жалпылау және түсіндіру әдістері. «Байлық» және «кедейлік» концептілерін айқындайтын тілдік деректерді анықтау барысында лингвомәдени талдау әдісі пайдаланылды. Сонымен қатар, жұмыста салғастырмалы талдау және сауалнама әдістері қолданылды.
Зерттеу дереккөзі қазақ және ағылшын тілдеріндегі «байлық» және «кедейлік» концептілерін беретін паремиялық, фразеологиялық қор болды. Сондай-ақ, «байлық» және «кедейлік» сөздерін естігенде пайда болатын алғашқы ассоциацияларды анықтауға бағытталған психологиялық ассоциативті сауалнаманың нәтижелері пайдаланылды. Респонденттер ретінде 18-38 жас аралығындағы 120 адам (60 адам қазақ этносынан және 60 адам ағылшын этносынан) қатысты. Сауалнама респонденттерге онлайн түрде ұсынылды және оның мәтіні екі тілде құрастырылды. Қазақ және ағылшын тілдеріндегі түсіндірме сөздіктер (Cambridge, Longman, Oxford, McMillan, Webster), этимологиялық, паремиологиялық, фразеологиялық, синонимдік сөздіктер, «The Edinburgh Word Association Thesaurus» сөздігі, «Қазақ ертегілері» жинағының 1-3-томдары, «Ғажайып ертегілер»,  «Бабалар сөзінің» 76-томы қолданылды. «Байлық» және «кедейлік» концептілері әлеуметтік концепт болғандықтан, бұған қатысты қазақ және ағылшын тілділер санасындағы әр кезеңдегі түсінік әртүрлі болды. Сондықтан қазақ және ағылшын тілдеріндегі халық ауыз әдебиетінің, XVIII – XX ғ.ғ. әдебиетінің шығармалары (Шал ақын, М. Көпеев, С. Торайғыров, М. Әуезов, Ш. Бронте, Г. Грин, Ч. Диккенс, Дж.Р. Киплинг, А. Кронин, Дж. Остен, М. Твен, Дж.Р.Р. Толкин, т.б.) қолданылды.
Зерттеу жұмысының негізгі кезеңдері.
Бірінші кезеңде (2020-2021) диссертациялық жұмыстың мақсат-міндетін анықтау, жоспарын құру, жұмыстың теориялық бөліміне материалдарды іріктеу, ғылыми-теориялық базасын анықтау, «байлық» және «кедейлік» концептілеріне қатысты жазылған ғылыми еңбектерге шолу жасап, ғылыми еңбектерді іріктеужұмыстары жасалды.
Екінші кезеңде (2021-2022) зерттеу жұмысының жоспарына сәйкес қазақ және ағылштын тілдеріндегі материалдар іріктелді. «Байлық» және «кедейлік» концептілерін айқындайтын тілдік бірліктер алынып, іріктеу жұмыстары жасалды. Лингвомәдени талдау әдісінің негізінде екі тілдегі тілдік бірліктерге талдау жұмыстары жүргізілді. Нәтижесінде ғылыми мақалалар жарық көрді.
Үшінші кезеңде (2022-2024) зерттеу жұмысының ғылыми тұжырымдары жүйеленді, ғылыми мақалалар жарияланды. Қазақ және ағылшын этностары өкілдерінен сауалнама алынып, зерттеу нәтижелері жүйеге келтірілді, қорытындыланды.
Зерттеудің ғылыми жаңалығы.
· қазақ тіл білімінде қазақ және ағылшын тілдеріндегі «байлық-кедейлік» бинарлық опппозициясы толыққанды зерттеу жұмысының өзегіне айналып отыр. Бұдан бөлек жұмыстың жаңалықтары ретінде төмендегі тізбекті көрсете аламыз;
· қазақ және ағылшындардың тілдік санасындағы «байлық» және «кедейлік» концептілерінің әртүрлі кезеңдегі ерекшеліктерін анықтау;
· қазақ және ағылшын тілдеріндегі «байлық-кедейлік» бинарлық оппозициясының ассоциативті үлгісін құру;
· қазақ және ағылшын тілділер санасындағы «байлық» және «кедейлік» концептілерінің айырмашылықтарын айқындау.
Зерттеудің теориялық маңызы: тілдік сананың концептуалдық қабатының қалыптасу заңдылықтарына жан-жақты талдау, қазақ және ағылшын тілділер санасындағы «байлық-кедейлік» бинарлық оппозициясының функционалды ерекшеліктерін жіті қарастыру когнитивтік лингвистика бағытындағы теориялық зерттеулердің қатарын толықтыра түседі. 
Жұмыстың практикалық маңызы. Диссертациялық жұмыстың нәтижелерін әлеуметтік лингвистика, когнитивтік лингвистика, лексикология пәндерінің дәрістері мен практикалық сабақтарында пайдалануға болады. Сондай-ақ, зерттеу жұмысының деректері қазақ, ағылшын тілдерін тереңірек оқытуға көмектеседі. Зерттеу материалдары сөйлеу әрекетіне қатысты түрлі оқу құралдарын жазуға лингвистикалық дереккөз бола алады. 
Зерттеудің мақсат-міндеттеріне сай қорғауға мынадай тұжырымдар ұсынылады:
1. Қазақ тіліндегі фольклорлық шығармаларда бай тек ер адам бейнесі арқылы беріледі. Ал, ағылшын тіліндегі фольклорлық шығармаларда қулық пен арамдық, байлыққа теріс жолмен жету ерлер бейнесімен сипатталса, ақыл мен еңбекқорлық, адал еңбекпен баю әйел образында көрінеді. 
2. Екі тілдегі фольклорда да байлар қоғамның әлсіз мүшелерін қанаушылар ретінде сипатталса, кедейлер шынайылық пен әділеттіліктің иесі ретінде бейнеленеді. Мәселен, қазақ тілінде Алдар Көсенің, ағылшын тілінде Робин Гудтың байлардан ұрлап, кедейлерге көмектесуі осы оппозицияның моральдық жағын көрсетеді. 
3. Қазақ және ағылшындардың тілдік санасындағы «байлық-кедейлік» бинарлық оппозициясы жайлы түсінік әр дәуірде өзгеріп отырған. Бұған әлеуметтік, экономикалық жағдайлар себеп болуы мүмкін.
4. Ағылшын тіліндегі  «байлық» және «кедейлік» концептілерінің архаикалық бастауы – «билік-тәуелділік» түсінігі. Ал, қазақ тілінде – «аштық-тоқтық». 
5. Екі тілдің лингвомәдениетіне сәйкес байлық пен кедейлік жағымды да, жағымсыз да құбылыс ретінде көрінеді. 
6. «Байлық» концептісінің ассоциативті-концептуалды үлгісін пирамида түрінде қарастыруға болады. Оның негізінде адамзатқа ортақ рухани құндылықтар орналасса, әрі қарай күш, билік секілді ұғымдармен жалғасады. «Байлық» және «кедейлік» концептілері ортақ негізге ие. «Байлық» пирамидасының орталығында «power» (билік) лексемасы тұрса, «кедейлік» пирамидасындағы орталық – «dependence» (тәуелділік). «Байлық-кедейлік» оппозициясының семантикасы әр кезеңде өзгеріп отырса да, екі тілдегі архисемасы да әлі күнге дейін сақталған. 
Зерттеудің жарияланымы мен мақұлдануы. Зерттеу жұмысының мазмұны мен нәтижелері бойынша Web of Science Core Collection, Scopus халықаралық рецензияланатын журналдарында және уәкілетті орган ұсынған басылымдарда 3 мақала, халықаралық ғылыми-практикалық конференциялар жинақтарында 5 мақала жарық көрді.

Зерттеу құрылымы. Зерттеу жұмысының құрылымы тақырыптың мазмұнын ашуға, жұмысқа қойылған мақсат-міндеттерді айқындап, орындауға негізделген. Диссертация кіріспе, екі бөлім, пайдаланылған әдебиеттер тізімі және қосымшадан тұрады.



























1 «ТІЛДІК САНА» ЖӘНЕ «БИНАРЛЫҚ ОППОЗИЦИЯ» ҰҒЫМДАРЫНЫҢ ҒЫЛЫМИ-ТЕОРИЯЛЫҚ НЕГІЗДЕРІ

1.1 Тілдік сананың когнитивтік лингвистика аясында зерттелуі
Өткен ғасырдан бастап әлемдік тіл білімінде тың бағыт ретінде зерттеу өзегіне айналған антропоөзектік ұстаным тілді сол тілде сөйлейтін адаммен байланысты зерттеуді мақсат тұтты. Тіл білімінде алғаш Ф. Гумбольдтің «Халықтың тілі – оның рухы және халықтың рухы – оның тілінде» деген тұжырымдамасы арқылы айқындалған антропоөзектік ұстаным бойынша тіл дүниетанымның, ойлаудың, дәстүрдің, тарихтың көрінісі ретінде қарастырылады [1]. Ж. Саткенова бұл туралы «ХХІ ғасырда дүниеге келген антропоөзектік парадигма тілді құрылымдық, жүйелік парадигмамен сабақтастықта зерттей отырып, тілді тек қарым-қатынас пен ойды білдірудің құралы емес, ұлттың рухани, мәдени коды ретінде қарастырады», – деп пікір білдіреді [2]. Сонымен, антропоөзектік парадигма тілді адам танымымен байланыстыра зертейді. Сондықтан ол этнолингвистика, әлеуметтік лингвистика, когнитивтік лингвистика, психолингвистика және лингвомәдениеттену бағыттарын біріктіреді. Бұлардың арасында когнитивтік лингвистика аталған бағыттардың негізіне айналды. ХХ ғасырдың екінші жартысында Еуропада когнитивтік лингвистика теориялық тұрғыдан зерттеле бастады. Бұл – тілді таныммен байланыстара қарастыратын тоғыспалы ғылым саласы. Сол себепті зерттеушілер танымдық ғылымдар шеңберіндегі тілдің түрлі қызметіне назар аудара бастады. В. фон Гумбольд, И.А. Бодуэна де Куртене, А.А. Потебня, В. Виноградов сынды ғалымдар когнитивтік лингвистикаға негіз болатын еңбектер жазды. Ойлау жүйесімен, аялық білімімен, өзіндік танымымен ерекшеленетін жеке тұлға, оның тілі басты зерттеу нысанына айналды. Когнитивтік лингвистиканың негізгі бағыты адам санасы мен тілін біртұтас жүйе ретінде қарастыру болып айқындалды. Қысқаша когнитивтік терминдер сөздігінде «Когнитивная лингвистика – это лингвистическое направление, в центре внимания которого находится язык как общий когнитивный механизм, как когнитивный инструмент –система знаков, играющих роль в репрезентации (кодировании) и трансформировании информации», – деп түсіндіріледі [3]. Тілдің даму тарихында өзекті мәселелерді халықтың танымы, мәдени өмірі, тұрмыс салтымен байланыстыра зерттеу алғышарттары Америкада Эдуард Сепир, Б.Уорф ықпалымен жүзеге асса, Германияда Лео Вайсгербер осы үрдістің негізін қалаушылардың біріне айналды. Бұл бағытта зерттеу жүргізген орыс ғалымдары ретінде Б.А. Серебренников, Е.С. Кубрякова, В.И. Постовалова, В.Н. Телия, А.А. Уфимцева, А. Вежбицкая, В.Г. Колшанский, Ю.Д. Караулов, В. Маслова есімдерін атап өту орынды. Ал, қазақ тіл білімінде Ә. Қайдар, Е. Жанпейісов, К. Хұсайын, Н. Уәли, Б. Қалиұлы, Ж. Манкеева, Г. Смағұлова, Ғ. Сағидолда, А. Ислам, Б. Тілеубердиев, Э. Оразалиева, Б. Ақбердиева, Г. Снасапова, Қ. Жаманбаева, Ә. Алмауытова, К. Күркебаев, А. Әмірбекова сынды зерттеушілер өнімді еңбек етті.
Бүгінгі таңда көптеген тіл зерттеушілерінің басты назарында тіл теориясының ХХ ғасырдың 50-жылдары қалыптасқан когнитивтік бағыты – адам танымының сөйлеумен байланыстығын зерттеуді көздейді. Адамның күрделі психологиялық әрекеттері: есте сақтау, қабылдау, танымдық әрекеті, образды сезіну, елестету қабілеттері, тіл арқылы қарым-қатынас жасауы, әлем жайлы ақпараттың қалыптасуы, мінез-құлық, өмірлік ұстанымға әсер ету когнитология ғылымы негізінде жүзеге асады. Ж. Сұлтан когнитивтік лингвистиканы тілдің ерекшеліктерін әлеуметтік, қоғамдық тұрғыдан қарастыра отырып, тіл мен танымның байланысын, сабақтастығын қарастырып, тілді әлемді танудың құралы әрі сол танымның сақтаушы негізін басты назарда қарастыру екенін жеткізеді [4]. Д. Гераертс когнитивтік лингвистиканы когнитивтік механизм, транформациялаушы таңбалар жүйесі ретінде қарастырады [5]. Тіл қарым-қатынас құралы болумен қатар, тіл арқылы күллі халықтың рухани мұрасы, құндылықтары, дүниетанымы қалыпқа түседі. Ғаламның тілдік бейнесін жасауда жоғарыда сөз болған антропоөзектік бағыттың рөлі зор. Тілді белгілі бір халықпен, ұлтпен, сол ұлттың ой-санасымен, когнитивтік дүниетанымымен, ұлттық мәдениетімен, рухани мұрасымен, сакралды жәдігерлерімен тұтастыра зерттегенде ғана дүниенің тілдік бейнесі жасалады. А. Ислам «Ұлттық мәдениет контексіндегі дүниенің тілдік суреті (салыстырмалы-салғастырмалы лингвомәдени сараптама)» атты еңбегінде: «Дүниенің тілдік суреті адамның танымдық іс-әрекеті, ұлттық мәдениеті негізінде түзіледі және белгілі бір ұлт қауымдастығының өкілдеріне ортақ. Демек, дүние суреті дегеніміз – концептуалды (логикалық) және тілдік үлгілер формасымен берілетін санамен тікелей байланысты дүние туралы білімдер жиынтығы... Адам қоршаған ортаны ойлау арқылы танып-біледі және ол адам санасында көрініс табады. Адамның шындықты танып-білуіой арқылы жүзеге асса, тіл ойдың бейнелеу қызметінің нәтижесін бекітудің құралы ретінде қызмет етеді», – дейді [6]. Қазақ тіл білімі де бүгінде түрлі аспектіде зерттеліп жүр және оның ішінде тілді этноспен, адаммен тығыз сабақтастықта қарау концепциясы дамып келе жатыр. Жалпы тіл білімінде жаңа бағыт ретінде аталып жүрген бұл парадигма жайлы зерттеулер қазақ тіл білімінде А. Байтұрсынұлы еңбектерінен бастау алады. Ғалымның еңбектерінде тіл мен сана, тіл мен таным, тіл мен халық ұғымдарының арақатынасы жан-жақты сөз болады. «Халық өмірі бір жылдап, он жылдап, хәттә жүз жылдап та емес, мың жылдап саналады. Сондай ұзақ өмірінің ішінде һәр халықтың дағдылы тұтынып келе жатқан сөздері, ол сөздерінің біріне-бірі жалғасып тізілетін дағдылы жолы, жүйесі, қисыны болады. Һәр жұрттың түрінде, тұтынған жолында, мінезінде қандай басқалық болса, тілінде һәм сондай басқалық болады», – деп, тіл мен халықтың, тіл мен тұрмыстың, тіл мен мәдениеттің арасындағы байланыстыкөрсетеді [7]. Ғалымның «Тілдің міндеті – ақылдың аңдауын аңдағанынша, қиялдың меңзеуін меңзегенінше, көңілдің түюін түйгенінше айтуға жарау», –деген тұжырымы тіл мен сананың арақатынасын аша түседі [8]. А. Байтұрсынұлының осындай зерттеулерін жіті талдаған О. Жұбаева оны «Ұлттық когнитивтік лингвистиканың метатілін қалыптастырушы», – деп атайды [9]. А. Байтұрсынұлықазақ тіл білімінде ұлттық тілді әрбір этностың дүниетанымымен, ұлттық мәдениетімен, өткен тарихымен, салт-дәстүрлерімен бірлікте қарау мәселесінің негізін қалады. Сонымен қатар, санадағы ақиқат болмысты тану арқылы қалыптасқан ақпараттың тілде көрініс табатынын түсіндіріп, оны «ғаламды сөзбен көрсету» деп атады [7, б. 142]. Расында, адамның сөйлеген сөзінен оның көзқарасы, дүниетанымы байқалады. Адам өзіне дейінгі ғасырлар бойы жинақталған білім қорын қабылдау арқылы этномәдени қауымдастықтың таным-түсінігін, тұрмыс салтын да қабылдайды. Демек, тіл – адам санасының көрсеткіші. Адамның сөйлегеніне қарап оның не ойлайтынын, өмірлік тәжірибесін, білім қорын оңай түсінуге болады.
Адам ақпаратты қабылдау барысында оның санасында үлкен үдеріс жүзеге асады. Адам санасы заттар мен құбылыстарды адамның ұлттық, мәдени, субьектілік ерекшеліктеріне қарай түрлі концепттерге жіктейді. Олардың көбі семантика негізінде бекиді, сол арқылы білім сақталып, келесі ұрпаққа жеткізіледі. Сондықтан зерттеу нысанына айналып отырған «байлық» және «кедейлік» ұғымдарын талдау үшін алдымен тілдік санаға тоқталған жөн. Ұзақ уақыт бойы сана мен тілдік сананың аражігі ажыратылмай, бір ұғым ретінде қолданылып келді. Ал, қазір екеуі екі бөлек қарастырылып жүр. Психологияда сана «адамдардың қоғамдық-тарихи əрекетінің жалпыға бірдей формаларымен сипатталатын объективтік əрекетке қатысты адамға тəн амал. Сана – əлемнің обьективтік заңдылықтары, қасиеттері мен мүмкіндіктері жайлы біліммен дүниеге деген көзқарас» анықтамасымен түсіндіріледі [10]. Бұрын сана тек философия мен психологияның пәні ретінде зерттелетін. Антропоөзектік парадигма оның зерттелу аясын кеңейте түсті де, психолингвистика мен когнитивтік лингвистикада «тілдік сана» ұғымы пайда болды. «Как известно, язык есть практическое…, действительное сознание», – деп Маркс пен Энгельс айтқандай, философиялық-психологиялық ұғым ретінде сана тілмен тығыз байланысты [11]. Бұл тұжырым тілдің әлеуметтік жүйе ретінде адамзаттың әлеуметтік тәжірибесінің бір бөлігі екендігін көрсетеді. Алайда тіл сананы тікелей мазмұндаушы қызметін атқармайды. Маркс пен Энгельстің пікірін жалғаған А.Н. Леонтьев оны былай түсіндіреді: «Халық санасы тіл арқылы көрініс табады» [12]. Осыған сәйкес тіл сананың мазмұнын сипаттаудың құралы дей аламыз. Е.Ф. Тарасов тілдік сана тақырыбына жазылған алғашқы зерттеу еңбектерінің бірінде «Сана сөзінің алдындағы тілдік эпитетінің маңызы зор. Жай сана мен тілдік сананы бірдей деңгейде қарастыра алмаймыз. Тілдік сана адамның сөйлеу әрекеті үдерісін қамтамасыз етеді», – деп көрсетеді [13]. Ал, Т.Н. Ушакова тілдік сананы сөзді тудырудың, түсінудің және оны санада сақтаудың үлкен жүйелерінің бірі ретінде түсіндіреді [14]. Сонымен, тілдік сана – адамның сөйлеу әрекетін басқарушы жүйенің бір бөлігі. Е.С. Кубрякова да тілдік сананы ойлаудың санада жүзеге асатын психологиялық үдерістерінің бірі ретінде қарастырады [15]. А.А. Залевская тілдік сананы адамның когнитивтік жүйесінің ажырамас бөлігі ретінде қарастырып, оның тілдік және тілдік емес ақпараттарды құрылымдау мен түсіндірудегі рөлін ерекше атап көрсетеді. Ол тілдік сана адамдның болмысты қабылдау және өңдеу үдерістерін тіл арқылы қалыптастырады деп есептейді, осылайша сана мен тілдің ішкі когнитивтік механизмдерін байланыстыратындығын айтады [16]. В.В. Красных тілдік сананың әлеуметтік және мәдени аспектілерін ерекше атап өтеді. Ол тілдік сана тек жеке адамның феномені емес, сонымен қатар ұжымдық мәдени тәжірибелермен терең байланыста екенін айтады. Оның пікірінше, тілдік сана тілдік қауымдастықтың дүниетанымы мен мәдени кодтарын көрсетеді [17]. Ал, Т.В. Дридзе тілдік сананың функционалдық қырын зерттеп, оның коммуникативтік әрекетті ұйымдастырудағы рөліне назар аударады. Ол тілдік сана адамдарға семантиканы тиімді кодтау және декодтау мүмкіндігін беретінін, сол арқылы жеке адамдар мен топтар арасындағы коммуникацияны жеңілдететінін атап көрсетеді. Дридзенің зерттеуі тілдік сананың динамикалық сипатын, яғни оның әлеуметтік және тілдік ортадағы өзгерістерге сәйкес дамитынын көрсетеді [18]. Н.В. Уфимцева мен Е.А. Сорокиннің бірлескен еңбегінде тілдік сана мен тілдік тұлға арасындағы байланыс талданады. Олар тілдік сана адамның тілдік тұлғасын қалыптастырып, оның тіл, стиль және коммуникативтік стратегияларды таңдауына әсер ететінін талдайды. Олардың зерттеуі тілдік сананың когнитивтік үдерістер мен социолингвистика арасындағы көпір қызметін атқаратынын көрсетеді [19]. И.А. Стернин тілдік сананы зерттеудің әдістемелік тәсілдерін қарастырады, оның құрылымы мен жұмыс істеуін анықтау үшін ассоциативтік эксперименттер мен интроспективтік әдістер сияқты әдістерді ұсынады. Стерниннің айтуынша, тілдік сана – көп өлшемді құрылым, оған лексикалық, грамматикалық және прагматикалық компоненттер кіреді, олардың барлығы сөйлеу және түсіну үдерісін бағыттау үшін өзара әрекеттеседі [20]. Осылайша, «тілдік сана» ұғымы – когнитивтік, мәдени және функционалдық өлшемдерді қамтитын көпқырлы феномен. 
Психолингвистика саласында адамның сөйлеу әрекетін жүзеге асыратын, сондай-ақ тілге қатысты білімін қамтамасыз ететін психикалық механизмдердің терминологиялық сипаттамасының жеткіліксіздігі – аса маңызды мәселе. Аталған механизмдер мен білімдер жиынтығы, біздің пайымдауымызша, адамның тілдік санасының негізін құрайды. Осы тұрғыдан алғанда, дәстүрлі лингвистика да тілдік сананы зерттейді. Ол тілдің қолданылу ережелері мен нормаларын, тілдік бірліктердің санада ұйымдасуын қарастырады, бірақ бұл құбылыстардың психологиялық шынайылығын талдау оның зерттеу аясына кірмейді. Тіл білімінің даму тарихының белгілі бір кезеңінде мұндай тәсіл жеткілікті болып, тіпті тілді оқытудың дәстүрлі әдістерін қалыптастыруда өзекті рөл атқарды. Алайда қазіргі кезеңде лингвистикада коммуникацияға бағдарланған және антропоөзектік әдістемелердің басымдыққа ие болуына байланысты жаңа зерттеу әдістері пайда болуда. Соның ішінде психолингвистикалық зерттеулердің маңызы артып, зерттеушілердің назары бұрынғыдай сөздіктер мен грамматикалық құрылымдарда көрініс тапқан «өлі тілден» нақты коммуникация үдерісінде қолданылатын «тірі тілге» ауысты. Бұл тенденция тілдің психикалық механизмдерін, ассоциативтік-вербалдық желілерді және ассоциативтік өрістерді зерттеудің қарқынды дамуына ықпал етті. Осыған орай, тілдік сананы сөйлеу әрекетінің қалыптасуы мен түсіну үдерісін жүзеге асыратын менталдық механизмдер мен тілді санада сақтау жүйелерінің жиынтығы ретінде қарастыру орынды. Бұл көзқарас сөйлеу әрекетін қамтамасыз ететін психикалық механизмдерді кешенді түрде зерттеуге мүмкіндік береді. Сөйтіп, тілдік сана – сөйлеу əрекетінің механизмдерін – сөйлеудің тууын, сөйлеуді қабылдауды, тілдің санада сақталуын қамтамасыз ететін сананың бір бөлігі. Əрқилы мағыналары бар тілдік бірліктер жүйесі санада сақталады жəне тілдік сананың керек-жарағы болып табылады. Ал, сана феномені ретіндегі тіл жүйесін зерттеу тілдік сананы зерттеу деген сөз. Тілдік сананы дəстүрлі лингвистикалық сипаттау деңгейі мағыналардың жəне сөйлеуші адамның психологиясынан жəне орындалатын сипаттаудың психологиялық ақиқатынан оқшау тілдік бірліктер мен құрылымдардың қолданылуын жинақтап сипаттауды болжайды. Дəстүрлі, классикалық сипаттау лингвистикасы тілді бірліктер жүйесі жəне олардың қолданылу ережелері ретінде қарастырады. Мұндай бағдар тілде бар нəрсені, мəтіндерде, сөздіктерде, жазбаша жəне ауызша сөйлеуде тіркелгенді, анықталып, жалпыға бірдей қабылданғанды, тұрақталғанды сипаттауды болжайды. Тілдік фактілерді психолингвистикалық сипаттау деңгейі эксперименталдық зерттеу нəтижелерін көрсетеді, атап айтқанда, əртүрлі ассоциативтік эксперименттер мен көптеген басқа эксперименталдық процедуралардың көмегімен орындалған нəтижелер. Олар тілдік таңбалар мен құрылымдардың мазмұны тіл иесі санасында нақты қай түрде болатындығын айқындап, сипаттауға мүмкіндік береді, сондай-ақ түсіну, сақтау жəне сөйлеу туындыларының шығуы үдерістеріндегі тілдік бірліктер мен құрылымдардың өзара əрекеттесу сипатын анықтайды. Тілдік сананы лингвистикалық та, психолингвистикалық та деңгейде зерттеуге болады. Екі бағдардың да өз əдістері бар, олар тіл жүйесін сипаттауда бір-бірін толықтырады.
Психолингвистика əлі күнге дейін адамның сөйлеу əрекетін, адамның өз тілі жайлы білімінің жиынтығын қамтамасыз ететін сөйлеудің психикалық механизмдері ретінде дұрыс терминдермен берілмей жүргендігіне тоқталу маңызды. Біздіңше, дəл осы механизмдер мен білімдер адамның тілдік санасын құрайды. Дəстүрлі тіл білімнің даму тарихының бір кезеңінде мұның өзі жеткілікті болатын: мұның өзі тілді оқытудың дəстүрлі əдістері үшін де жеткілікті. Алайда қазіргі таңда коммуникативтік, антропоөзектік бағыт лингвистикада үстемдік етіп отырғанда, жаңа зерттеу əдістері пайда болып отырған шақта, оның ішінде психолингвистикада, зерттеушілердің тіл иесінен алшақтанған «өлі тілге», сөздіктер мен грамматикада ғана көрінетін тілге емес, тірі тілге деген, нақты коммуникацияда қоладыналатын тілге деген қызығушылығы айтарлықтай өсті. Бұл коммуникация, тілдің психикалық механизмдері, ассоциативтік-вербалдық желілер, ассоциативтік өрістер жəне т.б. саласындағы зерттеулердің жедел қарқынмен дамуына алып келді. Осыған орай тілдік сананы сөйлеудің шығу, түсінудің менталдық механизмдерінің жəне тілді санада сақтаудың жиынтығы деп түсіну ұсынылады, яғни адамның сөйлеу əрекеті үдерісін қамтамасыз ететін менталдық механизмдер. Тілдік сананы дəстүрлі лингвистикалық сипаттау деңгейі мағыналардың жəне сөйлеуші адамның психологиясынан жəне орындалатын сипаттаудың психологиялық ақиқатынан оқшау тілдік бірліктер мен құрылымдардың қолданылуын жинақтап сипаттауды болжайды. Дəстүрлі, классикалық сипаттау лингвистикасы тілді бірліктер жүйесі жəне олардың қолданылу ережелері ретінде қарастырады. Мұндай бағдар тілде бар нəрсені, мəтіндерде, сөздіктерде, жазбаша жəне ауызша сөйлеуде тіркелгенді, анықталып, жалпыға бірдей қабылданғанды, тұрақталғанды сипаттауды болжайды. Тілдік фактілерді психолингвистикалық сипаттау деңгейі эксперименталдық зерттеу нəтижелерін көрсетеді, атап айтқанда, əртүрлі ассоциативтік эксперименттер мен көптеген басқа эксперименталдық процедуралардың көмегімен орындалған нəтижелер, олар тілдік таңбалар мен құрылымдардың мазмұны тіл иесі санасында нақты қай түрде болатындығын айқындап, сипаттауға мүмкіндік береді, сондай-ақ түсіну, сақтау жəне сөйлеу туындыларының шығуы үдерістеріндегі тілдік бірліктер мен құрылымдардың өзара əрекеттесу сипатын анықтайды.
Тілдік сана – когнитивтік лингвистиканың адам санасының танымдық құрылымдары мен олардың тіл арқылы көрініс табуын зерттейтін негізгі бағыты. Бұл ұғым адамның қоршаған ортаны қабылдау, ақпаратты өңдеу және оны тіл арқылы концептуализациялау қабілеттерін анықтайды. Тілдік сана адамның когнитивтік жүйесінің негізгі бөлігі ретінде тілдің танымдық механизмдердегі рөлін түсінуге мүмкіндік береді. Тілдік сана когнитивтік модельдер арқылы ұйымдастырылады. Мысалы, концептуалдық метафоралар мен фреймдер танымдық үдерістерді қалыптастыратын маңызды құралдар болып табылады. Метафоралар тек тілдік элемент қана емес, олар адамның ойлау жүйесін реттейтін негізгі когнитивтік механизмдер ретінде қарастырылады. Осы тұрғыдан алғанда, тілдік сана адамның тәжірибесі мен әлем туралы түсінігін бейнелей отырып, олардың когнитивтік құрылымдарын айқындайды. Тілдік сананың зерттелуі адамның мәдени және әлеуметтік тәжірибесінің оның когнитивтік үдерістеріне қалай ықпал ететінін түсінуге жол ашады. Әртүрлі мәдениеттерде бірдей ұғымдардың әртүрлі тілдік құрылымдар арқылы көрініс табуы, тілдік сананың мәдени ерекшеліктерін айқындайды. Мысалы, мәдениетаралық коммуникацияда бір ұғым әртүрлі интерпретацияланып, тілдік сананың ұлттық және мәдени негіздерін көрсетеді.
Сонымен қатар, тілдік сана когнитивтік жүйенің уақыт пен кеңістік сияқты категорияларын ұйымдастыруда маңызды рөл атқарады. Уақыт, кеңістік, себеп-салдар қатынастары сияқты когнитивтік категориялар әр тілде өзіндік ерекшеліктермен көрініс табады. Бұл ерекшеліктер когнитивтік лингвистика аясында тілдік сананың құрылымын терең зерттеуге мүмкіндік береді.Тілдік сана когнитивтік лингвистиканың қолданбалы аспектілерінде де маңызды орын алады. Қостілділік, тілдік ассимиляция, жасанды интеллект пен нейролингвистикалық бағдарламалауда тілдік сананың қызметі кеңінен қарастырылады. Қостілді адамдардың тілдік санасы екі түрлі когнитивтік жүйенің ықпалымен қалыптасады, бұл олардың танымдық үдерістерінің ерекшелігін айқындайды. Ал жасанды интеллект жүйелерінде тілдік сананы модельдеу арқылы адамның когнитивтік құрылымдарын түсінуге тырысады.
Қазіргі уақытта тілдік сана тек когнитивтік лингвистика шеңберінде ғана емес, психолингвистика, мәдениеттану, философия және нейробиология салаларында да зерттелуде. Бұл зерттеулердің барлығы тілдік сананың күрделі, көпқырлы феномен екенін және оның адамның когнитивтік жүйесіндегі маңызды орнын көрсетеді. Тілдік сана зерттеулерінің нәтижелері тілдің адамның ойлау жүйесіне, мәдениетаралық түсіністікке және білімді ұйымдастыруға қалай әсер ететінін тереңірек түсінуге мүмкіндік береді.
П.Кондерак тілдік сана ұғымын когнитивтік семиотика арқылы талдайды. Оның айтуынша, тілдік сана менталдық модельдер негізінде қалыптасып, когнитивтік механизмдер арқылы жұмыс істейді. Ол «лингвистикалық квалиа» ұғымын енгізіп, сананың тәжірибелік сипаттарын сипаттайды. Бұл көзқарас тілдік сананың болмысты құрылымдау және түсіну үдерістерінде негізгі рөл атқаратынын көрсетеді [21]. И. Итконен когнитивтік үдерістерді интроспекция әдісі арқылы зерттеп, тілдік сана мен когнитивтік құрылымдардың тығыз байланысын айқындайды. Ол тілдік сананың тілдік ақпараттарды өңдеуге бағытталғандығын және бұл үдерістің когнитивтік лингвистика үшін маңызды екендігін жеткізеді [22]. М. Шхайдзе мен Т. Гудушаури  тілдік сананың өзгермелі сипатына ерекше мән береді. Олар тілдік сана динамикасының әлеуметтік және когнитивтік ортадағы өзгерістерге негізделгенін көрсетеді. Ассоциация теориясын қолдана отырып, тілдік сананы әлеуметтік кодтарды қабылдау және түсіну құралы ретінде қарастырады [23]. Е. Добровская мен Д. Дижвак тілдік сана мен қабылдау үдерісі өзара әрекеттесе отырып, когнитивтік құрылымдардың тілдік жүйемен байланысына әсер ететіндігін айтады [24]. Тілдік сана – тек жеке адамның когнитивтік құрылымы емес, сонымен бірге ұжымдық мәдени тәжірибенің көрінісі. М. Шхайдзе мен Т. Гудушаури бұл аспектіні ассоциациялар арқылы қарастырып, тілдік сана ұжымдық мәдениетті түсінуге мүмкіндік беретінін көрсетеді [23, с. 235]. Р. Гизлер тілдік сананың мәдени және әлеуметтік кодтарды түсіндірудегі рөлін зерттей келе, тілдік сананың оқыту мен лексикалық құрылымдарды игеру үдерісінде маңызды рөл атқаратындығын талдайды. Сондай-ақ, когнитивтік механизмдердің тілдік құрылымдарды игерудің тиімділігін арттыратынын және бұл тіл үйренушілердің мәдени кодтарды түсінуіне мүмкіндік беретінін сипаттайды [24, с. 85]. Бұл идея Е. Добровская мен Д. Дижвак зерттеулерінде қолдау тапқан, олар да тілдік сананың қоғам санасымен байланысын қарастырады. Ал, Е.Ф. Тарасов: «Бірдей ұлттық мəдениет жоқ, оның үстіне бірдей жəне сол бір мəдени затты сипаттайтын біркелкі сана бейнелері жоқ. Егер мəдени зат бір ұлттық мəдениеттен екіншісіне тасымалданған болса да, онда сезімдік бейне бірдей болуы тиіс еді, бірақ бұл олай болмайды, себебі оның қалыптасуы үшін тек бұл затты сезімдік қабылдауда алынған перцептивтік деректер ғана емес, сондай-ақ табиғаты жағынан концептуалдық, мəдени білімнен тұратын априорлық білімдер де қолданылады. Бұл заттың ақыл-ой бейнесінде (бір мəдениеттен екіншісіне ауысқан) əрқашан ұлттық-мəдени айрықшылық элементтері болады», – дей келе, тілдік сананың этностың мәдени ерекшеліктеріне қатысты байланысын ашып көрсетеді [13, с. 24-31]. 
Жалпы, тілдік санадағы ақпараттың сөйлеуге айналу жолы психологиямен байланысты болса, тілдік санадағы ақпараттың қалыптасуы этномәдениетпен, халықтың танымымен байланысты. Бір ұлттың мәдениетін сақтаушы, сол ұлт тілін тұтынушы екі адамның лингвомәдени бірлікті таныту қабілеті мен білім деңгейі, тілдік қолданысы екі түрлі болатындығы түсінікті. Бірақ лингвомәдени бірлікті қабылдауы бірдей бола алады. Бұған тілдік санадағы ортақ архисемалар әсер етеді. Бұл айтылғандардың мәнін төмендегі 1, 2-суреттерден түсінуге болады. 

Сурет 1 – Тілдік санадағы ақпараттан сөйлеуге дейінгі кезең


Сурет 2 – Тілдік сананың психологиямен байланысы

2-суретте өзегінде тұрғаны секілді, тілдік сананың түп бастауында ұжымдық сананың сарқыншақтары болады. Яғни индивидтің этностық ерекшеліктері, этнос деңгейіндегі таным-түсінігі тілде репрезентацияланады. Бөтен мəдениетке тереңірек бойлау үшін алынған жаңа білім адамның өз мəдениетін мəдениеттің ерекшеліктерімен салыстыра отырып, арадағы айырмашылықтардың мəнін айқындау қажеттілігін сезінгенде ғана қалыптасады, ал, бұл танылған бейне əлі толық танылмаған бөтен ретінде қабылданған жағдайда ғана болмақ. Бөтен мəдениетті танудың мұндай амалында жаңа білімдер талдап отырған субъектінің ескі білімдерінен қалыптасатындығын есте ұстау қажет. Бұл туралы сөз қозғағанда, архетипке тоқталып өткен жөн. Тіл – өз бойында халықтың төл тарихы мен мәдениетін, талғамы мен танымын, болмысы мен танымын тұтастықта сақтай алатын таңбалық жүйе әрі мәдениет көрсеткіші болып табылады. Осыған орай адамзат жасаған рухани және материалдық мәдениеттің тіл арқылы жарыққа шығуы – тіл білімінде лингвомәдениеттану саласының берік іргетасын қалады. Лингвомәдениеттанудың басты қызметі – белгілі бір халық тіліндегі мәдени мазмұнды бейнелейтін ұлттық-мәдени атаулардың (архетип пен стереотиптің) түп-төркіні мен мәдени семантикалық кодын айқындау. «Архетип» термині К.Г. Юнгтың еңбектерінен бастау алады. Ғалым бұл ұғымды адамның қоршаған болмысқа бейімделуінің ең ежелгі формалары деп түсіндіреді [25]. Кез келген тілдік жүйеде айырықша орны бар, сол ұлттың көне тарихы мен таным-түсінігін көрсете алатын тұрақты бейнелер болады. Мұндай бейнелер ғасырлар бойы халықтың жадында сақталып, ұрпақтан-ұрпаққа беріліп отырады. Осындай тұрақты бейнелер тобын архетиптер құрайды. Сонымен, «архетип – бұл белгілі бір ұлттың мәдениетінде танымал болған жеке индивидуалды санада тереңінен орын алған, ұрпақтан-ұрпаққа тіл арқылы жетіп отырған тұрақты бейне» [26]. «Архетип» ұғымы «стереотип» терминімен тығыз байланысты. «Стереотип» феноменіне арналған іргелі зерттеулерді У. Липпман, И.С. Кон, Ж. Коллен, Ю.Д. Апресян, Ю.А. Сорокин, В.А. Рыжков, Ю.Е. Прохоров, В.В. Красных, П.Н. Шихирев, С.М. Толстая, Е. Бартминский, А.К. Байбурин, В.А.  Маслова, М.В. Пименова, Н. Уәли, Б. Хасанұлы, А.С.Әлметова, Г. Исина, А. Әмірбекова, К.А. Құсманова, т.б. еңбектерінен кездестіруге болады. Адам белгілі бір халықтың мүшесі болғандықтан, сол ұлттың мәдениетінде танылған стереотиптер әлемінде өмір сүреді. Стереотиптер бала кезден қалыптасып, баяу өзгеріске түседі. Олар белгілі бір мәдениет туралы білімнің негізгі өзегін құрайды. Архетиптер сияқты, стереотиптерге де тұрақтылық тән. Стереотиптердің мазмұндық қабатында белгілі бір халықтың ұлттық ерекшелігімен қатар, зат, құбылыс, жағдай туралы ұлттық-мәдени түсінігі сақталады. Сондай-ақ, мұндай ұлттық ерекшеліктер мен түсініктер вербалды бірліктер арқылы жарыққа шығады. Бұл туралы зерттеуші ғалым В.А. Маслова: «Стереотип – это некоторый фрагмент концептуальной картины мира, ментальная «картинка», устойчивое культурно национальное представление о предмете или ситуации» однако, это «не только ментальный образ, но и его вербальная оболочка», – дейді [27]. Демек, стереотиптер мен архетиптер – белгілі бір халықтың ұлттық мәдениетінде танылған әрі сол халықтың ұжымдық санасында қатталған,  ұрпақтан-ұрпаққа тіл арқылы жеткен тұрақты бейнелер.
Когнитивтік лингвистика ғылымының басты категориясы саналатын концептілер арқылы тіл мен сананың байланысы жүзеге асырылады. Концепт – сананың тілдегі көрінісін айқындайтын тілдік бірлік. Ол жеке адамның ғана емес, жалпы бір ұлттың дүниетанымын, санасын, ойлау ерекшелігін бейнелейді. Бұл жайлы ғалым А. Ислам былай дейді: «Концепт дегеніміз – ұлттық дүниетанымның ықшам да, терең мағыналы дүниетаным құндылықтарын айқындайтын тілде көрініс тапқан күрделі бірлігі. Әр ұлттың концептілер жүйесін дүниетаным құндылықтары құрайды. Концептілер бір-бірімен тығыз байланыста болып, бір-бірінен туындап отырады. Әр қоғамның даму кезеңдеріне сәйкес тіл мен мәдениет иелерінің абстрактілі концептілерді танып түсінуінде өзгерістер болғанымен, негізгі мәдени, дүниетанымдық мәні өзгеріссіз ұрпақтан ұрпаққа беріліп отырады» [6, б. 136]. А.Б. Әмірбекова да өзінің анықтамасында концептінің белгілі бір ұлттың менталитетін таныта алатындығын атап өтеді. Ол: «Концепт дүниенің құндылықтарын танытады; санадағы дүниенің мәнін бейнелейді; тіл арқылы объективтенеді; субъектінің білім деңгейін танытады; белгілі бір ұлттың мәдени деңгейі мен ділін көрсетеді; әрбір ұлттың танымдық белгілерінің мазмұнын ажыратады; тұлғаның өзіндік танымдық стилін айқындайды; концепт – адам тәжірибесіндегі идеалды түсініктің ең кішкене бірлігі; білімді тарату, сақтау және оны өңдеудің негізгі бірлігі; белгілі бір мәдени болмыстың негізгі ұясы», – дейді [28]. Ғалымдардың пікіріне сүйенсек, «концепт» арқылы ұлттық тілдік сананы танып, айқындауымызға болады. 
Концептология мәселелерін А.Д. Арутюнова, С.А. Аскольдов А.П. Бабушкин, А. Вежбицкая, С. Воркачев, В.В. Воробьев, А.А. Залевская, В.И. Карасик, В.В. Красных, Е.С. Кубрякова, Д.С. Лихачев, М.В. Пименова, З.Д. Попова, Ю.Е. Прохоров, Г.Г. Есткин, Ю.С. Степанов, И.А. Стернин және т.б. қарастырады. Тіл, мәдениет және ойлаудың өзара байланысын Л. Вайсгербер, В.В. Виноградов, В.фон Гумбольдт, А.А. Потебня, Э. Сепир, Ф. де Соссюр, Б. Уорф зерттейді. А. Шлейхер, А.Я. Гуревич, Г.В. Колшанский, М.М. Маковский, Б.А. Серебренников, С.Г. Тер-Минасова, С.В. Сидорков, Г.Д. Сидоркова, В.Н. Телия еңбектерінде халық мәдениетінің тілдегі көрінісіне баса назар аударылады.
Қазіргі әлемдік өркениет кеңістігіндегі жаһандану үрдісіне сәйкес тіл біліміндегі зерттеулер бағытының кешенді де интеграциялық сипатына сай тіл мен мәдениет сабақтастығын анықтаудың мәні зор. Оның нақты көрінісі – «әлемнің әдеби тілдік көркем бейнесін» ұлт тілі арқылы зерттейтін лингвомәдениеттану саласы. Себебі, әр халықтың басынан кешкен тарихы, бүкіл рухани, мәдени байлығы, болмысы, дүниетанымы, өмір тіршілігіне, күнделікті тұрмысына қажет бұйымдары, әдет-ғұрпы, салт-санасы, талғамы т.б. сол тілде сөйлеуші ортада қалыптасып, тілінде сақталады. Демек, сөз заттың тура таңбасы емес, дүниенің тікелей бейнесі емес, оның біздің санамызда тілдік шығармашылық үдеріс нәтижесінде туған бейнесі «ұлт пен тіл біртұтас» деген қағидаға сүйенген – «әлемнің әдеби тілдік көркем бейнесі». Ю.К. Юркенас: «… антропонимдер өзіндік бір мәдени мәтін ретінде қабылдануы тиіс», – деп тұжырымдайды [29]. Қазақ тіл біліміндегі қазір қарқынды дамып келе жатқан салаларының бірі – антропоөзектік  бағыттағы зерттеулер. Антропөзектік бағыт аясындағы зерттеулердің үлкен салалары гендерлік лингвистика, когнитивтік лингвистика қазіргі күні ғылыми қағидалары мен амал-тәсілдер негіздерінде өз алдына жеке ғылыми сала болып қалыптасып, дамып келе жатыр. Лингвистика ғылымындағы мәдениеттің орныққан концептілерін диахрондық және синхрондық тұрғыдан саралау, тіліміздегі поэтикалық образды сөздерге лингвомәденитанымдық тұрғыдан түсіндірмелер беру, лингвокогнитивтік мәселелердің түйінін шешу бірден бір өзекті ғылыми ізденістер қатарына жатады. Тіл біліміндегі зерттеулердің негізі бүгінгі таңдағы жаһандану үдерісіне төтеп берудің негізінде ұлттық тілдің табиғатын шынайы танып түсіну үшін, тілдік бірліктерді тіл мен танымның тұтастығы, тіл мен мәдениеттің сабақтастығы тұрғысында тілдік емес лингвофилософиялық мәнділіктермен өзара сабақтастықта «әлемнің тілдік көркем бейнесі» деген күрделі теорияның ыңғайына сай негізделіп зерттеу ісін жүргізу кеңінен етек алуда. Ал, дүниенің белгісі дегеніміз – адам баласының әлемді тануының негізі. Әлемнің әдеби тілдік көркем бейнесінде, әсіресе, рухани құндылықтар жүйесі, қоғамдық мораль, ұлт өкілдерінің дүниеге, адамдарға және басқа ұлттарға деген қарым-қатынасы тәрізді маңызды ақпараттар жинақталған. Бұл жөнінде белгілі зерттеуші В.А. Маслова: «Әлемнің тілдік көркем бейне көріністері әр тілдің өзіне тән ерекшеліктеріне, әр халықтың әлемді өзінше тануына, ол фрагменттерді өзінше бейнелеп атауына байланысты тіл-тілде өзгеше болып өріледі»,–дейді [27, с. 80]. Қазіргі тіл біліміндегі зерттеулер нәтижесі мен анықтамаларды сараптай келіп, біздің ойымызша, когнитивтік лингвистиканы тіл білімінің антропоөзектік бағытқа сүйенген саласы деп түсінуге болатын сияқты. Когнитивтік құрылымның негізгі элементтерінің бірі – концепт. Қазіргі лингвистикада «концепт» термині көптеген пікірталастың өзегіне айналғаны, осыған байланысты бірнеше ғылыми бағыттар қалыптасқаны белгілі. Соған орай «концепт» терминіне берілген анықтамалар да алуан түрлі. Ғылымның уақыт тынысымен дамуы тілге де ықпалын тигізеді. Тың ізденістерге жол ашады. Қазiргi кезеңде «тiл мен әдебиет, мәдениет пен этнос» мәселесiне қатысты түрлі ғылым саласында кешенді түрде, ғылым салаларының түйіскен жерінде зерттеу жұмыстары тiлдің ұлттық сипатын, ұлттық танымын, ұлттық рухын тануға, танытуға негiзделген. Халықтың болмысы мен тұрмыс-тіршілігін оның тілі арқылы тану қағидасына сай зерттеу тіл біліміндегі жаңа бағыт ретінде қалыптасты. Бұл бағыт тілдегі адам факторын тіл табиғатымен тығыз байланыста қарастыратын антропологиялық лингвистика саласының негізін қалады. Демек, антропоөзектік бағыт аясындағы зерттеулерде тіл тек жүйе ретінде ғана зерттелмей, тіл мен адамның, тіл мен танымның, тіл мен мәдениеттің, тіл мен қоғамның байланысы жан-жақты қарастырылуда. Адам қоршаған ортаны ой қабілеті арқылы танып біледі десек, тіл ой қызметін көркем бейнеге, белгілі бір тілдік үлгіге түсіреді. Адамзаттың шындық болмысты танып-білуі барлық халыққа ортақ, себебі таным-түсінік тіл арқылы емес, ми қызметі арқылы жүзеге асатыны ақиқат. Ми қызметінің нәтижесінде тілдік бірліктер объективті дүниемен байланысады, сол арқылы адам дүниені таниды. Ал, осы адам танымының нәтижелері тілдік таңбалар арқылы тілден көрініс табады. Таным – шындық дүниенің көркем бейнесі. Бұл – әлем бейнесінің тілден көрініс табуы. Яғни, әлем туралы ақпаратты тілдік таңбалар арқылы айқындау ғаламның тілдік бейнесі деген ұғымды тудырады.
Когнитивтік лингвистиканың басты зерттеу нысандары ретінде жалпы білім қоры, ақпартты өңдеу, когнитивтік модель ретінде концепт пен образ, концептуалдық жүйе негізінде: схема, скрипт, фрейм сияқты ұғымдар танылады. Қоғам дамып, уақыт өткен сайын адамның танымдық, ұғымдық ой-өрісі дамып, санада қалыптасқан ұғымдарды танудың шеңбері арта түседі. Осыдан когнитивтік лингвистиканың басты нысаны санада бейнеленген құбылыстардың ішкі мәнін анықтаудың, түсіндірудің жолын табу болмақ. Бұл жолдағы зерттеулерді жүзеге асыруға мүмкіндік беретін когнитивтік бірлік – концепт. Когнитивтік лингвистика, концепт жайындағы Б. Нұрдәулетованың зерттеулерінде концепт қатпарлы құрылымдардан тұратыны айтылады [30].



Сурет 3 – Концепт қабаттары

3-суретте, концепт қабаттары негізгі, қосымша және ішкі қабаттардан құралады. Негізгі қабатқа жалпы халыққа тән ұлттық құндылықтар, белгілер енеді. Қосымша, пассив қабатта субмәдениет өкілдеріне тән ерекшеліктер мен айырмашылықтар жатады. Үшінші қабатта концепт ішкі форма белгісімен анықталады және зерттеуші бұл белгінің күнделікті тұрмыста таныла бермейтінін, белгілі бір мамандарға белгілі екенін айтады [30, б. 12]. Концепт поэтикалық мәтінде мазмұн арқылы танылады. Ал, концептідегі мазмұнның негізі қаламгердің әлемді қаншалықты танығанына байланысты қалыптасады. Автордың әлем жайындағы поэтикалық бейнесін анықтау концептілік құрылым жайындағы зерттеулерден көрінеді.
Тілдік сана – когнитивтік лингвистикадағы ең маңызды зерттеу объектілерінің бірі. Ол адамның танымдық құрылымдары арқылы тілдік ақпаратты қабылдау, өңдеу, сақтау және қолдану үдерістерін қамтиды. Тілдік сана – тек тілдік жүйенің бөлігі ғана емес, сонымен қатар адамның ойлау, түсіну және әлемді тану механизмдерінің негізгі құралы.
Когнитивтік лингвистика тілдік сананы адамның когнитивтік үдерістерінің көрінісі ретінде қарастырады. Бұл бағытта тілдің лексикалық, грамматикалық, семантикалық және прагматикалық деңгейлерін зерттеу арқылы тілдік сананың құрылымдық ерекшеліктері анықталады. Тілдік сана белгілі бір мәдениет пен әлеуметтік тәжірибенің әсерінен қалыптасып, адамның өмір сүру ортасындағы когнитивтік үлгілерді бейнелейді.
Тілдік сана ұғымы когнитивтік лингвистикада бірнеше маңызды аспектіде қарастырылады:
Біріншіден, ол адамның әлемді қабылдау және оны концептуализациялау тәсілдерін анықтайды. Әртүрлі тілдерде бірдей ұғымдар әртүрлі танымдық үлгілер арқылы көрініс табады, бұл тілдік сананың мәдени және ұлттық ерекшеліктерін айқындайды.
Екіншіден, тілдік сана лексикалық бірліктердің мағыналық байланыстары мен категорияларының құрылымын зерттеуге мүмкіндік береді. Мысалы, метафоралар, метонимиялар және фреймдер тілдік сананың когнитивтік механизмдерін ұйымдастыруда маңызды рөл атқарады.
Үшіншіден, тілдік сана когнитивтік лингвистикада тек жеке тұлғаның танымдық үдерістерін емес, сонымен бірге ұжымдық танымның да көрінісін сипаттайды. Бұл аспект бойынша тілдік сана қоғамда ортақ мәдениет, дәстүр және дүниетаным қалыптастыруда маңызды құрал екендігін аңғаруға болады. Сонымен қатар, ол мәдениетаралық коммуникацияда негізгі рөл атқарады. Себебі әрбір мәдениеттің өзіндік тілдік санасы оның дүниетанымының ерекшеліктерін көрсетеді.
Қазіргі когнитивтік лингвистика тілдік сананы когнитивтік үлгілер, концептуалды фреймдер, бинарлық оппозициялар және семантикалық категориялар арқылы зерттейді. Бұл тәсілдер тілдік сананың құрылымы мен жұмыс істеу механизмдерін түсінуге, оның танымдық үдерістерге қалай әсер ететінін анықтауға мүмкіндік береді. Осылайша, тілдік сана когнитивтік лингвистиканың басты объектілерінің бірі ретінде адамның танымдық жүйесін түсінуге жол ашады.
Тұрмыс лексикасындағы дүниенің тілдік бейнесін зерттеген А. Молдасанованың көрсетуінше, концепт ұлт мәдениетінен хабар беретін ұғымдардың ассоциативті құрылымы ретінде анықталатынын, сол халыққа тән дүниетанымның толық бейнесі ретінде қарастырылатынын айтады. Сонымен бірге, ұлт тұлғасының концепт арқылы ажыратылатынын көрсетеді [31]. Бұл арқылы ол әр ұлттың тілдік санасының белгілі бір концепт жайлы түсінігі арқылы айырмашылық жасайтындығын көрсетеді. Зерттеуші Е. Абақан зерттеулерінде тілдік санадағы түсініктің концепт арқылы жалғасатыны туралы идея құпталады [32]. Ол да тілдік сананы когнитивтік лингвистика аясында концепттің қабылдануы негізінде қарастырады. Сонымен қатар, әр тілдегі концепттің түрлі тілдік бірліктер арқылы танылатынын, метафора, теңеу, эпитет, фигура, ассоциация, символ сынды құралдар негізінде әр тілдегі тілдік сананың ерекшеліктері анықталатынын зерттеуші Е. Когай келтіреді [33]. Когнитивтік лингвистика – тіл мен танымның өзара байланысын зерттейтін ғылым. Бұл сала тілдік сана мен оны қалыптастыратын танымдық құрылымдарды талдауға бағытталған. Тілдік сана адамның когнитивтік құрылымдары арқылы тілдік ақпаратты қабылдау, өңдеу және сақтау үдерістерін қамтиды. Джордж Лакофф «Women, Fire, and Dangerous Things» атты еңбегінде тілдік сана метафоралар арқылы құрылатынын атап өтті. Оның пікірінше, адамның күнделікті танымдық тәжірибесі концептуалды метафоралар арқылы бейнеленеді. Бұл метафоралар – тек лингвистикалық құрал емес, сонымен қатар танымдық үдерістерді ұйымдастырушы негізгі элемент. Лакоффтың зерттеулері тілдік сананың когнитивтік негіздерін түсінуге зор үлес қосты [34]. Зденек Зориктің «Cognitive Linguistics in the Czech Republic» атты зерттеуі тілдік сананы когнитивтік категориялар арқылы түсіндіреді. Оның айтуынша,  категориялау үдерісі – адам санасының ең басты қасиеттерінің бірі және бұл үдеріс тілдік сананың ақпаратты қалай ұйымдастырып, өңдейтінін көрсетеді. Бұл еңбек когнитивтік лингвистика мен тілдік сананың байланысын терең зерттеуге мүмкіндік берді [35]. Клод Леви-Стросс «The Savage Mind» еңбегінде бинарлық оппозициялардың тілдік санадағы рөлін анықтады. Ол мифологиядағы «жақсы-жаман», «ақ-қара» сияқты қарама-қарсы ұғымдарды зерттей отырып, бинарлық құрылымдар адамның әлемді тануындағы негізгі әдіс екенін дәлелдеді. Леви-Стросстың жұмысы тілдік сананың мәдени және когнитивтік ерекшеліктерін зерттеуде маңызды рөл атқарады. Роман Якобсон «Fundamentals of Language» еңбегінде бинарлық оппозицияларды фонология тұрғысынан қарастырды. Ол әрбір тілдік элементтің мағынасы қарама-қарсы элементтері арқылы анықталатынын көрсетті [36]. Анна Вежбицка «Cross-Cultural Pragmatics» еңбегінде тілдік сана семантикалық примитивтер арқылы қалыптасатынын зерттеді. Оның айтуынша әртүрлі мәдениеттердегі тілдік сана когнитивтік айырмашылықтармен ерекшеленеді [37]. Мысалы, қазақ тіліндегі «ақ» пен «қара» сияқты ұғымдар қазақ халқының мәдени ерекшеліктерін бейнелейді. Гийом Аполион «Antonymy and Binary Oppositions in Cognitive Linguistics» еңбегінде бинарлық оппозициялардың когнитивтік үдерістерді ұйымдастырудағы рөлін зерттеді. Ол антонимияның тілдік сананың негізгі құрылымдық элементі екенін атап өтті [38]. Мекемтас Мырзахметұлының «Тіл және ұлттық таным» атты еңбегі тілдік сана мен ұлттық ерекшеліктердің байланысын зерттеуге арналған. Мырзахметұлының айтуынша, қазақ тіліндегі «ақ-қара», «жақсы-жаман» сияқты бинарлық оппозициялар қазақ халқының ұлттық санасы мен мәдени танымын бейнелейді [39]. Джон Р. Тейлордың «Cognitive Grammar» атты еңбегі когнитивтік лингвистиканың грамматикалық категорияларды түсіндірудегі рөліне арналған. Дж. Тейлор грамматикалық құрылымдардың тілдік санаға әсерін когнитивтік тәжірибе тұрғысынан қарастырады [40]. Лесли Дж. Филлмордың  «Second Language Learning and Cognition» еңбегі екінші тілді меңгеру барысында тілдік сананың когнитивтік икемділігі артуын зерттейді. Автордың пікірінше қостілділік когнитивтік үдерістерді күшейтеді және тілдік сана құрылымдарын кеңейтеді [41]. Р.В. Лангакердің «Cognitive Linguistics: A Survey of Basic Concepts» еңбегі когнитивтік лингвистиканың негізгі ұғымдарын талдауға арналған. Автор тілдік сана ұғымын когнитивтік үдерістердің орталық элементі ретінде қарастырады [42]. Дэвид Лидің «Cognitive Linguistics: An Introduction» атты еңбегі когнитивтік лингвистиканың тілдік санаға тигізетін әсерін зерттейді. Автор тілдік категориялар мен таным үдерісінің байланысын тереңірек ашады [43]. Дирк Гейртс пен Хюберт Кёйперстің «Conceptual Spaces» атты еңбегі концептуалдық кеңістіктердің тілдік санадағы рөлін қарастырады. Авторлар тілдік санадағы мағыналық байланыстарды концептуалдық кеңістіктер арқылы түсіндіреді [44]. Дэвид Талмидждің «Constructing a Language: A Usage-Based Theory of Language Acquisition» еңбегі тілдік сананың қалыптасуындағы тәжірибелік әдістердің рөлін қарастырады. Автор балалардың тіл үйрену үдерісін когнитивтік тұрғыдан талдайды [45]. Гейл Эванс пен Маргарет Гловердің «Mental Spaces» атты еңбегі когнитивтік модельдер мен тілдік сана арасындағы байланысты зерттейді. Авторлар когнитивтік үдерістердің ділдік кеңістіктер арқылы ұйымдастырылатынын көрсетеді [46]. Джером Брюнердің «Acts of Meaning» еңбегі когнитивтік үдерістердің тілдік сана арқылы мағынаны қалай құрайтынын зерттейді. Брюнердің пікірінше, мағына тілдік құрылымдар мен когнитивтік жүйенің өзара байланысында қалыптасады [47]. Леонард Талминың «Toward a Cognitive Semantics» атты еңбегі когнитивтік семантиканың тілдік санаға әсерін зерттейді. Автор когнитивтік үлгілер арқылы семантикалық жүйелердің жұмыс істеуін түсіндіреді [48]. Джеймс Хердердің «Language and Thought» еңбегі тілдік сана мен ойлау үдерістерінің өзара байланысын зерттейді. Оның айтуынша, тілдік сана әлемді тануда когнитивтік құрал ретінде қызмет етеді [49]. Эванс Вивьен мен Мелани Гриннің «Cognitive Linguistics» атты еңбегі когнитивтік лингвистиканың негізгі концепцияларын түсіндіреді. Олар тілдік сананың концептуалды метафоралар арқылы ұйымдастырылуын талдайды [50]. Питер Хардидің «Frames of Mind» атты еңбегі фреймдік теорияның тілдік санадағы рөлін қарастырады. Автордың пікірінше, фреймдер – тілдік сананың құрылымдық элементтері [51]. Хильдегард Шмидтің «Contextual Frames in Language» еңбегі тілдік сананың контекстуалды фреймдер арқылы ұйымдастырылуын зерттейді. Автор тілдік сана контекстке тәуелді динамикалық құрылым екенін көрсетеді [52]. Джон Хокинстің «Efficiency and Complexity in Grammars» атты еңбегі грамматикалық құрылымдардың тілдік санаға әсерін талдайды. Оның зерттеулері тілдік құрылымдардың когнитивтік үдерістердегі рөлін көрсетеді [53]. Джонатан Барлоудың «Language and Emotion» еңбегі тілдік сана мен эмоциялардың өзара байланысын зерттейді. Автордың пікірінше, тілдік сана – эмоцияларды когнитивтік деңгейде ұйымдастырушы құрал [54]. Сюзан Германның «Embodiment in Language» еңбегі тілдік сананың физикалық тәжірибеге негізделуін зерттейді. Автордың зерттеуі тілдік сана мен дене когнитивтік үдерістердің біртұтас жүйе екенін көрсетеді [55]. Майкл Холлидейдің «Language as a Social Semiotic» еңбегі тілдік сана мен қоғам арасындағы байланысты зерттейді. Автордың айтуынша, тілдік сана әлеуметтік мағыналарды қалыптастыруда маңызды рөл атқарады [56]. Талбот Тейлордың «Mutual Misunderstanding» атты еңбегі тілдік санадағы түсініспеушілік мәселелерін зерттейді. Автор коммуникациядағы когнитивтік кедергілерді талдайды [57]. Пол Кифердің «Language and Memory» еңбегі тілдік сана мен есте сақтау арасындағы байланысты зерттейді. Автордың пікірінше, тілдік сана – ақпаратты ұйымдастыру және сақтау құралдарының бірі [58]. Дэвид Грэдвеллдің «Cognitive Linguistics and Poetics» атты еңбегі тілдік сананың поэтикалық құрылымдардағы рөлін қарастырады. Автор тілдік сана мен шығармашылық арасындағы байланысты көрсетеді [59]. Жан Рейнердің «Language, Thought, and Culture» еңбегі тілдік сана мен мәдениет арасындағы өзара байланысты зерттейді. Автор тілдік сана мәдениетаралық түсіністікті қалыптастырудың негізі екенін айтады [60]. Хайди Клейннің «Metaphors in the Mind» атты еңбегі когнитивтік метафоралардың тілдік санадағы рөлін зерттейді. Автор метафоралық құрылымдардың когнитивтік үдерістердегі маңызын көрсетеді [61]. Рут Гейнстың «Language and Gender» еңбегі тілдік санадағы гендерлік ерекшеліктерді зерттейді. Автор гендерлік рөлдердің когнитивтік модельдер арқылы көрініс табатынын талдайды [62]. Мартин Хагердің «Cognition and Narrative» атты еңбегі когнитивтік лингвистиканың баяндау құрылымдарындағы рөлін зерттейді. Автордың пікірінше, тілдік сана оқиғаларды когнитивтік тұрғыдан ұйымдастырады [63]. Эдвард Хоффманның «The Language of Perception» еңбегі тілдік сана мен қабылдау үдерістерінің өзара байланысын зерттейді. Автор тілдік құрылымдардың қабылдау жүйесіне әсерін қарастырады [64]. Кэтрин Браунның «The Cognitive Basis of Language» атты еңбегі тілдік сананың когнитивтік негіздерін зерттейді. Автор тілдік құрылымдардың танымдық үдерістердегі рөлін көрсетеді [65]. Стефани Миллердің «Bilingual Minds» еңбегі қостілділіктің тілдік санаға әсерін қарастырады. Автордың айтуынша, қостілділік когнитивтік үдерістердің тиімділігін арттырады [66]. 
Мәтіндерге, тілдік бірліктерге талдау жасау халық тілінің табиғатын тани түсінуге, халықтың тілдік санасын, ойлау жүйесін зерделеуге мүмкіндік береді. Сәйкесінше, мұндай тілдік бірліктер халықтың дүниетанымы мен этникалық санасының қалыптасуы, қоғамдағы белгілі бір дәстүрдің орнығуы жайлы ақпаратты сақтай алады. Этнос санасында мұндай түсініктер жиынтығы концептуалды жүйені құрайды. Концепт – ділдің негізгі бірлігі. Орыс зерттеушісі В.И. Карасик концепттің индивидтің санасындағы ділдік құрылым ретінде қоғамның таным-түсінігімен жалғасып жататындығын айтады. Яғни мәдениетпен жалғасады, ал концепт мәдениеттің бірлігі ретінде ұжымдық тәжірибе жайлы ақпаратты сақтайды және сол арқылы халықтың мұрасына айналады [67]. Яғни халықтың белгілі бір түсінігі мен өзіне тән ділдік ерекшеліктерін, танымын сақтайды. Басқаша айтқанда бұл мынадай 4-сурет арқылы көрінеді.

Сурет 4 – Концептілердің айырмашылығы

Тілдің шығуы сананың пайда болуымен сабақтасады. Адам ойлау қабілеті арқылы қоршаған ортаны танып білсе, тіл арқылы ойды белгілі бір бейнеге, үлгіге түсіріп, жарыққа шығарады. Олай болса, тіл – ойлаудың құралы, ал сана – ойдың мекені. Сана – психология, философия, логика, когнитология, лингвистика салаларының қарастыратын категорияларының бірі. Тілдік сана когнитивтік лингвистиканың маңызды зерттеу нысаны ретінде адамның ойлау жүйесі мен тіл арасындағы байланысты анықтауға бағытталған. Бұл ұғым адамның когнитивтік құрылымдары арқылы ақпаратты қабылдау, өңдеу, сақтау және тіл арқылы бейнелеу механизмдерін қамтиды. Тілдік сана когнитивтік лингвистикада адамның танымдық тәжірибесінің тікелей нәтижесі ретінде қарастырылады, себебі тіл мен ойдың өзара әрекеттесуі осы жүйенің негізін құрайды.
Тілдік сананың ерекшелігі оның когнитивтік үдерістермен тығыз байланысында. Тілдік сана тек лексикалық және грамматикалық деңгейлерде ғана емес, сонымен қатар концептуализация және категориялау сияқты күрделі танымдық үдерістер арқылы жұмыс істейді. Бұл жүйе адамның әлемді қабылдауын жеңілдетеді және әртүрлі мәдениеттер мен тілдерде ерекше когнитивтік үлгілерімен көрініс табады.
Когнитивтік лингвистика тілдік сананы мағыналық құрылымдар, концептуалды фреймдер және когнитивтік үлгілер арқылы зерттейді. Мысалы, фреймдік теория тілдік сананың белгілі бір контекстке негізделген құрылымдалуын түсіндіреді. Әрбір сөз немесе ұғым белгілі бір фреймге жататын ақпараттық жүйені іске қосады, бұл адамның танымдық үдерістеріне ықпал етеді. Сонымен қатар, метафоралық үлгілер тілдік сананың әлемді концептуализациялау тәсілдерін көрсетеді, себебі метафоралар адамның когнитивтік тәжірибесіне негізделген.
Тілдік сана жеке тұлғалық және ұжымдық деңгейде жұмыс істейді. Жеке деңгейде тілдік сана адамның ойлау және тілдік әрекеттеріне әсер етсе, ұжымдық деңгейде ол белгілі бір мәдениетке тән когнитивтік үлгілерді қалыптастырады. Бұл тұрғыда тілдік сана тек адамның танымдық қабілеттерін ғана емес, сонымен қатар оның әлеуметтік және мәдени тәжірибесін де қамтиды.
Тілдік сана зерттеулері когнитивтік лингвистиканың негізгі бағыттарымен үйлеседі. Мысалы, бинарлық оппозиция, концептуалды интеграция, семантикалық примитивтер және ментальді кеңістіктер теориясы тілдік сананың құрылымын түсіндіруге мүмкіндік береді. Сонымен қатар, қостілділік пен тілдік сана арасындағы байланыстар, мәдениетаралық коммуникациядағы тілдік сананың рөлі сияқты мәселелер зерттеу аясын кеңейте түседі. Бұл бағыттағы зерттеулер тілдің когнитивтік үдерістердегі рөлін түсінуге және оның адамның ойлау жүйесін ұйымдастырудағы қызметін ашуға бағытталған.
Қазіргі кезде тілдік сана когнитивтік лингвистика аясында мәдени, әлеуметтік және психологиялық аспектілерді қамтитын кешенді құбылыс ретінде қарастырылады. Оның зерттелуі адамның танымдық және тілдік қабілеттерін терең түсінуге мүмкіндік беріп, когнитивтік лингвистикадағы теориялық және қолданбалы мәселелерді шешуге ықпал етеді. 
Сонымен, тілдік сана – адамның дүниетанымын, ойлау жүйесін, мәдени ерекшелігін тіл арқылы бейнелейтін күрделі құбылыс. Ол тек тілдің құрылымдық қабаттарында ғана емес, сонымен қатар адамның когнитивтік әрекетінде, яғни ой мен тілдің өзара байланысында көрініс табады. Осы тұрғыдан алғанда, когнитивтік лингвистика тілдік сананы зерттеуде жаңа бағыттардың бірі ретінде өзектілікке ие болып отыр. 
Когнитивтік лингвистика тіл мен ойлау процесінің арақатынасын зерделей отырып, тілдік сананың қалыптасу жолдары мен қызметін тереңірек тануға мүмкіндік береді. Тілдегі концепт, фрейм, метафора, модель секілді ұғымдар – адамның болмысты қалай қабылдап, қалай пайымдайтынын көрсететін негізгі құралдар. Бұл бағытта жасалған зерттеулер тіл мен сана байланысының табиғи әрі жүйелі екенін дәлелдейді. Когнитивтік лингвистиканың әдістері тілдік сананың ұлттық-мәдени сипатын, этностық ерекшеліктерін көрсетуге жол ашады. Әр ұлттың тілінде сақталған метафоралар, идиомалар, тұрақты тіркестер – сол ұлттың дүниені қабылдау образының көрінісі. Демек, тілдік сана – тек тілдің емес, бүкіл халықтың рухани қазынасын сақтайтын құбылыс. Сондықтан тілдік сананы когнитивтік лингвистика тұрғысынан зерттеу тілдің функционалдық, мәдени және танымдық қырларын тұтас қамтуға мүмкіндік береді. 
Тілдік сананың қалыптасуына әсер ететін бірнеше негізгі факторлар – тәжірибе, мәдениет, әлеуметтік орта және жеке танымдық қабілеттер екені белгілі. Аталған факторлар адамның концептуалдық жүйесін түзіп, оны тіл арқылы сыртқа шығарады. Тілдік сана – осы жүйенің сыртқы көрінісі. Когнитивтік лингвистикада тілдік сананы талдауда концептология, фреймдік құрылымдар, сценарийлік модельдер, гештальт теориясы сияқты ұғымдар жиі қолданылады. Бұл тәсілдер арқылы тек тіл бірліктерін емес, солар арқылы танымдық механизмдерді де зерттеуге мүмкіндік туады. Мысалы, бір ұлттың белгілі бір ұғымды метафора арқылы қалай бейнелейтіні олардың дүниені қалай қабылдайтынын көрсетеді. Тілдік сананы когнитивтік бағытта зерттеу тілдің құрылымын ғана емес, адамның танымдық әрекетін, мәдени кодын, рухани болмысын зерделеуге жол ашады.



1.2 Бинарлық оппозицияның ғылыми негізі
Бинарлық оппозиция – құрылымдық лингвистикадан бастау алған ұғым. Кейіннен философия, мәдениеттану, антропология және әдебиет теориясында кеңінен қолданылды. Бұл ұғымның мәні екі қарама-қарсы категорияның бір-бірін өзара анықтай отырып, мағынаны қалыптастыруында жатыр. 
Бинарлық оппозиция ұғымы XX ғасырдың ортасында құрылымдық лингвистика аясында пайда болды. Фердинанд де Соссюр тіл жүйесін таңбалардың өзара қарым-қатынасынан тұратын құрылым ретінде сипаттай отырып, бинарлық оппозицияны мағына жасаушы негізгі механизм деп атады [68, 62]. Оның айтуынша, мағына тек қарама-қарсы категориялар арқылы пайда болады (мысалы, «жақсы» ұғымы «жаманмен» салыстыру арқылы түсінікті болады). Фердинанд де Соссюрдің құрылымдық лингвистикасы бинарлық оппозицияны тілдің негізгі ұйымдастыру принциптерінің бірі ретінде анықтайды. Оның айтуынша, тіл жүйесі таңбалардың арасындағы айырмашылықтарға негізделген. Бұл айырмашылықтар мағынаның пайда болуын қамтамасыз етеді. Ф. Соссюр бинарлық оппозицияны түсіндіру үшін келесідей мысалдарды ұсынады:
1. Сөздің мағынасы басқа сөздерден айырмашылығы арқылы анықталады. Мысалы, «күн» ұғымы «түн» ұғымынан айырмашылық арқылы мағынаға ие болады.
2. Фонологиялық жүйе де бинарлық оппозицияларға негізделеді: [п] мен [б] фонемалары бір ғана ерекшелікпен (дыбыстау: қатаң/үнді) ажыратылады [68].
Ф. Соссюр бинарлық оппозицияны тіл жүйесін талдаудың негізгі әдісі ретінде ұсынды, бұл әдіс кейіннен құрылымдық және постқұрылымдық лингвистиканың дамуына әсер етті. Кейінірек бұл идеяны Клод Леви-Стросс антропологияда дамытты. Ол мифология мен мәдениет жүйелерінің құрылымын бинарлық оппозициялар арқылы түсіндіруге болатындығын дәлелдеді [69]. Мысалы, мифтерде «өмір» мен «өлім», «табиғат» пен «мәдениет» сияқты қарама-қарсы жұптар жиі кездеседі. Антрополог Клод Леви-Стросс лингвистиканың бинарлық оппозициясын семантикалық деңгейде қолданды. Оның идеясы бойынша, мифтер мен әңгімелердің құрылымы қарама-қарсы мағыналар арқылы ұйымдастырылады. Мысалы, табиғат/мәдениет, еркек/әйел, өмір/өлім сияқты семантикалық оппозициялар – мәдениетте мағынаны құрудың негізі.
Бинарлық оппозицияның классикалық тұжырымдамасын сынға алған ойшылдардың бірі – Жак Деррида. Ол бинарлық оппозицияларды иерархиялық жүйе ретінде сипаттап, бір элемент екіншісінен жоғары қойылатындығын көрсетті [70]. Деррида «деконструкция» әдісі арқылы бұл иерархияларды бұзуға және бинарлық оппозицияларды қайта қарауға тырысты. Оның айтуынша, кез келген қарама-қарсылық тұрақсыз және оның элементтері бір-біріне тәуелді [70, с. 3-418]. Әдебиетте бинарлық оппозиция – сюжеттер мен кейіпкерлердің қақтығыстарын құрудың негізгі құралы. Мысалы, «жақсы» мен «жаман», «батыр» мен «зұлым» оппозициялары әдебиеттегі негізгі драмалық шиеленістерді қалыптастырады. Мәдениеттануда бұл ұғым мәдениеттің негізгі құрылымдық элементтерін түсіндіруге көмектеседі. Клод Леви-Стросс мәдени оппозицияларды зерттей отырып, олардың әмбебап сипатын көрсетті. Ол мәдениетті «табиғат/мәдениет», «шикі/піскен» сияқты қарама-қарсы ұғымдар арқылы сипаттады [69, с. 50]. Антропологияда бинарлық оппозиция адамзат қоғамының негізін құрайтын дүниетанымдық жүйелерді зерттеу үшін қолданылады. Көптеген мәдениеттерде мифологиялық мәтіндер қарама-қарсы ұғымдар арқылы құрылымданған. Мысалы, әлемнің пайда болуы туралы мифтерде хаос пен тәртіптің оппозициясы жиі кездеседі. Әлеуметтік ғылымдарда бинарлық оппозиция – әлеуметтік иерархиялар мен дискриминация механизмдерін талдау үшін маңызды құрал. Гендерлік зерттеулерде «еркек/әйел» оппозициясы әлеуметтік рөлдер мен билік қатынастарының негізін түсіндіреді. Саясатта «біз/олар» оппозициясы ұлттық немесе идеологиялық шекараларды анықтауда маңызды рөл атқарады. Бинарлық оппозицияның негізгі шектеуі – оның күрделі құбылыстарды қарапайым қарама-қарсылықтарға дейін ықшамдауы. Бұл шынайы өмірдегі динамикалық үдерістерді дұрыс түсінбеуге әкелуі мүмкін. Мысалы, гендерлік оппозиция (еркек/әйел) қазіргі гендерлік сұйықтық және көптүрлілік концепцияларын қамти алмайды. Гомми Бхабха секілді постколониалдық зерттеушілер бинарлық оппозицияларды қайта қарап, «үшінші кеңістік» концепциясын ұсынды [71]. Бұл кеңістік қарама-қарсылықтар арасындағы аралықты білдіреді және жаңа, креативті мағыналар жасауға мүмкіндік береді. Қазіргі ғылымда бинарлық оппозицияларды деконструкциялау арқылы жаңа тәсілдер ұсынылуда. Олардың бірі – қарама-қарсы элементтердің арасындағы өзара байланысты мойындау және олардың динамикалық сипатын зерттеу. Бүгінде бинарлық оппозиция тек дәстүрлі категорияларды зерттеуде ғана емес, сонымен қатар заманауи мәселелерді талдауда да қолданылады. Мысалы, жасанды интеллект дамуы «адам/машина» оппозициясын қайта қарауға мәжбүр етеді. Сол сияқты, экологиялық дағдарыстар «табиғат/мәдениет» қарама-қарсылығын қайта ойластыруды талап етеді.
Бинарлық оппозиция – адамзаттың ойлау жүйесі мен әлеуметтік құрылымдарын түсінудің қуатты құралы. Ол мәдениет пен тілдің негізін зерттеуге мүмкіндік береді, бірақ шектеулері де жоқ емес. Қазіргі ғылым бинарлық оппозицияларды қайта қарастырып, оларды көпөлшемді жүйелер арқылы талдау қажеттігін көрсетіп отыр. Бұл ұғымды дұрыс қолдану күрделі әлеуметтік, мәдени және философиялық мәселелерді шешуге мүмкіндік береді. Әлемді материалдық тұрғыдан бинарлы түрде қарастыру әртүрлі концепттердің қалыптасуына ықпал етті. Конрад Лоренц әлемді бір-біріне қарама-қарсы жұптарға бөлу адам санасында ежелден-ақ қалыптасқан жүйе екендігін айтады [72]. Бөлудің мұндай қағидасы жеке адамның да, қоғамның да тілдік санасына әсер еткені сөзсіз. Екіжақты қабылдау жекелеген этникалық топтардың ерекшелігін көрсетпейді, керісінше, бұл әр халықтың танымымен тікелей байланысты. Адам өзін қоршаған ортаны қарсылықты категориялардың тізбегі ретінде қабылдайды. Ондай жұптарды бөліп-жаруға болмайтынын, бірі екіншісіне тікелей байланысты екенін жақсы түсінеді. Екі ұғымның семантикалық аражігін анықтау оларды қарсы қойғанда пайда болады. Сол сияқты, екі тілдегі бірдей бинарлық оппозицияны өзара салыстыру арқылы әр халықтың мәдениеті мен діліндегі өзгешеліктерді айқындауға мүмкіндік береді. Индивидтің өзін қоршаған ортамен байланысында болмыстың қағидаларын танып-білу жолындағы бірінші талпынысы бұрыннан келе жатқан жіктеулерден анық байқалады. Архаикалық қоғамды зерттеушілер алғашқы қауымдық ойлауда әлемді жіктеудің бірнеше түрі болғанын болжайды. Солардың ішіндегі кейбір аса ежелгі классификациялар бір-біріне еш қатысы жоқ заттар мен түсініктерді топтастырып, жүйелейді. Бір қарағанда ойға қонымсыз әрі қисынсыз болып көрінгенімен, архаикалық қауымның тарихи дамуы тұрғысынан қарағанда бұл классификациялардың белгілі бір мәні бар және олардан жүйелілік байқалады. Сондықтан бинарлық оппозиция әр кезеңде болғанымен, түрлі кезеңде ол түрліше сипат алды. Ал, жалпы, бинарлық оппозиция дегеніміз – қарама-қарсылықты сипаттайтын ұғым. Бірақ, жоғарыда айтқанымыздай, бұл әр қауым үшін әртүрлі мәнге ие. Бұл жайлы Әбу Насыр Әл-Фараби «Олар бірден-бір иегерде бірден-бір қатынаста, бірден-бір уақытта бола алмайтын, осындай екі қарсы жатушылар. Бір-біріне қарсы жататын нәрселердің төрт түрі бар:
1) ара қатысты нәрселер;
2) қарама-қарсы нәрселер;
3) айырылу және иелену;
4) мақұлдау және терістеу. 
Осылардан қарама-қарсылыққа тоқталсақ, олар екі түрлі болып келеді, бір жағдайда олардың арасында ешқандай орташа жоқ, мысалы жұп және тақ, ал екінші жағдайда – олардың арасында ортақ әлдене бар (Мысалы, ақтық пен қаралықтың, жылылық пен суықтықтың арасын көмес көпір жалғап жатыр). Олардың ортасында аралық (буын) бар, қашан екі қарама-қарсылықтардың біреуі бойындағы қайсыбір иегерге тән болмаса, онда соңғы олардың екеуінен де айырыла алады, осылай, мысалы, су, себебі онда суық пен жылыну қашанда болу міндетті емес, кейбір жағдайларда ол жылы да емес, суық та емес болады және де оған олардың арасындағы орташа бірдеме тән», – дейді [73]. Ал, бинарлық оппозицияның шығу тарихы Прага лингвистикалық мектебімен тікелей байланысты. Аталмыш мектеп 1926 жылы Прага үйірмесінде бастау алған. Оның белгілі өкілдері бинарлық ұғымдарды сипаттағанда, олардың өзара айырмашылығымен қоса, соған ұқсас ұғымдарды қатар беру керектігін айтты. Бұл пікірмен келісеміз. Өйткені көп жағдайда салыстыруға келмейтін екі нәрсе бір-біріне қарсы бола алмайды. Ал, салыстырулар әр кезеңдегі адамдардың таным-түсінігіне байланысты болды. Философиядағы инь-янь, бар-жоқ, ақ-қара, идеализм-материализм т.б. түсініктер де осы салыстырудың жемісі деп білеміз. Ал, лингвистикада осындай сөздер мен мазмұндар қайшылығын бинарлық оппозиция ретінде қарастырып жүрміз. Д. Шахнозова қазіргі уақытта бинарлық оппозицияға мынадай анықтама берілетінін айтады: «Әлемді ұтымды сипаттаудың әмбебап құралы, онда бір мезгілде екі қарама-қарсы ұғымдар қарастырылады, олардың бірі қандай да бір сапаны бекітеді, ал екіншісі жоққа шығарады» (мысалы, бай – бай емес) деп түсініледі [74]. 
Бинарлық оппозиция ғылымда шындықты танудың әмбебап құралы ретінде қарастырылады. Оның сол жағы, әдетте, оң (жағымды), ал оң жағы – теріс (жағымсыз) болып келеді. Ғалымдардың көрсетуінше, мұндай қарама-қайшылық мифологиялық санадан бастау алады. Шетелдік басылымдарда бинарлық оппозицияның қолданылуына мынадай анықтама берілген: «... бұл қарама-қарсы ұғымдар объективті шындықты, олардың қасиеттерін адам өмірінің күнделікті салаларын бағалау үшін, түсіндіру үшін қолданылған...» [75]. Дүние моделіне тән динамизм қарама-қарсылықтардың бірлігіне негізделеді. Қазіргі тіліміздегі кеңістіктік (жоғарғы-төменгі, аспан-жер, жер-жерасты әлемі, оң-сол, шығыс-батыс, солтүстік-оңтүстік); уақыттық (күндіз-түн, көктем (жаз)-қыс (күз); түстік (ақ-қара); табиғи (ылғал-құрғақ, шикі-қайнатылған, су-от); әлеуметтік (бақыт-бақытсыз, жақсы-жаман, ақылды-ақымақ, алғыс-қарғыс,) т.б. оппозициялар - адамның қоршаған ортаны, әлемді тануына, дүниетанымдық бағыт-бағдар ұстауына көмектесетін бастаулар. Барлық бинарлық оппозициялық жұптар үнемі қарама-қарсылық мағынасы бойынша біріктіріледі. Бұл жерде бір оппозициялық жұп жағымды, жақсы, екіншісі оған қарама-қарсы, ұнамсыз болып келуімен ерекшеленеді. Зерттеуші Т.В. Григорьева бинарлы оппозициялық жұпты зерттеудің өзіндік тиімді жолдарын ұсынады. Ол модельдеу арқылы қазіргі ғылымды жеңілдетілген схемаға сүйене отырып зерттеуге мүмкіндік береді деп есептейді. Модельдеу тілдік құбылыстарды жалпылай сипаттауға немесе көп мағыналы сөз құрылымындағы көріністерді сипаттауға көмектеседі деп есептейді [76]. Бұл туралы Е.В. Генералова «Орыс тіл білімі тарихындағы «түзу-қисық» оппозициялық жұбымен байланысты тұрақты тіркестер» атты мақаласында жазған. Iзгiлiк-зұлымдық, жaқсылық-жaмaндық, aдaлдық-apсыздық, имaндылық -имaнсыздық оппозициялық бipлiктepi – aдaмдар нeмeсe қоғaм мeн aдaм apaсындaғы қapым-қaтынaс нeгiзiндe қaлыптaсқaн құндылықтap. Өйткeнi aқтың aқ, қapaның қapa eкeндiгiн қapым-қaтынaс нeгiзiндe ғaнa aнықтaй aлaмыз. «Қapым-қaтынaс жaсaу» қaзaқ мeнтaлитeтiндe мaңызды оpынғa иe. Тiл – бapлық коммуникaциялық пpоцeстepдiң нeгiзi. Қapым-қaтынaс жaсaу қaзaқ хaлқының сaнaсындa қоpшaғaн оpтaмeн, өзгe тiлмeн бaйлaныс peтiндe кeң мaғынaғa иe.
Ойлаудың жүйеленбеген түрінен жүйеге түскен, яғни бинарлық түрге біртіндеп көшу алғашқы қоғамда түбегейлі басқа парадигманы қалыптастырудың алғышарттарын жасады: «Қосарлы ұғымды енгізу адамның бойындағы зұлымдықты ауыздықтауын, өзін-өзі жөнге салуын, қоғамда рұқсат етілмеген мінез-құлықтың алғашқы әлеуметтік нормаларын белгілеп берді» [77]. Осылайша, мифтерде бекітілген бинарлық оппозицияны алғашқы адамның бастапқы дүниетанымдық матрицасының идеологиялық негізі, сыртқы ынталандыруды интеллектуалдық өңдеудің ерекше бір түрі деп санауға болады. Осымен байланысты бинарлық мәдениеттегі «мен/өзге» бастапқы және негізгі метаоппозициясынан алынған кез келген семантикалық әрекеттің инвариантты құрылымдық негізі ретінде әрекет етеді. Ғылымда өзіндік құрылым ретінде танылған бинарлық оппозиция өлең ұйқасынан бастап күн мен түннің биологиялық ырғақтарымен қоса, идеалды мәдениет – материалдық мәдениетті қамтитын мәдени ырғақтарға дейін шектеусіз қолданылады. Н. Бор, В. Гейзенберг, Ю.М. Лотман секілді көптеген зерттеушілердің пікірінше, әмбебап сипатқа ие бинарлық оппозицияның негізі ғаламның бұрынғы да (архаикалық), қазіргі заманғы да кез келген бейнесін сипаттау негізінде жатыр. Дүниені бинарлық тұрғыдан танудың толықтырылуы оны бүге-шігесіне дейін толық тану мүмкін еместігін көрсетеді. Бинарлық оппозиция белгілі ғалым Ю.М. Лотманның мәдениеттану тұжырымдамасында ерекше маңызға ие болды. Ол оппозициялық жұптарды (бір жағынан, сызықтық дискретті, екінші жағынан, ұйымдастырудың гомеоморфты континуумдық бастауы) адамзат қызметінің барлық деңгейінде болатынын атап көрсетеді. Бұл жұптардың табиғаты мидың оң жақ және сол жақ жарты шарына тән ойлауымен тығыз байланысты. Мұндай оппозицияларды «балаға тән-ересек адамға тән», «іс-әрекет-орындау», «кескіндік ойлау-ауызша ойлау» және т.б. түрінде ажыратуға болады [78]. Ғалам семиотикалық тұрғыдан қандай да бір деңгейде танылғаннан кейін осы қатарға сәйкес келетін бинарлық оппозиция да бірден айқындалады, ал, бұл семиотикалық механизмнің ішкі динамикасын және оның ақпарат беру мүмкіндігін анықтайды. Ю.М. Лотман бұл теориясында интеграциялық механизмге метатілдік блок сияқты назар аударады. Ол метатілдік сипаттамаларға «интеллектуалдық тұтастықтың» қажетті элементі ретінде қарайды [78, с. 39]. Ал бұл метатілдің бірліктерін бинарлық оппозиция құрайды. Мәтінді бинарлық оппозиция арқылы таныту идеясы К. Леви-Стросстың структурализмінде жалғасын тапты. Дәстүрлі қоғам ғаламды тануды тұтас білім нысаны ретінде ала отырып, осы тұтастықты өзінің ерекше көріністері арқылы сипаттады. Семиотик ғалым В.П. Рудневтің айтуынша, күллі адамзат үшін бинарлық оппозиция шындық туралы интуитивті идеялар жүйесі ретінде ғаламның бейнесін сипаттау немесе жаңғырту кезіндегі негізгі құрал ретінде сипатталады [79]. Бинарлық оппозиция Ф. де Соссюрдің структурализм теориясынан шыққан. Соссюрдің ойынша, бинарлық оппозиция – тіл бірліктерінің мәнді немесе мағынаға ие болатын құралы. Әрбір бірлік бинарлық кодтағыдай басқа терминмен байланыс арқылы анықталады. Бұл – қарама-қайшылық емес, құрылымдық, бірін-бірі толықтыратын қатынас. Ф. де Соссюр белгінің мәні оның контекстінен (синтагматикалық өлшем) және ол жататын топтан (парадигмадан) туындайтынын көрсетті. Бұған мысал ретінде біз «жамандықты» түсінбейінше «жақсылықты» түсіне алмаймыз. Басқаша айтқанда, бинарлық оппозиция – мағыналары бірін-бірі жоққа шығаратын өзара байланысты терминдер немесе ұғымдар жұптары [80]. Бинарлық оппозиция тұжырымдамалық түсінуге келгенде тілде ғана қолданылмайды. Көптеген зерттеушілер бинарлық оппозицияны өз идеяларын ұсыну құралы ретінде пайдаланады. Мысалы, Қытай философиясында инь және ян, Исламда періште және жын, биологияда еркек пен әйел, табиғатта аспан мен жер және т.б. белгілі ұғым бар. Бұл бинарлық оппозицияның барлық білім саласында, соның ішінде филологияда кеңінен қолданылатын көрсетеді. 
Бүгінгі таңда тіл білімінде бинарлық оппозиция мәселесі қарқынды зерттеліп келеді. Сондай-ақ, бұл ұғым антонимиямен бір мазмұнда да қарастырылып жүр. Тіл білімінде ғалымдар болымсыздықты «оппозиция» терминімен түсіндіреді. Жалпы тіл біліміндегі бинарлық оппозиция мысалдары қазақ тіл біліміндегі тілдік бірліктердің қатарында да кездеседі. Ал, біздің зерттеу нысанымыз – «байлық-кедейлік» бинарлық оппозициясы. Бұл оппозицияның мысалдары халқымыздың ауыз әдебиетінде, әсіресе, мақал-мәтелдерінде жиі ұшырасады. Мәселен:
Кедей бай болсам дейді,
Бай құдай болсам дейді (БС).
Байлық пен кедейліктің бинарлық оппозициясы адамзат тарихының барлық кезеңдерінде көрініс тауып, әртүрлі әлеуметтік құрылымдардың негізінде қалыптасып келді. Бұл қарама-қарсылық тек экономикалық өлшемдермен шектелмейді, сонымен қатар әлеуметтік әділеттілік, билік, мәдениет және құндылықтар жүйесінің негізінде терең талдауды талап етеді. Ұзақ тарихи үдерістерде байлық пен кедейлік әртүрлі формаларда көрінді, олардың мағынасы, қолданылу аясы және символикалық рөлі уақыт пен кеңістікке қарай өзгеріп отырды.
Байлық пен кедейлік оппозициясының тамыры көне өркениеттерден бастау алады. Мысалы, Ежелгі Мысыр мен Месопотамияда байлық билік пен құдайлармен байланыстырылды, ал кедейлік тағдырдың жазасы ретінде қарастырылды. Орта ғасырларда бұл оппозиция діни түсініктер арқылы тереңдеді. Байлық пен кедейлік құдайдың сыйы немесе жазасы деп танылып, кедейлердің жағдайы діни тұрғыда ақталды.
Қайта өрлеу дәуірі мен Ағарту дәуірінде байлыққа деген көзқарас өзгеріп, ол жеке еңбектің, интеллект пен кәсіпкерліктің нәтижесі ретінде таныла бастады. Бұл кезеңде капитализмнің негіздері қаланып, байлық пен кедейлік арасындағы айырмашылықтар тереңдей түсті. Индустриализация дәуірі бұл бинарлық оппозицияны одан әрі күшейтіп, байлық пен кедейлік арасындағы алшақтықты арттырды. Осылайша, тарих бойында байлық пен кедейліктің қарама-қарсы рөлдері қоғамның әлеуметтік құрылымын анықтап отырды.
Байлық пен кедейлік тек материалдық жағдайды білдірмейді, олар – мәдени құндылықтар мен идеялардың да маңызды бөлігі. Байлық әртүрлі мәдениетте абырой, мәртебе және күштің символы ретінде көрінеді. Мысалы, батыс мәдениетінде байлық жиі жеке табыспен және капиталистік идеялармен байланыстырылса, шығыс мәдениетінде байлық рухани құндылықтар мен қауымдастықтың әл-ауқатына ықпал етумен байланысады. Кедейлік, керісінше, көбіне жағымсыз сипатқа ие. Ол төменгі әлеуметтік мәртебені, өмірлік мүмкіндіктердің шектеулігін және маргинализацияны білдіреді. Бірақ кейбір мәдениеттерде кедейлік өзін-өзі шектеу, қарапайымдылық және рухани байлықпен ассоцияциялануы мүмкін. Мысалы, буддизм мен суфизм дәстүрлерінде кедейлік ішкі байлықты іздеудің тәсілі ретінде қарастырылады.
Бүгінгі таңда байлық пен кедейліктің қарама-қайшылығы жаһандану, технологиялық даму және әлеуметтік теңсіздік жағдайында күрделене түсті. Бір жағынан, жаһандану байлықтың өсуіне және әлемнің көптеген бөліктерінде кедейліктің азаюына ықпал етсе, екінші жағынан, ол теңсіздікті күшейтті. Мысалы, әлемдегі ең бай адамдардың саны азайғанымен, олардың жалпы байлығы үнемі өсіп келеді. Кедейлікке ұшыраған адамдардың саны азайып жатқанымен, оларды кедейлік шегінен шығару күрделі мәселе болып отыр. Бұл жағдайлар байлық пен кедейліктің табиғатын ғана емес, олардың арасында туындайтын әлеуметтік, саяси және этикалық мәселелерді де қайта қарауды қажет етеді.
Байлық пен кедейлік оппозициясы – әлеуметтік теңсіздіктің негізінде жатқан маңызды фактор. Ол жеке тұлғалардың өмірін ғана емес, тұтас қоғамның әлеуметтік құрылымдарын анықтайды. Марксистік теорияға сәйкес байлық пен кедейлік оппозициясы – таптық күрестің негізгі қозғаушы күші. Байлар өндіріс құралдарын бақыласа, кедейлер жұмыс күші арқылы өз орнын табуға мәжбүр. Кедейлікті жою, теңсіздікті азайту және әділдік орнату мәселелері – қазіргі заманның басты мақсаттарының бірі. Бұл мақсатқа жету үшін әлеуметтік саясат, тең мүмкіндіктер жасау және ресурстарды әділетті бөлу қажет. Байлық пен кедейлік көбіне әлеуметтік стереотиптермен тығыз байланысты. Байлар жиі ақылды, еңбекқор, ықпалды тұлғалар ретінде қабылданады. Кедейлер, керісінше, жалқау немесе қабілетсіз ретінде стереотиптенуі мүмкін. Бұл көзқарастар көбіне шындыққа жанаспайды және қоғамдағы теңсіздікті күшейтеді. Байлық пен кедейлікке қатысты мұндай стереотиптер әлеуметтік дискриминация мен бөлінудің негізінде жатыр. Байлық пен кедейлік – адамзат қоғамының ажырамас бөлігі және оның дамуының негізгі қозғаушы күші. Бұл бинарлық оппозиция қоғамдағы теңсіздік, әділеттілік және адам құқықтары туралы маңызды сұрақтарды көтереді. Тарихи, мәдени және экономикалық контекстерде талданған бұл ұғымдар қазіргі заманғы әлемде де өзектілігін жоғалтпайды. Байлық пен кедейліктің қарама-қарсылығын түсіну арқылы қоғамның негізгі мәселелерін анықтап, оларды шешу жолдарын табуға жақындай түсеміз.
Сонымен, бинарлық оппозиция – лингвистиканың негізгі ұғымдарының бірі. Ол тіл жүйесінде мағынаны түсіну мен қалыптастыру механизмін сипаттайды. Бұл ұғым құрылымдық лингвистиканың негізін қалаушы Фердинанд де Соссюрден бастау алады және оның идеялары кейіннен Н. Хомский, Р. Якобсон, Леви-Стросс сияқты ғалымдардың еңбектерінде дамытылды. Бинарлық оппозиция ұғымы тілдік таңбалардың өзара қатынасын, фонетика, морфология және семантика деңгейінде мағынаны құру механизмін түсінуде маңызды рөл атқарады. Лингвистикадағы бинарлық оппозиция – тілдің ішкі құрылымын түсінудің және оны жүйелі түрде талдаудың маңызды құралы. Ол фонология, морфология және семантика сияқты салаларда кеңінен қолданылады және мағынаның пайда болу механизмдерін түсіндіреді. Алайда оның кейбір шектеулері қазіргі лингвистикалық зерттеулерде жаңа тәсілдер мен үлгілерді қажет етеді. Осылайша, бинарлық оппозиция ұғымы тіл жүйесінің негізін түсінуге мүмкіндік беріп қана қоймай, оны жетілдірудің бағыттарын да көрсетеді.

1.3 Қазақ және ағылшын тілдеріндегі «байлық» және «кедейлік» концептілерінің эволюциясы
«Байлық» және «кедейлік» концептілерінің түркі тілдеріндегі алғашқы зерттелуі ретінде А.Н. Самойловичтің еңбегін атап өтуге болады. В.Ф. Егорованың зерттеуінде «байлық» концептісі бірнеше тілдердегі, атап айтқанда, орыс, якут, француз тілдеріндегі фразеологизмдер мен паремиологиялық бірліктерді салғастыру негізінде көрінді. А.Ш. Кунбуттаева ағылшын тілінің аксиологиялық табиғаты тұрғысынан зерттесе, С.В. Волошин мен М.А. Толстованың зерттеуінде диалектілік дискурстағы «байлық» тұжырымдамасы көрініс тапты. Орыс және ағылшын жастарының тілдік санасындағы байлық пен кедейлікті Е.Г. Стешина қарастырды. Орыс тіліндегі байлық пен кедейліктің лингвистикалық объективтілігін А.С. Тарасова зерттесе, лингвистикалық және мәдени ерекшеліктерін Б.С. Куцый талқылады. Е.Ю. Пономарева ағылшын және орыс тілдеріндегі «кедейлік» концептінің диахрондық ерекшеліктерін, Т.Г. Нестерова ағылшын ертегілеріндегі ерекшеліктерін, Л.В. Путина әлемнің тілдік бейнесіндегі «байлық» концептісін қарастырды. Н.С. Макеева, Е.В. Клементьева орыстардың тілдік санасындағы «байлық» концептісін зерттеді. 
Байлық пен кедейлік ұғымдары бірнеше ғасыр бойы көркем әдебиетте және философиялық еңбектерде белсенді түрде қолданылып келеді. А.Н. Самойлович оны түркі тілдеріне қатысты лексикалық бірліктердің қарама-қайшылығы түрінде қарастырды. Ол өз зерттеуінде түркілердің әлеуметтік мәртебесі туралы ақпарат алуға болатын «байлық» және «кедейлік» концептілеріне қатысты тілдік бірліктерді зерттеді [81]. Орыс ғалымы М.В. Пименова атап өткендей, «Бинарлық ұғымдар ретінде антонимдік мәндегі сөздер қарастырылады. Алайда барлық тілдерге ортақ бинарлық оппозиция жайлы айтсақ, алдыңғы орынға «байлық» пен «кедейлік» шығады [82]. Академик Ә. Қайдардың «Қазақтар ана тілі әлемінде» атты ЭС сәйкес байлық ұғымының анықтамасы былайша ұсынылады: «Байлық. Мол байлық, қазына, мал-мүлік, сансыз ақша» [83]. Байлық, әдетте, белгілі бір әлеуметтік топқа немесе жеке адамға тиесілі. «Байлық» ұғымы және оның құндылығы әрбір этнос пен индивид үшін әртүрлі. Байлық тек материалдық емес, рухани сипаттамаға да ие. Қазақ халқында да байлық мал-мүлікпен қатар рухани тұрғысынан да қарастырылады. Оны ана тіліміздегі түрлі тілдік бірліктерден байқай аламыз. Халық ертегілерінің көбі осы «байлық-кедейлік» бинарлық оппозициясының төңірегіне топтасқан. «Ғасырлар бойғы адамзат тәжірибесінен қалыптасқан тұжырымдамалар ақпаратты болашақ ұрпаққа жинау, сақтау және беру қабілетіне ие», – деп, Ж. Қошанова айтқандай, байлық және кедейлік ұғымдары жайлы қазіргі түсінік тілдік сана негізінде ұрпақтан-ұрпаққа берілуі мүмкін [84].
Қазақ халқының тарихи-мәдени санасында «байлық-кедейлік» ұғымдары терең символикалық және мағыналық мазмұнға ие. Бұл ұғымдар көшпелі өмір салтына, табиғи ресурстарға тәуелділікке және әлеуметтік құрылымдардың ерекшеліктеріне байланысты қалыптасқан. Қазақ мәдениетінде байлық – материалдық молшылық қана емес, сонымен бірге рухани құндылықтардың, береке мен құттың көрінісі. Ал, кедейлік – жоқшылықпен, аштықпен және тәуелділікпен байланысты ұғым. «Байлық-кедейлік» бинарлық оппозициясы қазақ халқының тұрмысы мен дүниетанымында әлеуметтік, моральдық және философиялық аспектілерді қамтиды. Қазақ мәдениетінде байлықтың архетиптік бастауы көшпелі тұрмысқа негізделген. Мал байлықтың басты көрсеткіші ретінде қабылданды. «Малым – жанымның садағасы, жаным – арымның садағасы» деген мақал байлықтың адамның өмірі мен қадір-қасиетін сақтаудағы рөлін көрсетеді. Байлық қауымның экономикалық тұрақтылығы мен әлеуметтік мәртебесінің символы болды. Кедейлік болса, көбіне табиғи апаттармен (жұт, аштық) немесе шаруашылықтағы сәтсіздіктермен байланысты қарастырылды. Архаикалық түсініктерде байлық тұрақсыз деп есептелді. «Байлық – бір жұттық» деген мақал мал шаруашылығына негізделген өмір салтында байлықтың тұрақты болмауын білдіреді. Ал, кедейлік «бір аштық» немесе «бір қыстық» жағдай ретінде көрініс тапты. Бұл көшпелі өмірдің қатал табиғи шарттарына тәуелділігінен туындаған.
Қазіргі қазақ қоғамында байлық пен кедейліктің ұғымдары тарихи негіздерден алыстап, жаһандық экономикалық және әлеуметтік үрдістерге негізделген. Байлық енді малмен немесе жермен емес, қаржылық ресурстармен, біліммен және кәсіби мүмкіндіктермен өлшенеді. Ал кедейлік тек материалдық тапшылық емес, білім мен денсаулыққа қолжетімділіктің болмауы ретінде сипатталады.
Бүгінде «байлық» көбінесе жеке игілік ретінде қарастырылса да, қазақ мәдениетінде оның әлеуметтік жауапкершілігіне ерекше назар аударылады. Бұл «Бай болсаң, халқыңа пайдаң тисін» деген дәстүрлі қағидамен үндеседі. Қазақ тілділер санасындағы «байлық-кедейлік» бинарлық оппозициясы материалдық игілік пен рухани құндылықтардың, әлеуметтік мәртебе мен моральдық жауапкершіліктің үйлесімін көрсетеді. Байлық жеке адамның өмір сүру деңгейін жақсартып қана қоймай, қоғамның тұрақтылығы мен берекесіне үлес қосуы тиіс. Ал, кедейлік адамды рухани құндылықтарға жетелеп, оның еңбекқорлығын арттыратын сынақ ретінде қабылданады. Қазақ халқының дүниетанымында бұл оппозиция тұрақтылық пен тепе-теңдікке бағытталған. Бұл көзқарас қазіргі уақытта да өзектілігін сақтап, қазақ қоғамындағы байлық пен кедейлік ұғымдарын тереңірек түсінуге мүмкіндік береді.
Қазақстандық ғалымдар қазақ тіліндегі этномәдени, әлеуметтік концептілер жайлы мынадай пікір білдіреді: «Этностың ерекшеліктерін, когнитивтік түсінігін, санасын, тұрмысын көрсететін тілдік бірліктер жүйесін басты назарға алу қажет. Когнитивтік лингвистиканың негізгі категориясы – концепт этностың білімін жинақтайтын, жүйелейтін лингвистикалық бірлік ретінде тілдік бірліктерді синонимдік, ассоциативтік, бинарлық тұрғыдан қарастыра алады» [85]. Нарықтық қоғамда өмір сүріп жатқан бізге «байлық-кедейлік» ұғымдары таңсық емес. Әлеуметтік желінің дамыған заманында «оңай баюдың жолдары» немесе «тез ақша тапқың келе ме?» сынды жарнамаларды жиі еститініміз рас. Байлыққа қатысты таптаурындарды да жиі байқаймыз. Сондықтан аталған сөздердің семалық қатпары тым қалың. Нақтырақ айтсақ, пайда болуы мен эволюциясы тереңнен бастау алады. Бұл ұғымдардың пайда болуы мен таңбалануы, таңбалық жаңа мағына үстеулері параллельді түрде жүзеге асты деген ойдамыз. Сонымен қатар, «жоқ, кедей, жарлы» ұғымдарының қарама-қайшылығы ретінде «бар, бай, би, бек» түсініктері әр кезеңдегі мақал-мәтелдерде де бинарлық оппозицияда қолданылды деп білеміз.
«Байлық» пен «кедейлік» оппозициялық концептілері тілдік бірліктерде бір деңгейлік сипатта көрінеді. «Байлық» концептісін жасайтын бірліктер: пұл, құт, барлық, дәулетті, ауқатты, хан, сұлтан, төре, би, бек, әлді, күшті, жақсылар, бай-бәйбіше, жеті атасынан қара көк, шынжыр балақ т.б. тіркестерден көрінеді. «Кедейлік» концептісін құлдық, жарлылық, сорлы, пақырлық, табанынан таусылған, отымен кіріп күлімен шыққан, ғаріп, міскін, тақыр кедей т.б. тілдік бірліктер құрайды. Сонымен бірге, «байлық-кедейлік» концептілерінің жұптық сипаты да бар. Мәселен, «барлық - жоқтық», «бай - пақыр», «пұлды – пұлсыз», «дәулетті - дәулетсіз» деген бинарлық сипаттағы тілдік бірліктер де кездеседі. Адамның бақытты болуына септігін тигізетін құндылықтардың бірі – байлық. Мәселен, Қазақ тіліндегі «Байлық-кедейлік» концептісінің танымдық сипаты мен қызметін қарастырған Ж.Қошанова өзінің зерттеуінде «байлық» концептісінде «құт», «береке/берекет» концептілерін қарастырған [84, б. 23]. «Құт» концептісінің екі түрлі мағынасын көрсетеді. Біріншіден, рух, жан ретінде анықталса, екінші мағынасында амандық, сәттілік, байлық, игілік деп қолданыс тапқан. «Сонымен бірге «Құтты білік» туындысында адамның дүниеге келуін құт деп білген. Солай «құттың» тіршілік көзі екенін білеміз. Түркілерде құтты беруші – Тәңір, арабтарда тіршіліктің иесі – Алла»,- деп көрсетеді [86]. Сондай-ақ, тілімізде бұрыннан қолданылып келе жатса да, кейбір сөздер мен тіркестердің шығу тегі басқа. Ж.Т. Қошанова: «Кедей» концептісі «жоқшылық» мәнінде киер киімі, ішер тамағы жетіспейтін, күнкөрісі қиын адам деген этномәдени менталдық ұғымды білдіреді. Концептінің сипатын ашатын ақпараттық моделін білдіретін тұрақты тіркестер: қара кедей; қара қасқа кедей; қара сирақ кедей; сіңірі шыққан кедей; тақыр кедей; шыр бітпеген кедей; ыңыршағы шыққан кедей; қас (қу) кедей; қызыл сирақ кедей; сұры жоқ кедей т.б. менталдық ұғымда кедейді әр қырынан білдіріп тұр», – деп көрсетеді [84, б. 47]. Зерттеуші кедей концептісінің ақпараттық моделін білдіретін жеке лексемалар ретінде кедей-кепшік, кедейсіну, кедейлік, кедейшіл, кедейшілдік, кедейшілік және тағы басқа да тілдік бірліктерді айтады.
Н. Шахметова зерттеулерінде байлық концептісін «тағдыр» концептісімен қатар қарастырған. «Тағдыр» концептісі бақ, пешене, сыбаға, нәсіп сынды сөздермен анықталады. Сонымен бірге, «құт» концептісінің «бақыт» концептісін анықтайды. ««Бақыт» концептісі бақ+құт анықтамасынан шығады. «Құт» –молшылықтың, байлықтың белгісі», – деп сипаттайды [87]. ҚТТС-та «Байлық» сөзі былай түсіндіріледі: 1. Мол дәулет, мал-мүлік. 2. Бір нәрсенің мол қоры, көзі [88]. Тіліміздегі «жоқ»сөзінің жоқ-жітік, кедейсөздерінің синонимі ретінде ауыс. мағ. актив қолданылатынын білеміз. Бұл – қазақ тілін жақсы білетін әр адамға түсінікті ұғым. Ал,«кедей» сөзі – жарлы, жоқ сөздерінің мәнін активтүрде таңбалап жүргенкірме сөз. Кедей сөзінің (пар. гедәй) ҚТТС-дағы мағынасы «1. Жарлы. 2. Қайыршы, тіленші. 3. Аз табатын»деп көрсетілген [89]. «Кедей» сөзінің  парсы тіліндегі мағыналары– жарлы, қайыршы, тіленші. Қазақ тілінде «байларға қарама-қарсы қойылатын әлеуметтік топ өкілдері» ұғымында да қолданылады.Көне түркі тілінде бұл мағынада «шығай» сөзі қолданылған. Көне «шығай»  сөзі қолданыстан ығысып, орнына парсы тілінен енген «кедей» сөзі актив қолданысқа ие болды. «Шығай» сөзі қазақ тілінде «шық бермес Шығайбай» тіркесінде ғана сақталған [90]. Мұнда бай образының сатиралық тұрғыда келемежделіп тұрғаны байқалады. Қазақ бұл тіркестерді қолында бола тұра бермейтін сараң байларға қатысты қолданады. Кедейлік– тек қазақта емес, барлық елде кездесетін құбылыс. Алайда бұл ұғымға қатысты әр халықтың түсінігі әртүрлі. Ол тіпті әр кезеңде түрліше болуы мүмкін. Қазақ және ағылшын тілдеріндегі «байлық» және «кедейлік» концептілерінің тілдік санадағы көрінісін анықтау үшін оның әр кезеңдегі даму эволюциясын талдауды жөн көрдік. 
Фольклорлық шығармалардағы «байлық-кедейлік» бинарлық оппозициясы. Қазақ фольклоры «байлық-кедейлік» бинарлық оппозициясының рухани және әлеуметтік қырларын ашуға бағытталған. Ертегілер мен батырлық жырларда байлық көбіне ер адамның бейнесімен байланыстырылады. Бай қауымның қамқоршысы, жомарттық пен әділеттіліктің символы ретінде сипатталады. Мысалы, «Алтын сақа» немесе «Қобыланды батыр» сияқты жырларда бай адамның мәртебесі оның жомарттығы мен ерлік істері арқылы көрініс табады. Кедейлік кейіпкерлерінің бейнесі, керісінше, қиындықтарды жеңуге, еңбекқорлық пен адалдық арқылы жақсылыққа жетуге бағытталған.Мысалы, «Кедей жігіт пен байдың қызы» ертегісінде кедей жігіт адал еңбегімен байлыққа қол жеткізіп, өз сүйіктісіне лайық екенін дәлелдейді. Бұл ертегі кедейліктің тұрақты жағдай емес екенін, адам еңбегі мен даналығы арқылы өзгеретін құбылыс екенін көрсетеді.
Байлық пен кедейліктің фольклордағы тағы бір маңызды қыры – олардың адамгершілік құндылықтарымен байланысы. «Бай болсаң, халқыңа пайдаң тисін» немесе «Жомарт байды ел сүйеді» деген мақалдар байлықтың әлеуметтік жауапкершілігіне назар аударады. Ал «Кедейдің күні кісіден» сияқты мақалдар кедейліктің тәуелділік пен дәрменсіздік жағдайын бейнелейді. Қазақ мақал-мәтелдері байлық пен кедейліктің бинарлық табиғатын айқын көрсетеді. Байлық тұрақтылық пен молшылықты білдіретін оң ұғым ретінде сипатталады. Мысалы:
«Мал – адамның бауыр еті» – малдың адам өміріндегі маңызды рөлін көрсетеді.
«Байлық – ердің дәулеті, береке – елдің дәулеті» – байлықтың жеке адамның мәртебесі мен қоғамдағы орнына әсер ететінін бейнелейді.
«Кедейлік кетсін десең, еңбек ет» – адал еңбек арқылы кедейлікті жеңуге болатынын насихаттайды.
«Кедейдің күні – кісіден» – кедейліктің тәуелділік пен дәрменсіздік әкелетінін көрсетеді.
Бұл мақал-мәтелдер байлық пен кедейлік ұғымдарының қазақ дүниетанымындағы орны мен маңызын ашып көрсетеді. Негізінен байлық алтынмен, түрлі бағалы дүниелермен байланыстырылады. Мысалы: Денсаулық алтыннан да қымбат. Сабыр түбі – сары алтын. Ауру адам үшін алтын төсек те ыңғайсыз.Сондай-ақ, «ақша» сөзі байлықпен бір мағынада жұмсалады. Қара бұлтты жел ашар, қара құлыпты ақша ашар. Ақша сөйлейтін жерде, ұят үндемейді. Ақша – жақсы қызметші, бірақ жаман қожайын. Жеңіл әмиян жанға ауыр тиеді. Жарлының қалтасына қоянның құлағы сыймайды.
Ал, байлыққа жету жолын еңбекпен байланыстырады: Еңбек байлыққа жеткізер. Еңбегің егіз болса, байлығың сегіз болады. Еңбек деген байлық бар, ерінбеген жететін.
Байлықты дінмен байланыстыру мысалдары да жетерлік: Байлық – дінге тірек, дін – байлыққа тірек. Саудагер базар, молда мазар әзірлер. 
Адамның әлеуметтік қажеттіліктері де «байлық» ұғымының айналасынан көрінеді: Аш бала тоқ баламен ойнамайды. Бай бал ішкенде, кедей су ішер. Аштықта бай баласы бірінші өлер.
Адамның сыртқы келбеті оның материалдық жағдайымен байланыстырылған: Киімін көр де, хәлін көр. 
Адам руханиятына қатысты мақал-мәтелдер де жиі ұшырасады: Махаббатты ақшаға сатып ала алмайсың. Байлықты емес, ар-ұятыңды сақта. 
Кедейлікті байлыққа қарсы қою мысалдарын да байқай аламыз: Байлық – мұрат емес, кедейлік – ұят емес. Кедей – байға жетсем дейді, бай – құдайға жетсем дейді. 
Кедейлікке жалынышты көзқарас, оны аяу мысалдарын келесі мақалдардан байқай аламыз: Кедейге қарыз бер де, амандығын тіле. Жарлының жары – құдай. Жоқтық тастан қатты. Жарлы кісі – жарық шөлмек. Бірақ кедейге кедейдің ғана көмектесетінін, теңсіздіктің барын көрсететін мақалдар да бар: Кедей – кедейдің тірегі. Жарлы жарлыға болысар. 
Байлықтан гөрі кедейлікке шүкір ету мысалдары: Кедейдің ұйқысы тыныш. Бай төсегі тікенек, жарлы төсегі мамық. Ақша – қолдың кірі, байлық – ағын су. Байлық – мұрат емес, кедейлік – ұят емес. Байлық жарыстырар, кедейлік таластырар. Байға берешегің, кедейде алажағың болмасын. Бай – кедейдің азығы, кедей – байдың қазығы. 
Байлық пен кедейлік – халықтың тілдік санасын анық көрсете алатын лингвистикалық ұғымдар. Ал, бұл ұғымдарға қарап тілдік сананың қандай екендігін анықтау үшін олардың әртүрлі тілдік бірліктердегі қолданысына назар аудару қажет. Е.Б. Артеменко фольклорлық шығармаларға талдау жасай отырып, фольклор тілінің халықтың ділдік ерекшеліктерін көрсете алатынын айтады [91]. Фольклорлық шығармаларды лингвомәдени, лингвокогнитивті тұрғыдан талдау белгілі бір халықтың таным-түсінігін айқындауға көмектеседі. Халық поэтикасының тілін зерттеу, фольклорлық лексикографияның негізін қалау, әртүрлі халықтардың фольклорын салғастыра зерттеу фольклористиканың маңыздылығын арттыра түсті. Лингвофольклорлық зерттеулер негізінде этностың ділі мен мәдени архетиптері жайлы кеңірек білуге болатындығы анықталды. Халық ертегілерін кеңірек зерттеу кез келген халықтың этникалық табиғатын ашудың құралына айналды. А.Т. Хроленко этникалық діл мен мәдени архетип мәселелері лингвистикалық және фольклорлық зерттеулер арқылы шешілетін анықтаған [92].
Концептуалды зерттеулерде «байлық» концептісі «жеткілікті болу» мәнін білдіреді. Алайда халық ертегілері негізінен материалдық игіліктерді сипаттайды. Мысалы: «Жаманды Уәлі байдың қызы Меңді сынау үшін жеңгесінен гауһар, пышақ, тәрелке және қайрақ тас беріп жібереді және балға мен тас береді. Жаман қыздың берген тәрелкесін уатты, пышақты жетесінен сындырды, гауһар тасты қақ жарып қызға жібереді. Сонда қыз: «іздеген кісім осы» деген екен. Жаманның бұл ісіне іші күйіп, жендеттерін жіберіп, хан ордасына алдырады. Жаманды «Барсакелмеске» жібереді. Содан кейін хан қызға Жаманның енді келмейтінін, өзінің қолына алып бағатынын айтады, бірақ қыз ханға бармайды. Жаман аман-есен келіп, ханды ақылымен, көп білетіндігімен жеңеді. Халық сонда Жаманды хан тағына отырғызады, «Аяз би» деп ат қойып, сол аты өле-өлгенше қалыпты. Ордасының маңдайшасына жыртық тонымен жаман тымағын шегелеп іліп қойыпты. Соған қарап Аяз би: «Әй, Аяз ,баймын деп аспа, ханмын деп таспа! Аяз әліңді біл, құмырысқа жолыңды біл!» – дейді екен» [93].
Ертегілердегі материалдық байлықтың өлшемі аз сипатталған, негізінен байлардың байлығы алтын, күміс, гауһар тастар сияқты мал мен асыл тастардың санынан ғана көрінеді. Мысалы, осы аталған «Аяз би» ертегісінің өзінде «қазына» сөзі 13 рет қолданылады. «Ол Сүлейменнің сақинасына, Мұсаның таяғына, Дәуіттің себетіне тұрарлық. Енді оның құнын бағалаңыз, –  деді ол және осы тасты алып келуді өтінді» [93, б. 3-110]. «Мал» сөзі 79 рет қолданылады. «Алтын» сөзі негізгі формада 65 рет, әртүрлі сөз формаларында 25 рет және туынды сөз ретінде 1 рет қолданылады. Халық ертегілеріндегі байлықтың түсінігін былай талдауға болады:
1) байлық – материалдық құндылықтардың көптігімен сипатталатын адамның әлеуметтік мәртебесі (қазына, мүлік, алтын, күміс, ақша);
2) байлық әкеден ұлға өсиет ретінде беріле алады;
3) заңсыз жолмен келген байлықты мойындамау;
5) байлық сараңдықпен байланыстырылады;
6) байлықты рухани түрде қарастыру;
7) даналық, мейірімділік пен денсаулық – сатып алуға келмейтін байлық.
Кедейлікке қатысты мынадай сөздер кездеседі: диуана, кәріп, байғұс, мүгедек, құл/малай, қайыршы т.б. Бірақ көбіне байлық сыналып, кедейлерге деген аяушылық пен таза еңбекпен мал табу мысал ретінде беріледі. Осылайша, халық ертегілерінде адамдардың санасында байлық пен кедейлік материалдық заттарға емес, адамның ақыл-ойы мен даналығына байланысты екенін түсіну байқалады. Адамдардың өмірін айна ретінде көрсететін халық ертегілеріне сүйене отырып, біз әртүрлі әлеуметтік қатынастарды, адамдардың экономикалық және рухани жағдайын байқаймыз. Халық ертегілерінде бейнеленген байлық пен кедейлік туралы идеялар негізінен зұлымдыққа қарсы тұру, жақсылықты дәріптеу, адал еңбек пен баю, байлықты көпшіліктің игілігі үшін жұмсау, байлардың әділетсіздіктерін әшкерелеу секілді әрекеттерді қамтиды. 
ХVІІІ ғасыр шығармаларындағы «байлық-кедейлік» бинарлық оппозициясы. Жыраулық поэзияда еңбек мәселесі қалай көрінді, кедейлік қалай жырланды дегенге келсек, Шал ақын кедейлік ер жігітке намыс емес деп жігерлендіруге, қайрауға тырысады. Кедейлік сенің туысың да, танысың да емес дейді. Кедейліктен алыс жүруге шақырады. Мысалы: 
Кедейлік ер жігітке намыс емес, 
Жоқ болсаң – туысың да таныс емес.
Суық үй, арық соғым, жаман қатын 
Үшеуі кедейліктен алыс емес [94]. 
Ал, Бұқар жырау: 
Жалғыз туған жігіттен, 
Сырым тікен тал артық. 
Жарлы болған жігіттен 
Бесіктегі бала артық, 
Есіктегі ит артық!–деп толғайды [95]. Бұқар жырау жарлы жігітті адам санатына қоспайды, одан бесіктегі баланы, есіктегі итті артық дейді. Бұл жоғарыда айтқан жоқтық, кедейлік өмірдің дұшпаны деген пікірімізді растай түскендей. Бұқар жырау кедейлік, жоқтықтан құтылудың жолдарын іздеп, уытты, ащы сөздерімен халықтың намысына тиюге тырысады. Шал ақын кедейлікке ұрындырған адамның жағымсыз қасиеттерінің түрін түстеп айтып отырмай, бірден кедей адамның болмысын сипаттайды. Ішерге тамағы, киерге киімі, жағарға отыны, дос-жаран, көрші-құрдаспен араласатын күйде бола алмайтынын «суық үй, арық соғым, жаман қатын» деп бейнелеу құралдарымен ашып береді. Ақынның шығармашылығына тән үгіт-насихат түрінде айтатын ойлары осы өлеңінде де байқалады. Адамның жақсы, жаман қасиеттері мен алған жарына қатысты айтатын пікірлері оқырманды ойландырады. Шал ақын кедейліктің үш түрі бар дейді. Оларға адамның қасиеттерінен қанағатсыздық, елгезектік және ұйқыны жатқызады [96]. Тоңмойын, қыңырлық мінез бен еріншектік ағайындылардың үлкені мен ортаншысы болса, кенжесіне қанағатсыздықты қосады [96, б. 90]. Екі ақын да кедейлікке ұшыратар қасиеттерді жіпке тізіп айтып береді. Барлық атаулар қисынды. Қанағат ете білмеген адамның әрекеті неге апарып соғарын аңғару қиын емес. Шал ақын кедейліктің түрлерін айта келіп, олардың соңы неге апарып соғарын нақты айтады. Кедейліктің алдын ал, оған бой берме, алыс жүр деп үн қатып, үгіттейді. Бұдан басқа: «Бұл үшеуінен құтылсаң, қолың әр нәрсеге жетеді. Бұл үшеуі: бірі желкеңнен тартып, біреуі дүнбе құйрығыңмен жерге қарай жабыстырып, бірі шыңтағыңнан қисайта құлатып жібермей, табандап жатқан соң, қолың қайда жетсін?!» – деп, кедейліктің салдарын тізіп береді [96, б. 91]. Жыраулар поэзиясында байлық пен кедейлік материалдық тұрғысынан да, рухани тұрғысынан да көрініс тапқан.
ХІХ ғасыр шығармаларындағы «байлық-кедейлік» бинарлық оппозициясы. Қазақ әдебиетінде байлық пен кедейліктің моральдық және әлеуметтік аспектілері кеңінен зерттелген. Абай Құнанбайұлының шығармаларында байлық пен кедейлік адамның адамгершілік қасиеттерімен тығыз байланысты. Абай байлықты дұрыс басқарудың, оны рухани құндылықтарға бағыттаудың маңыздылығын насихаттайды. Оның «Байлық – мал емес, білім» деген ойы материалдық байлықтан гөрі рухани құндылықтарды жоғары қоятынын көрсетеді.
Абай, Шәкәрім, Мәшһүр Жүсіптің шығармаларында еңбек мәртебесі, кедейлік тақырыбы жоғары деңгейде көтеріліп, «еңбек культі» жасалынды. Шәкәрім мен Мәшһүр Жүсіптің бір ұқсастығы екеуі де көтеріліп отырған тақырыпты нәпсі тұрғысынан қарастырды. Нәпсінің жетегіне еріп, жалқауға айналған халқын сынның астына алады. Бірақ үшеуіне де ортақ тұс – бұл дерттің жолын табу. Ол жол нәпсімен күрес, еңбектену, мал табу болса, Абайда оқу, біліммен жалғасады. Шәкәрім «Мал жимақ» өлеңінде «Малды мақтан үшін жинама, жаның үшін жи. Мақтан үшін жинасаң, ертең шіріп, топыраққа айналады,  тәнің үшін жисаң – бүкіл еңбегіңнің зая кеткені», –  дейді. «Арыңды сатпа, теріңді сат» деу арқылы адам баласы өзінің маңдай ақы адал еңбегімен нанын тапсын дегені. Ақын өз ойын былай қорытады: 
Ерінбесең еңбекке, дәулет дайын, 
Жаратқан жоқ жатсын деп бір құдайың. 
Ойласын деп ой берді, көруге көз.
 Аяқ берді, тапсын деп басқан сайын [97].
Мәшһүр Жүсіп кедейліктен құтылатын жолды былай көрсетеді: «Басқалардың тілін ал, яғни үлкендердің ақылын тыңда. Пысық, елгезек бол. Сол кезде ғана кежірліктен құтыласың. Жалқаулықпен күрес. Себебі бойыңдағы жалқаулық атаулыдан құтылуға тек өзің ғана көмектесе аласың. Жалқау адам қолындағы барынан, алдындағы малынан айырылады. Оған бой алдырсаң, кедейге айналасың. Осыдан сақтан» [98]. Бұл айтылғандардан басқа қандай ем табуға болады?! Адам өзін өзі қайрап, қолына алып, бойындағы осы жаман кеселмен өзі күреспесе бұдан айығу мүмкін емес. Ақын көкірек көзі ояу азаматқа кедейліктің емін тайға таңба басқандай етіп, түсінікті тілмен сипаттап берген.
Мал көзде, ертеңді-кеш ұйқыңды бөл, 
Кім жұмсаса, ұшып жүр, қайтарма тіл. 
Басы білгіш, елгезекке кедейлік жоқ, 
Кежірлік – кедейліктің ордасы, біл [98, б. 94].
«Әрекет ет, еңбек ет, басқалардың тілін алып, қарсы келме, басқа нәрселерге алданбай жұмыс істеп, еңбектеніп мал тапсаң кедейлікке ұшырамайсың, ұйқыға жол берме» деп, Мәшһүр Жүсіп кедейлікпен күрестің жолдарын талдайды. Шал ақын алдына қойған мақсатынан айнып, қалыс қадам жасаған жағдайда ұйқының жау болатынын мысалға келтіреді. Кедейлікпен күрес жолында талапты ашып айтпаса да, соның жолдарын көрсетуге тырысады. Кедейліктің алдын алуға, жігіттік намысыңды жоғалтпауға мал көмектеседі деп ой түйеді. Азаматтығыңа сын болатын дүниелерді жасама, еңбектен, жаныңа азық тап, мал ұста деп үгіт-насихат та айтып өтеді. Мал, азық табу үшін еңбектену қажет деген ой жатқанын байқай аламыз. Бұл жайт Абайдың да назарынан қалыс қалмады. 
«Адал бол – бай тап, 
Адам бол – мал тап 
Қуансаң – қуан сол кезде.

Біріңді, қазақ, бірің дос,
Көрмесең істің бәрі бос», – деп, адал жолмен мал тауып, күніңді көр деп ой тастайды. Мәшһүр Жүсіп шығармашылығына тән ерекшеліктердің бірі – жансызға жан бітіру, деректендіру. Осы тәсілді қолданып, кедейліктің бейнесін жасайды:
Безерленер кедейлік белдеу ұстап, 
Бас салар еріншекті ұйқы қостап.
«Құдай салды, мен көндім» дегеннен соң 
Сенен қолын үзбейді, жайлап, қыстап.
Күн бұрын бекітіп бақ келер жолын,
Үйіңнің белдеуінен ажырат қолын. 
Үйіңе кедейлікті бір түнетсең, 
Бермейді ел көшкенде жұрттың соңын [98, б. 95]
Шәкәрім мен Мәшһүр Жүсіп кедейлікті сынаса, Абай байларды сынайды:
Болыс болдым, мінеки,
Бар малымды шығындап. 
Түйеде қом, атта жал
Қалмады елге тығындап [99].
Абай болыс болу үшін малын беріп, қызметке отыратындарды сынға алады. Жалпы, үш автордың да халықтың көзін ашып, адал еңбекпен мал табуға ұмтылу қажеттігін жырлағанын байқаймыз. 
ХХ ғасыр шығармаларындағы «байлық-кедейлік» бинарлық оппозициясы. С. Торайғыров туындыларының көбі кедей өмірін сипаттауға бағытталған. Ол кедей халықтың мұңын жырлап, олардың аянышты тағдырын көрсетеді және солардың жағына шығады. Бұған ақынның өмірлік жолы әсер етсе керек. С. Торайғыров бай кедейдің арасындағы әлеуметтік теңсіздік мәселесін көртерді. Оның қай шығармасын алсақ та, кедейлік тақырыбы көрініс табады. 1910 жылы жазылған «Байлық» атты өлеңінде:
Кедейлікті жіберіп аяқ, қолды,
Байлаттың ерік бермей көсілетін.
Сен келсең бар қиыным шешілетін,
Сен жоқта аяқ-қолым көсілетін, - деп, [100] кедейліктің адам өміріне тигізер әсерін жырлайды. Дәл сол жылы жазылған «Кедейлік» өлеңіндегі лирикалық кейіпкердің сөзіне тоқталайық:
Кедейлік, сен жексұрын, түсің суық,
Іздемес сені адам керек қылып...
Жарытпай киер киім, ішер асқа,
Сөктіріп малы барлау надан, насқа.
Жас көңілді қайғымен уландырып,
Сенсің ғой толтыратын көзді жасқа [100, б. 29]. Мұнда кедейлікті бойынан өткізген адамның ішкі зары анық байқалады. Автор кедейліктің қаншалықты ауыр сынақ екендігін жеткізеді. Оны лирикалық кейіпкердің сөзі арқылы беріп, бүкіл кедейдің монологін жеткізгендей болады:
... Маған салса кедейлік аты өшкірді
Дер едім, тұрмыстай ғып жерге көмсін.
... Өлмесең де өлтірем өсе келе,
Жүрмеспін жолдас болып саған еріп... [100, б. 29].
Лирикалық кейіпкер кедейлікті тұтастай жоқ қылуды ойлайды. Өзіне өскенде осы тілегімді орындаймын деп серт береді. Кедейліктің еріншектермен дос болатынын, байлықтың еңбекпен келетінін жеткізеді. Байлықтың бәріне ортақ болуын армандайды. 
С. Торайғыровтың кедейлік тақырыбына жазған өлеңдерінің бірі – «Сарыбас». Автор бұл өлеңде кедейдің портретін береді:
Жалаң бас, жалаң аяқ, жыртық дамбал,
Кір көйлек, қомыт күпі, шидем шалбар,
Сары үрпек, көгілжім көз, өңі жүдеу,
Қу мойын, аш қабырға аңғал-саңғал [101].
Жалаң, жыртық, қомыт, аш сияқты әрбір эпитет арқылы кедей бейнесін сипаттайды, оның сыртқы түрін ашып береді. Бұл жолдарда кедейлікке қатысты сөз болмаса да, осы портретке қарап-ақ, шығарма кейіпкерінің қай әлеуметтік топқа жататынын аңғара аламыз. Мұндағы жыртық дамбал, қомыт күпі, шидем шалбар, көгілжім көз, жүдеу өң мен қу мойын, аш қабырға аңғал-саңғал дегеннің бәрі де «кедейлік» концептісіне қатысты.
Шүкібай шал әкесі, заты Керей,
Адал қара бітпеген тұлдыр кедей.
Сарыбасын оқытуға былтыр берген,
Жалшы боп пайда тапсын бұл да демей.
Автор біртіндеп кейіпкерлерді таныстара бастайды. Шүкібай деген кедейдің жалшы болып жұмыс істейтінін сипаттай келе, баласының білім алғанын қалайтындығын жеткізеді. Бұл – білім байлыққа жеткізеді деген ойдың алғашқы сарқыншағы. Әкесі баласына сенімді және баласы да үмітті ақтайтындай:
Жақсы оқып, зеректігін танытқаны,
Жолдас түгіл молданы аңыратқаны.
Піскен бас, көбік өкпе бай баласын
Таң қылды, сөйлесе естен жанылтқаны [101, б. 41].
Расында, Сарыбас білімі жағынан бәрінен озады. Автор «мал жоқтық ақылы жоқтықты білдірмеді» деген ойды жеткізеді. Білімге ұмтылған жасты сипаттайды. Адамды сырт киімімен не байлығымен емес, ақылымен, білімімен бағалау қажет деген түйінді береді. С. Торайғыров кедейлік тақырыбын «Айт» өлеңімен жалғастырады. Мұнда өлеңнің аты айтып тұрғандай, айт күні болатын жайт сипатталады. Бұл күні байлар қалағанын ішіп-жесе, кедей қайыр сұрап, ішерге азық таппай қиналады. Автор екі түрлі әлеуметтік топты өзара салыстырып, кедейдің мүшкіл халін жеткізеді. Оның дорба асынып, тіленші боп жүргенін көрсетеді:
Жалғыз-ақ дорба асынған кедей кәріп,
Аштықтан өңі кеткен беті де арып.
Әркімдер тиын-тебен беріп жатыр,
Деген: «Құтты болсын, айт шәріп»[101, б. 84].
Көшпенді өмір сүрген халқымыздың тұрмысында көштің орны бөлек. Ол ерекше сәнімен көзге түседі. Алайда кедей мен байдың көші бір-бірінен қатты айырмашылық жасайды. С. Торайғыров «Көшу» өлеңінде осы жайтты сипаттайды: .
Нашарлар көлік үшін жүріп қойған,
Кемітіп ақысына бір-бір қойдан...
Қоймасын тастай салды көңмен салып жауып,
Жүк жеңіл болуының ебін тауып.
Бел жіп, үзік, ашамай салқам-салқам,
Су құяр арбасына ауық-ауық [101, б. 87].
С. Торайғыровтың кедейлік тақырыбын көтерген шығармаларының қатарына «Қос үй», «Бір адамға» өлеңдерін де жатқыза аламыз. Бұл арқылы кедейдің жағына шығып, оның мұңын жеткізеді. Байларды сынап, оларды сатиралық жолмен сықақтайды. 
Байлыққа азулылар күшпен жеткен,
Аямай байлық үшін арын төккен.
Кедейдің маңдай тері, табан ақы,
Бақ емес, қыдыр емес дарып біткен [101, б. 92].
Мұнда бай мен кедейді салыстыру анық көрінеді. Жоғары лауазымға жету үшін арын да сатудан ұялмайтын байларды сипаттап, олардың байлығында кедейлердің көз жасы барын жеткізеді. Бұл шығармалардың бәрінде байлардың байлығына күмәнмен қарап, кедейлерге болысады.  «Біреу бай, біреу жарлы» 
шығармасында бай болып, асып-тасса да саналы өмірін ел-жұртына арнаған азаматтар болғандығын айтып, болашақта олардың ізін жалғайтын кейінгі ұрпақтың боларына сенеді. Байлық бөлісу үшін беріледі дегендей ой тастайды. «Өң бе, түс пе?» атты шығармасында әлеуметтік теңсіздік ашып көрсетеді. Патша мен халықтың арасындағы байлыныс жоғын, патша құлағына халықтың мүшкіл халі жетпейтінін сипаттайды:

«Әкесі» дегеніміз патша болар,
Бай мен төре патшаға шын балалар,
Әке мен балада айырма жоқ,
Көпшілік - езілген ел не сағынар? [102].

Сағынар шын теңдікті халық еркін,
Ол үшін орындар ел барлық сертін.
Қанаушының бір жолда көзін жойып,
Жалшы, кедей жайраңдар емін-еркін [102, б. 137].

Көріп отырғанымыздай, ақынның өлеңдерінде кедей бейнесі, халі жиі көрініс табады. Сондықтан оның шығармаларынан кедей концептісін беретін
 кәріп, тұлдыр, жалшы, жалаң бас, жалаң аяқ, жыртық дамбал, кір көйлек, қомыт күпі, шидем шалбар, жүдеу өң, киер киім, ішер асқа жарымау секілді сөздер мен сөз тіркестерін жиі кездестіре аламыз. Бұл лексикалық бірліктерді кедейлік концептісін беретін микроөріс ретінде тани аламыз. Сондай-ақ, дәл осы концептіні ашатын өзге де лексикалық бірліктер бар: кедей, құл, күң, пақыр, міскін, ғаріп т.б. түбір сөздер; жарлылық, құлдық, сорлы, табанынан таусылған, отымен кіріп, күлімен шыққан; жеті атасынан түк көрмеген, аузы асқа, ауы атқа жарымаған, тақыр кедей және т.б. 
 Ғ. Мүсірепов туындыларынан «байлық» және «кедейлік» концептілерін беретін мақал-мәтелдерді кездестіруге болады. Қаламгердің «Ұлпан» романында халқымыздың байлығы жылқымен өлшенетіндігі айтылады. Ал, ел-жұрттың әлеуметтік жағдайын мына мақалдан аңғара аламыз: «Байлық бір – жұттық, батыр – бір оқтық» [103]. Халықтың байлығы жылқы малының санымен бағаланған. Сонымен қатар романдағы «Малым – жаным садағасы, жаным – арым садағасы» [103, б. 43] атты мақал да осыған дәлел бола алады. Көшпелі өмір салтын ұстанған халқымыз төрт түліктің жай күйін жақсы біледі, оның қасиеттеріне дейін бағамдай алады, маңызына ерекше тоқталады және өмірде соны ұтымды пайдаланады. Есеней «Қыс азығын жаз жимай, жарлы қалай байысын» [103, б. 78] мақалына сүйеніп, ертелі-кеш үйде отыруды доғарып, орыстардың ізімен қысқы үй тұрғызады. Басқалардың да еңбек етуіне үлгі болады. Осы секілді мақалдар халқымыздың еңбек етуге қатысты ұстанымдарын көрсетеді. Ғ. Мүсірепов кейіпкерлердің тілімен осындай мақалдарды беру арқылы еңбектің маңызын түсіндіреді, адал еңбектің наны тәтті болатынын, бейнет түбі зейнет екендігін, қиындықтарға төзе білген адамның мақсатына жететіндігін жеткізеді. Сондай-ақ, романнан «Байдың малы қымбат, кедейдің жаны қымбат», «Кедейдің кербезінен сақта», «Арық атқа жібек жабу жараспас», «Бардың жұпыны киінгені де, жоқтың барша киінгені де белгілі болып тұрады» сияқты мақалдарды кездестіруге болады. 
Ал, Мұхтар Әуезовтің «Абай жолы» романында байлық қазақ қоғамының әлеуметтік құрылымын анықтайтын фактор ретінде сипатталады. Шығармада байлық адамдар арасындағы қарым-қатынастардың шиеленісуіне және әділетсіздікке себеп болуы мүмкін екенін көреміз. Сонымен қатар, кедейлердің еңбегі мен адалдығы олардың рухани байлығын көрсетеді.
Сонымен, қазақ тіліндегі «байлық-кедейлік» бинарлық оппозициясының даму эволюцисын төмендегі 1, 2-кестелерден аңғарамыз. 

Кесте 1 – Қазақ тіліндегі «байлық» концептісінің әр кезеңдегі ассоциативтік өрісі

	Ассоциативті өріс
	Фольклорлық шығармалар
	ХVІІІ ғ.
(жыраулар поэзиясы)
	ХІХ ғ.
(Абай, Шәкәрім, Мәшһүр Жүсіп)
	ХХ ғ.ғ.
(С.Торайғыров, Ғ.Мүсірепов, М.Әуезов)

	Кедейлік – тәуелділік
	+
	+
	+
	+

	Кедейлік – сынақ
	+
	-
	-
	-

	Кедейлік –әлсіздік
	+
	+
	+
	+

	Кедейлік –жоқтық
	+
	+
	+
	+

	Кедейлік –тіленшілік
	+
	-
	+
	+

	Кедейлік –жалқаулық
	+
	+
	+
	+

	Ескертулер:
1. + белгісі белгілі бір кезеңде көрсетілген ассоциативті өрістің болғанын, сәйкесінше. 
2. - белгісі болмағанын білдіреді



Кесте 2 – Қазақ тіліндегі «кедейлік» концептісінің әр кезеңдегі ассоциативтік өрісі

	Ассоциативті өріс
	Фольклорлық шығармалар
	ХVІІІ ғ.
(жыраулар поэзиясы)
	ХІХ ғ.
(Абай, Шәкәрім, Мәшһүр Жүсіп)
	ХХ ғ.ғ.
(С.Торайғыров
Ғ.Мүсірепов,   М.Әуезов)

	Байлық - мүмкіндік
	+
	-
	+
	+

	Байлық – билік, күш
	-
	+
	+
	+

	Байлық – еркіндік
	+
	+
	+
	+

	Байлық –даналық
	-
	+
	-
	-

	Байлық –еңбекқорлық
	+
	+
	+
	+



Сонымен, фольклорлық шығармаларда  материалдық байлықтың өлшемі аз сипатталған, негізінен байлардың байлығы алтын, күміс, гауһар тастар сияқты мал мен асыл тастардың санынан ғана көрінеді. Байлық материалдық құндылықтардың көптігімен сипатталатын адамның әлеуметтік мәртебесі ретінде көрінеді. Сонымен қатар, оның заңсыз жолмен келген байлық сыналады. Байлық сараңдықпен байланыстырылады. Көбіне байлық сыналып, кедейлерге деген аяушылық пен таза еңбекпен мал табу мысал ретінде беріледі. Осылайша, халық ертегілерінде адамдардың санасында байлық пен кедейлік материалдық заттарға емес, адамның ақыл-ойы мен даналығына байланысты екенін түсіну байқалады. Адамдардың өмірін айна ретінде көрсететін халық ертегілеріне сүйене отырып, біз әртүрлі әлеуметтік қатынастарды, адамдардың экономикалық және рухани жағдайын байқаймыз. Халық ертегілерінде бейнеленген байлық пен кедейлік туралы идеялар негізінен зұлымдыққа қарсы тұру, жақсылықты дәріптеу, адал еңбек пен баю, байлықты көпшіліктің игілігі үшін жұмсау, байлардың әділетсіздіктерін әшкерелеу секілді әрекеттерді қамтиды. 
Ағылшын тілді мәдениетте «байлық-кедейлік» бинарлық оппозициясы – маңызды концептуалдық құрылымдардың бірі. Бұл оппозиция тек материалдық жағдайды ғана емес, сонымен қатар адам өмірінің рухани, моральдық және әлеуметтік қырларын бейнелейді. Ағылшын тілді қоғамның тарихи, діни және философиялық көзқарастары байлық пен кедейліктің мән-мағынасын түсінуге үлкен әсер етті. Ортағасырлық христиандықтан бастап қазіргі заманғы капитализмге дейін «байлық-кедейлік» оппозициясы әлеуметтік теңсіздік, мораль және адамгершілік мәселелерімен тығыз байланысты болды.
Ағылшын фольклоры «байлық-кедейлік» оппозициясының этикалық және әлеуметтік өлшемдерін айқын бейнелейді. «Робин Гуд» сияқты аңыздарда байлық әділетсіздік пен қанаудың символы ретінде көрінеді. Байлар қоғамның әлсіз мүшелерін қанаушылар ретінде сипатталса, кедейлер шынайылық пен әділеттіліктің иесі ретінде бейнеленеді. Робин Гудтың байлардан ұрлап, кедейлерге көмектесуі осы оппозицияның моральдық жағын көрсетеді. Фольклорда байлыққа теріс жолмен жету ер адамдармен байланыстырылса, адал еңбек арқылы жеткен байлық көбіне әйелдер образы арқылы бейнеленеді.
Сонымен қатар, ағылшын ертегілерінде байлықтың тұрақсыздығы жиі айтылады. Мысалы,  «Jack and the Beanstalk» ертегісінде басты кейіпкер байлыққа қол жеткізгенімен, оның қауіп-қатерлерін де көреді. Бұл байлықты тек адал жолмен табу керектігін насихаттайды.
Ағылшын тілді мәдениетте байлық пен кедейлік ұғымдарының архетиптік бастаулары Інжіл мәтіндерінде және ортағасырлық христиандық дәстүрлерде қалыптасты. «Жаңа Өсиетте» «Түйенің иненің көзінен өткені бай адамның Құдай патшалығына кіргенінен жеңіл» деген сөздер байлықтың рухани өмірге кедергі болатынын көрсетеді. Бұл кезеңде байлық пен кедейлік рухани сынақ ретінде қарастырылды: байлық адамның күнәға батуының себебі, ал кедейлік құдайға жақындықтың белгісі деп есептелді. 
Антикалық әдебиетте байлық моральдық құндылықтарды бұзатын фактор ретінде қарастырылды. Кедейлік көбіне қоғамның әділетсіздігінен туындайтын құбылыс ретінде сипатталды. Мұнда шексіз байлық жинау (amassing boundless wealth)  табиғатқа, адам тіршілігінің заңдылықтарына қайшы түседі деген пікір айтылған. Кедейлік немесе тек өмірге қажет нәрселер – адамға қажетті минимумды ғана меңзейтін, табиғатпен үйлесімді нәрсе. Яғни байлықтың теріс жағы – шектен тыс сатып алу, жинақтау, адамның табиғи тепе-теңдігін бұзу. Бұл тұрғыдан кедейлік рухани-материалдық балансқа ұмтылыс, ал, байлықтың асып кетуі табиғат заңына қарсы шығу, этикалық-экологиялық концепттерді бұзу ретінде сипатталады. «New Testament» еңбегінде «It is easier for a camel to go through the eye of a needle than for a rich man to enter the kingdom of God», –деп беріледі [104]. (Түйенің иненің көзінен өткені, бай адамның Құдай патшалығына кіргенінен жеңіл) Бұл мәтін байлықтың рухани өмірге кедергі болатынын көрсетеді. Мұнда «camel through the eye of a needle» (иненің көзінен түйенің өтуі) тіркесі өте шебер қолданылған. Яғни, бай адамның рухани кемелдікке келуі мүмкін емес жайттай сипатталады. Оған қарағанда түйенің иненің көзінен өтуі жеңіл. Бұл – иронияға толы гипербола. Яғни материалдық байлық рухани салмақты арттырып, шынайы сенімнен алшақтатады. Інжіл дәстүрінде байлықты сынау идеясы Джон Доннның өлеңдерінде де кездеседі. Оның «Қасиетті сонеттерінде» («Holy Sonnets») материалдық дүниеге құмарлықтың күнә екені және адамның рухани тазалығы үшін байлықтан бас тартуы керектігі айтылады.
«The Parable of the Rich Man and Lazarus» шығармасы байлықты дұрыс пайдаланудың маңыздылығын және кедейлерге мейірімді болуды насихаттайды. Мұнда Лазар – кедей, бірақ құдайға адал болғандықтан, қайтыс болғаннан кейін жұмаққа барады. Бай адам болса, кедейге көмектеспегені үшін тозаққа түседі [105]. Інжіл кезеңінде байлық сынақ ретінде қарастырылды, ал, кедейлік рухани тазалықтың белгісі болды.
Католиктік кезеңдегі «байлық-кедейлік» бинарлық оппозициясы. Католиктік кезеңде байлық негізінен шексіз иелену, құмарлық пен күнәға жетелейтін күш ретінде бейнеленген. Осы кезеңде жазылған шіркеулік уағыздар мен мистикалық поэзияларда да байлықты шектеусіз жинаудың күнә екені баса айтылады. Байлық пен кедейлік мәселелері сэр Томас Уайеттың өлеңдерінде бейнеленеді. Уайеттың поэзиясы байлық пен биліктің адамдарды азғындыққа итермелейтінін және олардың шынайы адамгершілік құндылықтарды ұмытуына әкелетінін көрсетеді. Сонымен қатар, сэр Филип Сиднидің «Astrophil and Stella» атты өлеңдер топтамасында байлық адам сезімдеріне әсер ететін шектеуші күш ретінде бейнеленеді.
Католиктік кезең әдебиетінде байлық көбіне моральдық тұрақтылық пен рухани тазалыққа кері әсер ететін құрал ретінде суреттелген. Мысалы, Джеффри Чосердің «The Canterbury Tales» шығармасында байлық адамды азғындатып, әділетсіздікке итермелейтін фактор ретінде көрінеді. «The Pardoner’s Tale» еңбегінде байлыққа құмарлық басты күнә ретінде бейнеленеді [106].  
Байлық пен кедейлік мәселесі ортағасырлық әдебиетте кеңінен көрініс тапты. Уильям Лэнглендтің «Piers Plowman» шығармасында байлық адамгершілікке қарсы тұратын дүние ретінде сипатталады. Бұл поэмада сараңдық, дүниеқоңыздық сияқты күнәлар адамның рухани құндылықтарынан алыстайтыны айтылады. Шығармада «Құдайдың ісін» орындаудың ең дұрыс жолы – адал еңбек арқылы байлықты жинау және оны қоғам игілігі үшін жұмсау деп көрсетіледі. Лэнглендтің бұл шығармасы Інжілдегі «Лазар және Бай адам туралы астарлы әңгімеге» үндес келеді, себебі екеуінде де байлыққа қатысты этикалық жауапкершілік басты орын алады. Мұндай идея Джон Милтонның «Comus» атты маскарадасында да көрініс тапқан. Бұл шығармада байлық адамды азғыратын және оның рухани еркіндігін шектейтін фактор ретінде бейнеленеді. Дж. Милтон құндылықтарды жоғалтпауды насихаттай отырып, байлық пен моральдық тұрақтылық арасындағы тепе-теңдікті сақтау қажеттігін көрсетеді. 
Дж. Гриннің еңбектерінде мынадай ассоциативтік өрістер кездеседі: «Christ had told the rich young man to sell all and follow Him, but that was an easy rational step compared with this that God had taken, to put Himself at the mercy of men who hardly knew the meaning of the word» [107]. (Христос бай адамға бәрін сатып, өз соңынан еруді бұйырады, бірақ бұл Құдайдың осы сөздің мағынасын түсінбейтін адамдардың қамқорлығына өту әрекетімен салыстырғанда қарапайым рационалды қадам еді). Антикалық әдебиетте оның мынадай нұсқасы кездеседі: «Jesus said unto him, Sell all that thou hast, and follow me. But that was an easier course than that which God himself had taken in subjecting himself to the mercy of men incapable of comprehending the word.»  Мұнда байлық «rich young man» (жас, бай адам) тіркесі арқылы көрсетіледі. Христің «бәрін сат» деген бұйрығы – байлықтан толық бас тарту, яғни адамның материалды дүниеге тәуелдігінен арылту. Осылайша, материалдық байлық рухани байлыққа (жан тазалығына) кедергі. Автор Құдайға емес, өзінің байлығына сенетіндерді, Құдайдан емес, ауқатты адамдардан сұрайтындарды сынайды. «The Church was poor, the priest was poor, therefore everyone should sell all and give to the Church» [108]. (Шіркеу де, діни қызметкер де кедей еді, сондықтан әрбір адам барын сатып, шіркеуге беруі қажет болды). Мұнда «Church» (шіркеу) мен «priest» (діни қызметкер) кедей (poor) деп суреттеледі. Онда байлық «sell all and give to the Church» (бәрін сату және шіркеуге беру) арқылы өзіндік артықшылық ретінде қаралады. Кедейлік – діни қызмет, діни ұйымның өзіндік миссиясы. Негізгі идея – материалдық байлықтың тек діни текті мақсаттарға жұмсалуы, яғни, руханият пен әлуметтік қолдау саласына аударылған кезде ғана құндылыққа ие. Адам діни басқарып отырған кедей шіркеудің игілігіне байлығын беру арқылы өз рухани тазалығын арттыра алады делінген. Сол себепті кедейлік – тыныштық пен моральдық жоғары орындық рәсімі болса, байлық – сол рәсімнің табысы ретінде түсініледі, мұны тек діни игілікке жұмсау міндетті деп көрсетіледі. «We’ve always said the poor are blessed and the rich are going to find it hard to get into heaven» [109]. (Біз үнемі кедейлер бақытты, ал байлардың жұмаққа кіруі қиын деп айтқанбыз). Діни кітаптарда жиі кездесетін нұсқасы: «Blessed are the poor in spirit, for theirs is the kingdom of heaven. But it is difficult for a rich man to enter the kingdom of God» бұл сөйлемде poor-blessed түсінігін көре аламыз.  Яғни кедей адам – Құдайдың сүйікті құлы, ал, бай адамның күнәлары көп болуы мүмкін дегендей сипаттама беріледі. Мұнда кедейлік рухани тазалықтың, шынайы сенімнің нышаны болса, байлық рухани міндеттен алыстап кету, материалдың құлына айналу дегенге саяды. Рухани байлықпен ісі жоқ, тек материалдық байлығына сенген адам жұмаққа оңайықпен кіре алмайды деген пайым жатыр. Бұл – байлықты теріс символ ретінде көрсету. Келесі мысал адамның өзіне тиесілі байлықтан бас тартпауы қажеттігін алға тартады:«We only say that if it should make us rich, we have no constitutional objection to being rich» [110]. (Бай болуға жол ашылатын болса, байлыққа ешқандай конституциялық қарсылығымыз жоқ). Мұнда байлық «rich» сөзі тура мағынасында берілген. Басты идеясы – бай болуға ешкімнің қарсылығы жоқ, бастысы адамгершілікті сақтап қалу. Яғни «бізге тек нəтижесі керек» деген мəнде қолданылған.  Мұнда айтылып отырған конституциялық қарсылық – адамгершілік, мораль, рухани міндет емес,  керісінше, бай болу деген бірден-бір мақсат екені ашық байқалады. Бұған қарап қарапайым адамның өркениет шеңберінде бай болуы азап емес, оның нəтижесі маңызды деген түйінді байқаймыз. 
Католиктік кезеңде байлықты дұрыс басқару адамгершілік пен рухани жауапкершіліктің белгісі болды. Бұл жерде байлыққа құмарлық (avarice) ең ірі күнә (chief sin) ретінде айтылады. Дәйексөзде «greed is the root of all evil» (жамандықтың тамыры – ашкөздік) деген негізгі идея бар. Байлыққа құмар адам (avarice-stricken) рухани тұрғыда кедей деген түсінікті береді: яғни қуыскеуде адам. Сол себепті байлық ең зиянды, адамнан адамгершілікті, жақсылықты айырып алатын күш деп сипатталады. Кедейлік жан тазалығы мен рухани кемелділіктің белгісі болса, байлыққа құмарлық, керісінше, рухани кедейліктің тамыры деген түйін айтылады. 
Ортағасырлық дәуірде бұл ұғымдар діни және рухани сипатта болса, қазіргі уақытта олар әлеуметтік теңсіздік, капитализм және моральдық жауапкершілік мәселелерімен тығыз байланысты. Байлық пен кедейлік ұғымдарының қарама-қайшылығы ағылшын мәдениетінде тек материалдық ресурстарды ғана емес, адамгершілік, әділеттілік және әлеуметтік жауапкершілік мәселелерін де қамтиды. Бұл оппозиция қазіргі қоғамда да өзектілігін сақтап, адамның жеке және қоғамдық өміріндегі негізгі мәселелерді ашуға мүмкіндік береді.
Ортағасырлық Англияда байлық көбіне жер иелену және әлеуметтік беделмен байланысты болды. Бай адамдар билік пен ықпалға ие болғанымен, олардың моральдық жауапкершілігі де үлкен болды. Ал, кедейлер қоғамның төменгі сатысында болғандықтан, оларға көмек көрсету діни парыз деп саналды. 
Протестанттық кезеңдегі «байлық-кедейлік» бинарлық оппозициясы.  Протестантизмге сәйкес адам жақсы болса, оның материалдық жағдайы да дұрыс болады. Яғни адамның жеке қасиеттері оның материалдық жағдайымен байланыстырылды. Әдеби және философиялық шығармаларда байлық пен кедейлік адамгершілік, әлеуметтік әділеттілік және қоғамдағы теңсіздік мәселелері тұрғысынан кеңінен талқыланған. Бай болуға ұмтылу адамдарды моральдық құндылықтардан алыстатады. Мұнда байлыққа деген құлшыныс (obsessed with wealth) қоғамды жойқындыққа апаратын (corrupt society) күш ретінде суреттеледі. Classes (таптар) сөзі әлеуметтік топтардың материалдық ұмтылысын көрсетеді. Кедейлік сөз ретінде тікелей айтылмағанымен, қарама-қарсы көріністе «адамдар моральдық құндылықтардан адасқан» деп көрсетіледі. Яғни бай болу мақсаты – рухани құндылықтарды құрту, қоғамдағы адамгершілікті өлтіру. Байлық зиянды, ал, кедейліктің өзі рухани тұрғыдан кемшілік емес, керісінше, рухани байлықтың кепілі ретінде бейнеленеді.
Протестанттық кезеңіндегі Джон Буньянның  «The Pilgrim’s Progress» атты шығармасында байлық пен дүниеқұмарлықтың адамды құдай жолынан қалай алыстататыны суреттеледі. «Vanity Fair» шығармасында адамдар байлық пен әсемдікке құнығып, рухани құндылықтарды ұмытады: «The inhabitants of an imaginary society chase after riches and outward splendor, while their souls languish in spiritual neglect» [111]. Мұндағы байлық (wealth) пен әсемдік (beauty) – материалдық және сыртқы көрініс арқылы көрсетілген құндылықтар. Кейіпкерлердің соларға құмарлығы («consumed by the pursuit») рухани құндылықтарды («spiritual values») ұмыттыруға алып келеді. Бұл романның жалпы идеясында байлық пен әсемдік – пәктіктің, жалғанның қап-қара көлеңкесі, ал,  рухани құндылық – адамды кемелдендіретін асыл нәрсе. Рухани жағынан тұйықталған, маңайындағы адамдардың сынағанына қарамастан жан сазы мен шынайы болмысын іздейтін адамды кедейдің бейнесінде берген. 
Даниэль Дефоның «Moll Flanders» романы байлыққа жету жолындағы адамгершілік мәселелерін қарастырады. Шығармада кейіпкердің байлық үшін барлық моральдық шекараларды бұзып, алдау мен ұрлыққа баратыны суреттеледі. Протестанттық этиканың әсері арқылы Д. Дефо байлықтың адал еңбекпен келуі тиіс екенін айқындайды. Сонымен қатар, Бен Джонсонның «The Alchemist» пьесасы адамдардың тез байлыққа жету армандарының алдамшы екенін көрсетеді. Бұл пьеса арқылы Б. Джонсон рухани құндылықтарды басшылыққа алуды насихаттайды.
Джон Мильтонның «Samson Agonistes» шығармасы байлық пен биліктің рухани әлсіздікке әкелетінін көрсетеді. Шығармада байлық адамның құдайға жақындығынан алыстайтыны айтылады. Сонымен қатар, Эндрю Марвеллдің «The Garden» атты өлеңінде байлық адамның табиғатпен және рухани әлеммен үйлесімін бұзатын фактор ретінде сипатталады. 
Ағылшын әдебиеті байлық пен кедейліктің қарама-қайшылықты сипатын терең зерттейді. Шекспирдің «King Lear» трагедиясында байлық отбасылық қарым-қатынастар мен моральдық құндылықтарды бұзатын фактор ретінде көрінеді. Лир патша байлығы мен билігін балаларына бөліп бергенімен, олардың алдамшы табиғаты мен опасыздығына тап болады. Бұл шығармада байлық пен биліктің тұрақсыздығы және оның адамгершілікке әсері айқын көрсетілген.
Протестанттық этика бойынша байлық тек еңбек арқылы жиналуы керек болды, бірақ оған құнығу рухани дамуға зиян деп есептелді. Милтон «Paradise Lost» туындысында байлықты азғырушы күш ретінде көрсетеді [112]. Шайтан Адам мен Хауананы материалдық игілік арқылы азғырады. Байлық – адамның рухани еркіндігінен айыратын фактор. Протестанттық кезеңде байлық еңбек этикасымен байланыстырылды. Бай болу – құдайдың рақымының белгісі, бірақ оған құмарлық күнә саналды.
XVIII ғасыр шығармаларындағы «байлық-кедейлік» бинарлық оппозициясы. XVIII ғасырдағы Адам Смиттің «The Wealth of Nations» атты еңбегінде Адам Смит байлықты жеке тұлғалардың еңбегінен пайда болатын экономикалық ресурс ретінде қарастырды. Смиттің еңбегінде байлық – экономикалық прогрестің негізі, ал, кедейлік – нарықтық тетіктердің дұрыс жұмыс істемеуінің салдары [113]. Джонатан Свифт «Gulliver’s Travels» шығармасында Лапута аралында байлық пен биліктің әділетсіздігін мазақ етеді. Свифттің көзқарасында байлық адамдарды теңсіздікке және моральдық құлдырауға апарады.
XVIII ғасырда Генри Филдингтің «Amelia» романы әлеуметтік теңсіздік пен байлыққа құнығудың адамдардың өміріне қалай әсер ететінін сипаттайды. Роман кейіпкерлерінің өмірі арқылы байлықтың шынайы құндылықтарды, атап айтқанда, отбасылық махаббат пен адалдықты қалай жоққа шығаратыны көрсетілген. Сонымен қатар, Оливер Голдсмиттің «The Deserted Village» атты поэмасы ауылдық жерлерде әлеуметтік теңсіздіктің күшеюі мен байлардың әділетсіз үстемдігін сынға алады. О. Голдсмит байлықтың әділетсіз бөлінуі кедейлердің қайғы-қасіретіне себеп болатынын жырлайды. Джеймс Томсонның «The Seasons» атты өлеңдер циклінде байлық пен кедейлік мәселесі кеңінен талданған. Мұнда автор табиғаттағы теңдік пен үйлесімділікке қарама-қайшы келетін әлеуметтік теңсіздікке назар аударады. Байлықты табиғаттың берілген сыйы ретінде қарастыра отырып, Дж. Томсон оны әділетсіз пайдаланудың салдарын көрсетеді. Генри Маккензидің «The Man of Feeling» романында байлыққа деген шамадан тыс ұмтылыс адамды рухани құндылықтардан алыстатып, оны жалғыздық пен бос қуанышқа жетелейтіні суреттеледі.
XVIII ғасырдың соңы мен XIX  ғасырдың басында адамның кедей не бай болуы оның өз қаражатын қанжалықты басқара алатындығымен байланыстырылды. Ақша байлықтың синониміне айналды. Ал, дәл қазіргі кезеңде тұрмыстық заттарға ұмтылу тым басым. 
XIX ғасыр шығармаларындағы «байлық-кедейлік» бинарлық оппозициясы. XIX ғасырда байлық пен кедейлік экономикалық және әлеуметтік теңсіздік тұрғысынан қарастырылды. Чарльз Диккенстің шығармалары байлық пен кедейліктің әлеуметтік теңсіздік тұрғысынан қарастырылуына ерекше үлес қосты. «Oliwer Twist» романында байлар мен кедейлер арасындағы қарама-қайшылық әлеуметтік әділетсіздік мәселесін көтереді. Байлық билік пен мүмкіндіктің символы болса, кедейлік  адамның дәрменсіздігін және қоғамның төменгі сатысындағы өмірін сипаттайды. Ч. Диккенс қоғамдағы байлықтың дұрыс бөлінбеуі үлкен теңсіздіктер мен моральдық құлдырауға әкелетінін көрсетеді.
Ағылшын тіліндегі кедейлік пен байлыққа байланысты негізгі оппозициялар мына тізіммен беріледі: power–obedience, honesty–dishonesty, freedom–unfreedom. Бұл түсініктердің байланысы Ч. Диккенстің шығармаларында көрінеді. Мысалы: «Is hould have known that the girl would rather have been placed stiff and cold in a dull leaden coffin than bornean envied bride to my rich, glittering house» [114]. (Мен бұл қыздың бай, жарқыраған үйімнен гөрі сұр әрі салқын моланы жөн көретінін білуім керек еді). Бұл сөйлемде байлық идеясы «rich, glittering house» (бай, жарқыраған үй) сөздері арқылы көрсетілген. Қыздың бұл үйге келуден гөрі «dull leaden coffin» (сұр, қорғасын құйылған мола) моланы дұрыс көретіндігі, яғни, материалдық тұрғыдан тарттымды үйдің іші құры қуыс екендігі сипатталады. Автор осындай көз тартатын байлыққа толы үй мен сұр, суық моланы қатар қойып, салыстыру арқылы үйдегі басты байлық оның сән-салтанаты емес, адамдар мен адамгершілікке толы қатынас екендігін жеткізгісі келеді. Қыз адал жолмен келмеген сәнді өмірден гөрі мұздай өлік болуды жөн санайды. Ол байлықтың сыртқы түріне алданып, рухани байлығынан айырылып қалудан қорқады. Осылайша, байлықтың тізгініне түсу адамның ішкі жан дүниесін құртатын, еркіндігіне қауіп-қатер төндіретін ахуал ретінде бейнеленеді. Осыған ұқсас идея шығарманың басқа бөлігінде де көрінеді: «A penniless person with humanity is better than a rich man devoid of it» [114, р. 19]. (Ақшасы жоқ адам адами қасиеттері жоқ байдан артық). Мұнда кедейлік (ақшасы жоқ адам) пен байлық күрделі контраст арқылы беріледі. Негізгі ой – материалдық жағдайдан гөрі адамгершілік қасиеттер маңызды. «Ақшасы жоқ адам» адамгершілікті, жан тазалығын білдіретін символ болса, «адамгершілігі жоқ бай» материалдық жағдайды ғана көздеген, рухани құндылықтан айрылған бейнеге айналған. Осылайша, кедейлік адамды минималды материалдық мұқтаждықтан айырса да, рухани тұрғыдан «бай» болу мүмкін екеніне назар аудартады. Керісінше, жан дүниесі жасанды «байлыққа» сатылар болса да, адамның шынайы қадір-қасиеті жоғалады. 
«Орта жағдайлы» деген түсінік Дж.Крониннің шығармасында беріледі: «But let me tell you this. I’d rather be a blasted neurotic woman and spiritually alive than a blasted successful man – and spiritually dead!» [115]. (Бірақ саған айтайын: бай, бірақ рухын жойып алған еркек болғаннан гөрі кедей, алайда рухани тірі күйде жүрген әйел болғаным артық). Бұл сөйлемде байлық «successful man» («жетістікке жеткен ер адам) тіркесінен көрініс табады. «Successful» («жетістікке жеткен») сөзі көбіне материалдық тұрғыдағы «байлықты» білдіретіні сөзсіз. Алайда мұндағы бас кейіпкер үшін байлықтың өзі маңызды емес: ол бай болып, рухани өлуге тәуекел ететін болмыстан гөрі, «нейротикалық», бірақ рухани тірі әйел болуды таңдайды. Яғни, байлық пен табыс деген түсінік рухани өлім, сана-сезімнің жоқтығымен тікелей байланыстырылады. Мұнда бай адам – сыртынан табысты, бірақ ішкі дүниесі құрдымға кеткен бейне. Ал, нейротикалық әйел – сырт көзге әлсіз, бірақ рухани бостандыққа ие, жан дүнисінің айқындығын сақтап жүрген тұлға. Осылайша, байлық рухани құндылықтардан айырылу қаупі, рухани өлім символы ретінде ұсынылады. Мұнда байлықтың мақсат бола алмайтындығы, өйткені байлыққа қол жеткізгеннен кейін адами қасиеттердің жоғалатынына назар аударылған. 
Чарльз Диккенстің «A Tale of Two Cities» атты шығармасында француз революциясы кезіндегі байлар мен кедейлер арасындағы теңсіздік суреттеледі. Байлардың әділетсіздігі революцияның басты себебі ретінде қарастырылады. Байлық – биліктің символы, бірақ оны дұрыс пайдаланбау қоғамды азғындатады деген түсінік беріледі [116].
XIX ғасырдағы шығармалар арасында Чарльз Диккенстің еңбектерінен бөлек, Джейн Остиннің «Pride and Prejudice» романы да байлықтың адам өміріндегі орнын талдайды. Романда байлық тек материалдық игілік ретінде емес, әлеуметтік мәртебе мен беделдің өлшемі ретінде көрсетіледі. Алайда басты кейіпкер Элизабет Беннет байлықтан бұрын адамгершілікті, махаббатты және шынайылықты жоғары қояды. Бұл шығарманың әлеуметтік аспекті байлық пен моральдық қасиеттер арасындағы тепе-теңдікті іздеуге негізделген. 
Джордж Элиоттың «Middlemarch» романы байлықтың адамдар арасындағы әлеуметтік байланыстарға қалай әсер ететінін талдайды. Шығарманың кейіпкерлері байлыққа жету жолында өз ұстанымдарынан бас тартып, моральдық құндылықтарын құрбан етеді. Дж. Элиот байлықтың адам өмірін күрделендіріп, оны ішкі жан дүниесінен алыстататынын сипаттайды.
Элизабет Гаскеллдің «Mary Barton» романы байлық пен кедейлік арасындағы әлеуметтік теңсіздікті терең зерттейді. Романда байлар мен кедейлер арасындағы қарым-қатынас күрделі моральдық және әлеуметтік мәселелерді тудыратыны сипатталған. Э. Гаскеллдің көзқарасы бойынша, байлық – тек жеке басының мүддесін көздейтін емес, қоғам игілігіне қызмет етуі тиіс ресурс. Джордж Элиоттың «Felix Holt, the Radical» романы да осы тақырыпты дамытады. Шығармада байлық адамның моральдық тұрақтылығын бұзатын, бірақ дұрыс пайдаланылса, қоғамға пайдалы бола алатын күш ретінде бейнеленеді.
ХХ-ХХІ ғасыр шығармаларындағы «байлық-кедейлік» бинарлық оппозициясы. Джон Стейнбэктің «The Grapes of Wrath» романы байлық пен кедейлік мәселесін терең талдайды. Дж. Стейнбэк кедейлік пен әділетсіздіктің адамдарды қалай біріктіретінін және қоғамдағы байлықтың дұрыс бөлінбеуінің салдарын суреттейді. Шығармада кедейлік тек материалдық тапшылық емес, рухани құндылықтардың жоғалуына да әкелетіні көрсетілген. Сонымен қатар, Сомерсет Моэмның «Of Human Bondage» (Адам құлқы) романы байлық пен әлеуметтік теңсіздік адамның өмірін қалай басқаруға қабілетті екенін көрсетеді. Кейіпкерлердің байлыққа деген ұмтылысы оларды бақытсыздыққа әкеледі.
Джек Лондонның  «The Moon and Sixpence» романында байлық пен өнер арасындағы қайшылық суреттеледі. Шығарманың басты кейіпкері өз өмірін материалдық байлықтан бас тартып, рухани құндылықтарға бағыттайды. Бұл шығарма ХХ ғасырдағы тұтынушылық қоғамды сынаудың айқын мысалы болып табылады. Сонымен қатар, Джон Голсуорсидің  «The Forsyte Saga» трилогиясында байлық отбасы мүшелерінің арасындағы қарым-қатынасты бұзатын негізгі фактор ретінде көрсетіледі. Дж. Голсуорсидің көзқарасы бойынша, байлықты шектен тыс бағалау адамның рухани дамуын тежейді.
Фрэнсис Скотт Фицджеральдтың «The Great Gatsby» романында байлық адамның шынайы құндылықтарынан алыстату құралы ретінде бейнеленеді. Гэтсби өзінің байлығын жоғалтқан махаббатын қайтару үшін пайдаланады, бірақ бұл оның бақытқа жетуіне мүмкіндік бермейді. Шығармада байлықтың иллюзиялық сипаты, оның шынайы өмірдегі мәнсіздігі терең ашылған.
Джордж Оруэллдің «1984» және «Animal Farm» шығармалары байлық пен биліктің шоғырлануының қауіптілігін көрсетеді. Бұл шығармаларда байлық билікке, ал, билік халықты қанауға айналатын құрал ретінде бейнеленеді. Байлық тек жеке игілік емес, ол бүкіл қоғамға әсер ететін құрылым ретінде қарастырылады.
Ювал Ной Харари «21 Lessons for the 21st Century» еңбегінде теңсіздіктің жаһандану мен технологияның әсерінен күшейіп жатқандығын жеткізеді. Кедейлік – тек материалдық тапшылық емес, білім мен технологияға қол жеткізе алмаудың көрінісі.Әдеби және философиялық шығармаларда байлық пен кедейлік әртүрлі аспектілерде қарастырылды. Антикалық дәуірден бастап байлық адамгершілікпен, діни кезеңдерде рухани тазалықпен, ал заманауи көзқарастарда экономикалық және технологиялық даму тұрғысынан талданды. Әдебиет пен философия бұл ұғымдарды терең түсініп, олардың қоғамдағы рөлін ашуға көмектесті.
Қазіргі заманғы әдебиетте Ювал Ной Хараридің еңбегімен қатар, Наоми Клейннің «This Changes Everything» атты еңбегі заманауи капитализмнің кедейлік пен экологиялық мәселелерге қалай ықпал ететінін зерттейді. Сонымен бірге, Маргарет Этвудтың «The Handmaid’s Tale» шығармасында байлық пен биліктің адамдарды қанау құралы ретінде пайдаланылуы көрсетіледі. 
Зэди Смиттің «White Teeth» романында байлық пен кедейліктің жаһандық және мәдени әсерлері зерттеледі. Романда байлыққа қол жеткізу үшін адамдардың өз құндылықтарынан айырылып, мәдениетаралық қақтығыстарға тап болатыны бейнеленген. Сонымен қатар, Дэвид Митчеллдің «Cloud Atlas» шығармасы байлық пен биліктің адамзат тарихындағы әділетсіздіктерге қалай ықпал еткенін терең зерттейді
Қорыта айтқанда, ағылшын тілді әдебиет пен философияда байлық пен кедейлік әр дәуірде әлеуметтік және мәдени құндылықтарға сәйкес бейнеленген. Шығармалар арқылы байлықтың этикалық, рухани және әлеуметтік әсерлері ашылып, адамзат қоғамындағы негізгі мәселелер ретінде қарастырылған. Ағылшын тілділер санасындағы «байлық-кедейлік» бинарлық оппозициясы әрқашан қоғамның әлеуметтік және моральдық құрылымын бейнелейтін маңызды концепт ретінде қалыптасқан. Бұл туралы К. Керимбаева мен А. Бейсенбайдың “Wealth/Poverty Opposition in English and Kazakh” атты мақаласында да айтылады [117].
Қазіргі заманғы ағылшын тілді қоғамда байлық пен кедейлік ұғымдары көбіне капиталистік жүйенің нәтижесі ретінде қарастырылады. Байлық еркіндік пен мүмкіндік ретінде сипатталады, ал кедейлік – шектеулер мен әлеуметтік теңсіздіктің көрінісі. Алайда, бұл түсініктердің әлеуметтік және моральдық қырлары әлі де өзекті болып қала береді.
Барлық кезеңде байлық та, кедейлік те екі түрлі реңкпен айқындалады. Бір кезеңде байлық рухани өлім мен адамгершіліктен алшақтататын құндылық ретінде, ал кедейлік  рухани байлықтың, жан тазалығының кепілі ретінде бейнеленеді. Енді бірінде байлық еңбекқорлық, даналық ретінде көрінде, кедейлік жалқаулықпен, ақылсыздықпен байланыстырылады. Сондай-ақ, байлық әлеуметтік мәртебе, материалдық қолжетімділік аясында, кедейлік рухани кемшілік емес, керісінше рухани тұрғыдан «толыққан азық» ретінде көрсетіледі. Осындай екі түрлі реңк қазақ және ағылшын тілді әдебиетте барлық кезеңде сипатталады (3, 4-кестелер):
1. Wealth or poverty – honesty or dishonesty. 
2. Wealth or poverty – happiness or misery. 
3. Wealth or poverty – vice or the root of all kinds of good. 
4. Wealth or poverty – freedom or dependence.
5. Wealth – driving force of creation or destruction. 
6. Does money smell. 
7. Wealth or poverty – pride.  

Кесте 3 – «Байлық» концептісінің әр кезеңдегі ассоциативтік өрісі

	Ассоциативті өріс
	Католиктік кезең
	Протестанттық кезең
	ХVІІІ ғ.
	ХІХ ғ.
	ХХ-ХХІ ғғ.

	Байлық – күнә, зиян
	+
	+
	+
	-
	-

	Байлық - мақсат
	+
	+
	-
	+
	-

	Байлық – билік, күш
	+
	+
	+
	+
	+

	Байлық –еркіндік
	-
	-
	-
	-
	+

	Байлық –ақша
	+
	+
	+
	+
	+

	Байлық –адалдық
	-
	+
	-
	-
	-

	Байлық –ақылдылықтың белгісі
	-
	-
	-
	-
	-

	Байлық –махаббат
	+
	-
	-
	-
	+



Кесте 4 – «Кедейлік» концептісінің әр кезеңдегі ассоциативтік өрісі

	Ассоциативті өріс
	Католиктік кезең
	Протестанттық кезең
	ХVІІІ ғ.
	ХІХ ғ.
	ХХ-ХХІ ғғ.

	Кедейлік – мейірімділік
	-
	-
	-
	-
	-

	Кедейлік – еркіндік
	+
	-
	-
	-
	-

	Кедейлік – ақша
	-
	-
	-
	-
	-

	Кедейлік – адалдық
	+
	-
	-
	-
	-

	Кедейлік – зұлымдық, сынақ, зиян
	+
	-
	-
	-
	-

	Кедейлік – тәуелділік
	+
	-
	+
	+
	-

	Ескертулер: 
1. + белгісі белгілі бір кезеңде көрсетілген ассоциативті өрістің болғанын, сәйкесінше. 
2. - белгісі болмағанын білдіреді



 
Сонымен, католиктік кезеңде байлықты дұрыс басқару адамгершілік пен рухани жауапкершіліктің белгісі болды. Бұл жерде байлыққа құмарлық (avarice) ең ірі күнә (chief sin) ретінде айтылады. Дәйексөзде «greed is the root of all evil» (жамандықтың тамыры – ашкөздік) деген негізгі идея бар. Байлыққа құмар адам (avarice-stricken) рухани тұрғыда кедей деген түсінікті береді: яғни қуыскеуде адам. Сол себепті байлық ең зиянды, адамнан адамгершілікті, жақсылықты айырып алатын күш деп сипатталады. Кедейлік жан тазалығы мен рухани кемелділіктің белгісі болса, байлыққа құмарлық, керісінше, рухани кедейліктің тамыры деген түйін айтылады. 
Ортағасырлық дәуірде бұл ұғымдар діни және рухани сипатта болса, қазіргі уақытта олар әлеуметтік теңсіздік, капитализм және моральдық жауапкершілік мәселелерімен тығыз байланысты. Байлық пен кедейлік ұғымдарының қарама-қайшылығы ағылшын мәдениетінде тек материалдық ресурстарды ғана емес, адамгершілік, әділеттілік және әлеуметтік жауапкершілік мәселелерін де қамтиды. Бұл оппозиция қазіргі қоғамда да өзектілігін сақтап, адамның жеке және қоғамдық өміріндегі негізгі мәселелерді ашуға мүмкіндік береді. Ортағасырлық Англияда байлық көбіне жер иелену және әлеуметтік беделмен байланысты болды. Бай адамдар билік пен ықпалға ие болғанымен, олардың моральдық жауапкершілігі де үлкен болды. Ал, кедейлер қоғамның төменгі сатысында болғандықтан, оларға көмек көрсету діни парыз деп саналды. 
Ағылшын әдебиеті байлық пен кедейліктің қарама-қайшылықты сипатын терең зерттейді. Шекспирдің «King Lear» трагедиясында байлық отбасылық қарым-қатынастар мен моральдық құндылықтарды бұзатын фактор ретінде көрінеді. Лир патша байлығы мен билігін балаларына бөліп бергенімен, олардың алдамшы табиғаты мен опасыздығына тап болады. Бұл шығармада байлық пен биліктің тұрақсыздығы және оның адамгершілікке әсері айқын көрсетілген. Протестанттық этика бойынша байлық тек еңбек арқылы жиналуы керек болды, бірақ оған құнығу рухани дамуға зиян деп есептелді. Протестанттық кезеңде байлық еңбек этикасымен байланыстырылды. Бай болу – құдайдың рақымының белгісі, бірақ оған құмарлық күнә саналды.
XVIII ғасырдың соңы мен XIX  ғасырдың басында адамның кедей не бай болуы оның өз қаражатын қанжалықты басқара алатындығымен байланыстырылды. Ақша байлықтың синониміне айналды. XIX ғасырда байлық пен кедейлік экономикалық және әлеуметтік теңсіздік тұрғысынан қарастырылды. Антикалық дәуірден бастап байлық адамгершілікпен, діни кезеңдерде рухани тазалықпен, ал заманауи көзқарастарда экономикалық және технологиялық даму тұрғысынан талданды. Әдебиет пен философия бұл ұғымдарды терең түсініп, олардың қоғамдағы рөлін ашуға көмектесті. Қазіргі заманғы ағылшын тілді қоғамда байлық пен кедейлік ұғымдары көбіне капиталистік жүйенің нәтижесі ретінде қарастырылады. Байлық еркіндік пен мүмкіндік ретінде сипатталады, ал кедейлік – шектеулер мен әлеуметтік теңсіздіктің көрінісі. Алайда, бұл түсініктердің әлеуметтік және моральдық қырлары әлі де өзекті болып қала береді. ағылшын тілді әдебиет пен философияда байлық пен кедейлік әр дәуірде әлеуметтік және мәдени құндылықтарға сәйкес бейнеленген. Шығармалар арқылы байлықтың этикалық, рухани және әлеуметтік әсерлері ашылып, адамзат қоғамындағы негізгі мәселелер ретінде қарастырылған. Ағылшын тілділер санасындағы «байлық-кедейлік» бинарлық оппозициясы әрқашан қоғамның әлеуметтік және моральдық құрылымын бейнелейтін маңызды концепт ретінде қалыптасқан (5, 6, 7-кестелер).

Кесте 5 – «Байлық» концептісінің ассоциативтік өрісі

	Ассоциативті өріс
	Мақал-мәтелдер
	Ертегілер
	ХVІІІ-ХХ ғ.
көркем шығармалар
	ХХІ ғ.

	ақша
	+
	+
	+
	+

	Еңбек, жұмыс, талап
	+
	+
	-
	+

	Даналық, ақыл
	+
	+
	+
	+

	Күш, билік
	+
	+
	+
	+

	Күнә
	Алтын көрсе періште жолдан таяды
	-
	-
	+

	Бақыт/бақытсыздық
	+
	+
	+
	+

	Адалдық/арамдық
	+
	+
	+
	+

	Мүмкіндіктер
	+
	-
	-
	+

	Жоюшы күш
	+
	-
	+
	+

	Өсіретін күш
	-
	+
	+
	+

	Мейірімділік
	-
	+
	+
	+

	Зұлымдық
	+
	-
	+
	+



Кесте 6 – «Кедейлік» концептісінің ассоциативтік өрісі

	Ассоциативті өріс
	Паремиология
	Ертегілер
	ХVІІІ-ХХ ғ.
көркем шығармалар
	Ғаламтор материалдары
(ХХІ ғ.)

	Тәуелділік
	+
	+
	+
	+

	Ақымақтық
	+
	+
	+
	+

	Жалқаулық
	+
	+
	+
	+

	Сынақ
	+
	+
	+
	+

	Бақытсыздық
	+
	-
	-
	+

	Менсінбеушілік
	-
	+
	+
	+

	Нәсілге бөлінушілік
	-
	-
	-
	+



Кесте 7 – Бай және кедей адамның қазақ тіліндегі ұжымдық портреті

	Қасиеті, мінезі, сипаттама
	Портрет

	
	бай адам
	кедей адам

	1
	2
	3

	Материалдық жағдайы
	қалталы, ауқатты
	қалтасында көк тиыны жоқ, мұқтаж, зәру

	Қоғамдағы беделі
	абыройлы, құрметті
	мұқтаж

	7-кестенің жалғасы


	1
	2
	3

	Қоғамдық сипаттама
	табысты, сыйлы
	аянышты, жарлы

	Адамның сипаттамасы
	іскер, жұмысбасты
	еңбекқор, сабырлы

	Жағымды қасиеттері
	парасатты
	жомарт, қанағатшыл

	Жағымсыз қасиеттері
	сараң, тәкаппар, мақтаншақ
	тіленші, сенімсіз

	Қоғамның көзқарасы
	беделді
	мұқтаж

	Адамның ішкі күйі
	сенімді,
	аянышты, сенімсіз

	Сырт келбеті
	сәнді, қымбат киінген, өз-өзіне күтіммен қарайтын адам
	жүдеу, жұпыны



«Байлық-кедейлік» бинарлық оппозициясы жайлы түсінік әр кезеңде өзгеріп отырды. Фольклорлық шығармалардан бастап қазіргі кезеңге дейінгі туындыларда бай адам мен кедей адамның бейнесі әр қырынан сипатталды. Әрине, әр жазушының өз түсінігі бар. Дегенмен қаламгерлердің шығармашылығы заман шындығына негізделетінін ескерсек, әр кезеңдегі сипаттауларға қарап бай мен кедей адамның әлеуметтік портретін құрай аламыз. Қазақ және ағылшын тілдеріндегі бай мен кедей адамдарының бейнелері бір-бірінен айырмашылық жасауы мүмкін. Бұған екі тілдік сананың айырмашылықтары мен қоғамдық, экономикалық ерекшеліктер әсер етеді. Бірнеше ғасыр шығармаларын талдай отыра, қазақ тілінде кедей адамның негізінен қарапайым, қанағатшыл бейнесі сипатталатынын байқаймыз. Көбіне олар жүдеу, жұпыны киінген, сенімсіз, еңбекқор, сабырлы кейіпте көрінеді. Ал, бай адам негізінен сараңдығымен көзге түседі. Дегенмен байлығын халықпен бөліскен белгілі тұлғалар да сипатталады. Бай адам көбіне ортасына сыйлы, абыройлы болып келеді. Бұл портрет қазіргі тілдік санада өзгеше болуы мүмкін. Себебі тілдік санадағы бай және кедей адамға, байлық пен кедейлікке қатысты түсінік үнемі өзгеріп отырады (8-кесте).

Кесте 8 – Бай және кедей адамның ағылшын тіліндегі ұжымдық портреті

	Қасиеті, мінезі, сипаттама
	Портрет

	
	бай адам
	кедей адам

	1
	2
	3

	Материалдық жағдайы
	rich, well-off, prosperous, enriched
	penniless, shabby, in need, in want, starving, destitute, feeble, neglected, homeless

	Қоғамдағы беделі
	nobleman, gentleman, lady, fine people, good blood, benefactor
	beggar, pauper, vagabond, outcast, tramp, rascal, rustic, unfortunate, plebeian bride, hardened scoundrel, shipwrecked, object of suspicion, humble dependant

	Қоғамдық сипаттама
	rich and famous, rich and powerful, wealthy and benevolent, praised, wealthy and guilty
	little, desolate and deserted, indigent and insignificant, poor and burdensome, sick and poor, poor an innocent

	8-кестенің жалғасы
 

	1
	2
	3

	Адамның сипаттамасы
	spoilt pet of wealthy family, enfant gâté (фр.)
	obscure, humble

	Жағымды қасиеттері
	liberal-minded, just, sincere, rational, honorable, benevolent, respectable, worthy
	decent, neat and clean

	Жағымсыз қасиеттері
	proud, dashed high-blown, sleek, wellfed, lustful, ungrateful, unjust, corrupted, slovenly or mercenary, greedy, covetous, avaricious
	idle, unworthy, ignorant

	Қоғамның көзқарасы
	respectful
	Despised

	Адамның ішкі күйі
	happy, cheerful, contented / dead
	miserable, unhappy, pitied / alive

	Сырт келбеті
	handsome, beautiful, charming
	simple, plain



Қазақ және ағылшын тілдеріндегі байлық пен кедейлікке қатысты түсінік біршама айырмашылық жасағанымен, бай және кедей адамның бейнесі бір-біріне өте ұқсас. Әсіресе, фольклорлық шығармаларда ортақ тұстар жиі кездеседі. Дегенмен ағылшын тілінде бай адамның бейнесі көбіне қарапайымдылығымен көзге түседі. Байлығын жасыратын адамдар да сипатталады. Екі тілдік санада да байлық абыроймен, сыйлы болумен байланыстырылады.

1-бөлім бойынша тұжырым
Қазақ халқының тарихи-мәдени санасында «байлық-кедейлік» ұғымдары терең символикалық және мағыналық мазмұнға ие. Бұл ұғымдар көшпелі өмір салтына, табиғи ресурстарға тәуелділікке және әлеуметтік құрылымдардың ерекшеліктеріне байланысты қалыптасқан. Қазақ мәдениетінде байлық – материалдық молшылық қана емес, сонымен бірге рухани құндылықтардың, береке мен құттың көрінісі. Ал, кедейлік – жоқшылықпен, аштықпен және тәуелділікпен байланысты ұғым. «Байлық-кедейлік» бинарлық оппозициясы қазақ халқының тұрмысы мен дүниетанымында әлеуметтік, моральдық және философиялық аспектілерді қамтиды. Байлық қауымның экономикалық тұрақтылығы мен әлеуметтік мәртебесінің символы болды. Кедейлік болса, көбіне табиғи апаттармен (жұт, аштық) немесе шаруашылықтағы сәтсіздіктермен байланысты қарастырылды. Архаикалық түсініктерде байлық тұрақсыз деп есептелді. «Байлық – бір жұттық» деген мақал мал шаруашылығына негізделген өмір салтында байлықтың тұрақты болмауын білдіреді. Ал, кедейлік «бір аштық» немесе «бір қыстық» жағдай ретінде көрініс тапты. Бұл көшпелі өмірдің қатал табиғи шарттарына тәуелділігінен туындаған. Қазіргі қазақ қоғамында байлық пен кедейліктің ұғымдары тарихи негіздерден алыстап, жаһандық экономикалық және әлеуметтік үрдістерге негізделген. Байлық енді малмен немесе жермен емес, қаржылық ресурстармен, біліммен және кәсіби мүмкіндіктермен өлшенеді. Ал кедейлік тек материалдық тапшылық емес, білім мен денсаулыққа қолжетімділіктің болмауы ретінде сипатталады. Бүгінде «байлық» көбінесе жеке игілік ретінде қарастырылса да, қазақ мәдениетінде оның әлеуметтік жауапкершілігіне ерекше назар аударылады. Бұл «Бай болсаң, халқыңа пайдаң тисін» деген дәстүрлі қағидамен үндеседі. Қазақ тілділер санасындағы «байлық-кедейлік» бинарлық оппозициясы материалдық игілік пен рухани құндылықтардың, әлеуметтік мәртебе мен моральдық жауапкершіліктің үйлесімін көрсетеді. Байлық жеке адамның өмір сүру деңгейін жақсартып қана қоймай, қоғамның тұрақтылығы мен берекесіне үлес қосуы тиіс. Ал, кедейлік адамды рухани құндылықтарға жетелеп, оның еңбекқорлығын арттыратын сынақ ретінде қабылданады. Қазақ халқының дүниетанымында бұл оппозиция тұрақтылық пен тепе-теңдікке бағытталған. Бұл көзқарас қазіргі уақытта да өзектілігін сақтап, қазақ қоғамындағы байлық пен кедейлік ұғымдарын тереңірек түсінуге мүмкіндік береді.
Ағылшын қоғамында жер иелену мен экономикалық артықшылықтар байлықтың негізгі көрсеткіштері болды, ал, бұл өз кезегінде биліктің нығаюына ықпал етті. Мұны «Robin Hood» аңыздары мен ортағасырлық әдебиеттен көруге болады, мұнда бай адамдардың билігі мен кедейлердің тәуелділігі арасындағы қақтығыс суреттеледі. Робин Гуд сияқты кейіпкерлер байлық пен билікті әділетсіз пайдалану мәселесін көтеріп, оны қарапайым халықтың мүддесіне қайтаруға тырысады. Байлық биліктің символы болғандықтан, кедейлік тәуелділік пен дәрменсіздік ретінде бейнеленді.Қазақ тілінде «Байлық» және «кедейлік» концепттерінің архаикалық бастауы – «аштық-тоқтық» оппозициясымен сипатталады. Бұл тұжырым қазақ мәдениетінің көшпелі өмір салтымен және табиғатқа тәуелділігімен тығыз байланысты. Байлықтың басты көрсеткіші – мал, ал малдың көп немесе аз болуы адамның әлеуметтік жағдайын анықтады. Қазақ фольклорында «бір жұттық бай», «мал – жанның садағасы» деген тіркестер арқылы байлықтың тұрақсыздығы мен оны сақтау қажеттілігіне ерекше назар аударылған. Аштық пен тоқтық ұғымдары күнкөріс пен тіршілік үшін маңызды өлшем болып, байлық пен кедейлікті бағалаудың негізгі критериі ретінде көрінді. Мысалы, «Малы жоқтың күні жоқ» деген мақал адамның әлеуметтік жағдайының тікелей материалдық игілікке тәуелді екенін білдіреді.
«Байлық» концептісінің константтық лексемалары ретінде ағылшын тілінде power – қуат; honesty – адалдық; happiness – бақыт; wisdom, intelligence, smarts – ақыл ұғымдары көрініс табады. Бұл лексемалар ағылшын мәдениетінде байлықтың тек материалдық игілік ретінде емес, моральдық, әлеуметтік және зияткерлік құндылықтармен байланысты екенін көрсетеді. Ағылшын қоғамында байлықтың адамға еркіндік пен мүмкіндіктер әкелетініне ерекше көңіл бөлінген. Power сөзі байлық пен биліктің ажырамас байланысын білдіреді, өйткені ағылшын дәстүрінде бай адамдардың қоғамда үлкен ықпалға ие болуы жиі кездеседі. Сонымен қатар, honesty ұғымы адал еңбекпен табылған байлықтың құндылығын көрсетеді, бұл протестанттық этикада кең тараған идея. Happiness және wisdom лексемалары байлықтың адамның өмір сапасын жақсартуға, бірақ оның рухани және зияткерлік өсуіне қызмет етуі керектігін білдіреді. Қазақ мәдениетінде байлық жиі құт, береке, ақыл, ырыс ұғымдарымен байланыстырылған. Бұл лексемалар байлықтың адамға материалдық игілікпен қатар рухани тыныштық, отбасылық береке әкелетінін көрсетеді.
«Байлық» (wealth) сөзінің архисемасы – «бір нәрсенің бар болуы, жеткілікті болуы», ал «кедейлік» (poverty) архисемасы – бір нәрсенің болмауы немесе жетіспеушілігі ретінде анықталады. Бұл екі ұғымның семантикалық негізі байлықтың тек материалдық ресурстарды ғана емес, рухани құндылықтарды да қамтитынын көрсетеді. Ағылшын тілінде wealth сөзі ескі ағылшын тіліндегі wela сөзінен шыққан, бұл «жақсылық», «игілік» деген мағынаны білдіреді. Осыдан байлықтың ағылшын мәдениетінде жағымды құбылыс ретінде қабылданатыны байқалады. Ал poverty сөзі латын тіліндегі pauper («жоқшылық») сөзінен туындаған, бұл кедейліктің адам үшін жағымсыз өмірлік жағдай екенін көрсетеді. Қазақ мәдениетінде байлықтың архисемасы көбіне «молшылық», «баршылық» ұғымдарына негізделсе, кедейлік «жоқтық», «жетіспеушілік» мағынасында көрініс табады. Мұны «Бар байлық – бір аштықта» немесе «Кедей байға жетемін деп сорлайды» сияқты мақал-мәтелдерден көруге болады.
Ағылшын тіліндегі фольклорлық шығармаларда қулық пен арамдық, байлыққа теріс жолмен жету ерлер бейнесімен сипатталса, ақыл мен еңбекқорлық, адал еңбекпен баю әйел образында көрінеді. Мысалы, Робин Гуд туралы аңыздарда билігі мен байлығын әділетсіздікпен пайдаланатын ер адамдар сыналады, ал ақылды әйелдер адал еңбек пен даналықтың символы ретінде суреттеледі. Қазақ фольклорында бай тек ер адам бейнесінде беріледі, себебі көшпелі өмір салтында байлықтың көзі саналатын мал шаруашылығы негізінен ерлердің қолында болған. Байдың ер адам ретінде бейнеленуі қазақ қоғамындағы ерлердің әлеуметтік және экономикалық ықпалын көрсетеді. Мұндай гендерлік айырмашылықтар екі мәдениеттегі тарихи және әлеуметтік құрылымның ерекшеліктерін айқындайды. Екі тілдегі фольклорда да байлар қоғамның әлсіз мүшелерін қанаушылар ретінде сипатталса, кедейлер шынайылық пен әділеттіліктің иесі ретінде бейнеленеді. Мәселен, қазақ тілінде Алдар Көсенің, ағылшын тілінде Робин Гудтың байлардан ұрлап, кедейлерге көмектесуі осы оппозицияның моральдық жағын көрсетеді. 
Байлық пен кедейліктің бинарлық оппозициясы адамзат тарихының барлық кезеңдерінде көрініс тауып, әртүрлі әлеуметтік құрылымдардың негізінде қалыптасып келді. Бұл қарама-қарсылық тек экономикалық өлшемдермен шектелмейді, сонымен қатар әлеуметтік әділеттілік, билік, мәдениет және құндылықтар жүйесінің негізінде терең талдауды талап етеді. Ұзақ тарихи үдерістерде байлық пен кедейлік әртүрлі формаларда көрінді, олардың мағынасы, қолданылу аясы және символикалық рөлі уақыт пен кеңістікке қарай өзгеріп отырды.


2 ТІЛДІК САНАДАҒЫ “БАЙЛЫҚ-КЕДЕЙЛІК” БИНАРЛЫҚ ОППОЗИЦИЯСЫ
2.1 «Байлық», «кедейлік концептілерінің қазақ және ағылшын тілдеріндегі көрінісі
Адам ақпаратты қабылдау барысында оның санасында үлкен үдеріс жүзеге асады. Адам санасы заттар мен құбылыстарды адамның ұлттық, мәдени, субьектілік ерекшеліктеріне қарай түрлі концепттерге жіктейді. Олардың көбі семантика негізінде бекиді, сол арқылы білім сақталып, келесі ұрпаққа жеткізіледі. Тілдік сананың түп бастауында ұжымдық сананың сарқыншақтары болады. Яғни индивидтің этностық ерекшеліктері, этнос деңгейіндегі таным-түсінігі тілде репрезентацияланады. Бөтен мəдениетке тереңірек бойлау үшін алынған жаңа білім адамның өз мəдениетін мəдениеттің ерекшеліктерімен салыстыра отырып, арадағы айырмашылықтардың мəнін айқындау қажеттілігін сезінгенде ғана қалыптасады, ал, бұл танылған бейне əлі толық танылмаған бөтен ретінде қабылданған жағдайда ғана болмақ. Бөтен мəдениетті танудың мұндай амалында жаңа білімдер талдап отырған субъектінің ескі білімдерінен қалыптасатындығын есте ұстау қажет. 
Тіл – өз бойында халықтың төл тарихы мен мәдениетін, талғамы мен танымын, болмысын тұтастықта сақтай алатын таңбалық жүйе, әрі мәдениет көрсеткіші. Осыған орай, адамзат жасаған рухани және материалдық мәдениеттің тіл арқылы жарыққа шығуы – тіл білімінде лингвомәдениеттану саласының берік іргетасын қалады. Лингвомәдениеттанудың басты қызметі – белгілі бір халық тіліндегі мәдени мазмұнды бейнелейтін ұлттық-мәдени атаулардың (архетип пен стереотиптің) түп-төркіні мен мәдени семантикалық кодын айқындау. Қазіргі тіл білімінде когнитивтік парадигмаға бетбұрыс жасау арқылы тілдің тек қарым-қатынас құралы ғана емес, адамның ойлау, таным, дүниетаным жүйесінің ажырамас бөлігі екендігі айқындалды. Тілдік сана – адамның ішкі когнитивтік үдерістерінің тілдік деңгейде көрініс табуы ғана емес, сонымен бірге ұлттың мәдени, тарихи және әлеуметтік тәжірибесін көрсететін күрделі когнитивтік феномен. Тілдік сананың маңыздылығы когнитивтік лингвистика тұрғысынан бірнеше маңызды аспектілерде талданды:
1. Тіл мен сана байланысы: тілдік сана арқылы адам қоршаған ортаны таниды, қабылдайды және оны тілдік құралдар арқылы сипаттайды. Бұл үдеріс ұлттың дүниетанымдық ерекшеліктерін қалыптастырады.
2. Тілдік сана мен мәдениет: тілдік сана ұлттың мәдени мұрасы мен құндылықтарын тілдік таңбалар арқылы сақтайды. Ол мәдениетаралық коммуникацияда ұлттың өзіндік болмысын көрсетеді.
3. Когнитивтік жүйе: тілдік сана адамның танымдық үдерістерін ұйымдастырып, ақпаратты жіктеуге, құрылымдауға, оны түсінікті әрі мағыналы түрде жеткізуге мүмкіндік береді.
4. Тілдік сана мен ұлттық дүниетаным: тілдік сана әр халықтың өмір сүру салтына, құндылықтарына, тарихи тәжірибесіне және ұлттық болмысына негізделген танымдық құрылымдарды жасайды. Ұлттық деңгейде тілдік сана арқылы әрбір халық өзінің когнитивтік құрылымдарын, дүниетанымдық үлгілерін қалыптастырады және оны ұрпақтан ұрпаққа жеткізеді. Жеке деңгейде тілдік сана адамның интеллектуалдық және эмоциялық әлемін жүйелеп, оның әлемді түсіну және қабылдау қабілетіне тікелей әсер етеді. Сонымен қатар, тілдік сана арқылы қоғамда қалыптасқан концептілерді зерделеу белгілі бір ұлттың танымдық ерекшеліктерін түсінуге мүмкіндік береді. Тілдік сананың когнитивтік лингвистикадағы және лингвомәдениеттанудағы маңыздылығы тіл мен таным, тіл мен мәдениет, тіл мен қоғам арасындағы өзара байланыстарды тереңірек ашуға негізделеді. Жалпы алғанда, тілдік сана – когнитивтік лингвистиканың негізін құрайтын, ұлттың танымдық ерекшеліктерін тілдік құралдар арқылы зерттеуге мүмкіндік беретін негізгі феномен. Бұл зерттеу бағыты тілдің көпқырлы табиғатын түсінуге және адамның когнитивтік жүйесіндегі тілдің орнын анықтауға жол ашады.
Қазақ мәдениетінде байлық пен кедейлік ұғымдары тарихи, әлеуметтік, және философиялық тұрғыдан ерекше маңызға ие. Бұл ұғымдар тек экономикалық жағдайды ғана емес, сонымен қатар адамның рухани дүниесін, қоғамдағы орнын және өмірге деген көзқарасын білдіреді. Лингвомәдениеттану ғылымы осы ұғымдарды тіл мен мәдениеттің өзара байланысы арқылы тереңірек түсінуге мүмкіндік береді. Қазақ тілінде байлық ұғымы «бай», «дәулет», «ырыс», «құт» сияқты сөздермен беріледі. Бұл сөздер тек материалдық байлықты ғана емес, сонымен қатар рухани және әлеуметтік игіліктерді де қамтиды. Мысалы, «Байлық – қолдың кірі»  деген мақал материалдық байлықтың өткінші, ал, рухани құндылықтардың маңыздырақ екенін білдіреді. «Ырыс алды – ынтымақ» халық арасында байлық пен берекенің ұжымдық келісім мен татулық арқылы келетінін көрсетеді.
Қазақ мәдениетінде байлыққа деген көзқарас амбивалентті: бір жағынан, байлық – қоғамдағы жоғары мәртебенің көрсеткіші, екінші жағынан, ол адамды аздырып, рухани құндылықтардан алыстатуы мүмкін. Байлыққа байланысты қалыптасқан мәдени ұғымдар:
Құт: қазақ халқының түсінігінде құт – береке мен молшылықтың символы. «Құтты мекен» тіркесі – байлық пен жайлылықтың белгісі.
Дәулет: байлықтың ұзақ мерзімді әрі тұрақты сипатын білдіреді. «Дәулетті адам» тек материалдық тұрғыдан емес, рухани тұрғыдан да бай адамды сипаттайды.
Асар: қазақ қоғамында байлық тек жеке адамның емес, бүкіл қауымның игілігі ретінде қарастырылған. Мысалы, «Асар» дәстүрі арқылы бай адамдар кедейлерге көмек көрсетуге міндетті болған.
Кедейлік ұғымы «кедей», «жарлы», «мұқтаж» сияқты сөздермен беріледі. Бұл сөздер адамның экономикалық жағдайын ғана емес, сонымен қатар оның әлеуметтік мәртебесін де білдіреді. Мысалы: «Жарлының бір тойғаны – шала байығаны» деген мақал тұрмыстық жағдайдың тұрақсыздығын көрсетеді. «Кедейдің күнін бай білмес» қоғамдағы әлеуметтік алшақтықты бейнелейді.
Қазақ мәдениетінде кедейлікке деген көзқарас терең философиялық мәнге ие. Кедейлік кейде рухани тазалықтың, сабыр мен қанағаттың көрінісі ретінде бағаланады: «кедейлік – адамды сынаққа салатын құбылыс» деген түсінік бар. Қазақ халқының философиясында «қанағат» ұғымы кедейлікпен тығыз байланысты. Қанағатшыл адам – өз жағдайына шүкір ететін, рухани бай адам. Қазақ халқының дәстүрінде кедейлік – ұят емес, керісінше, қоғам тарапынан көмек пен қолдауды қажет ететін жағдай ретінде қарастырылған. «Жетім-жесірге қамқор болу» дәстүрі осыны айғақтайды. Қазақ қоғамында еңбек кедейліктен шығудың негізгі жолы ретінде қарастырылған. Жалқаулық пен әрекетсіздік кедейліктің себебі деп түсінілген. Қазақ халқы еңбексүйгіштікті жоғары бағалаған. «Еңбек етсең, емерсің» деген мақал осыны дәлелдейді. Жалқаулық – кедейліктің бастау көзі. Еңбектен қашатын адам кедейлікке душар болады деген түсінік кең таралған. Қазақ санасында кедейлік – еңбек арқылы жеңілетін құбылыс. Еңбекке ынталандыру – кедейлікке қарсы күрестің басты құралы. Кедейлік қиындықтарға ортақтасуды, қайырымдылық пен бірлікті насихаттайды. Бұл қазақ қоғамындағы ынтымақтастықты нығайтуға ықпал етеді. «Бай байға береді, құдай кедейге береді» деген сөз қайырымдылықтың маңызын көрсетеді. Кедейлік халықтың бірлігін күшейтуге ықпал ететін фактор ретінде қарастырылды. Қазақ санасында кедейлік – қоғамның рухани бірлігін нығайтатын құбылыс. Бұл түсінік қазақтардың ынтымақтастығы мен адамгершілік құндылықтарын жоғары бағалайтынын көрсетеді. Қазақ әдебиетінде байлық пен кедейлік мәселесі үлкен орын алады. Олар тек әлеуметтік теңсіздік мәселесін көрсету үшін емес, сонымен қатар адамгершілік, әділеттілік және рухани құндылықтарды зерттеудің құралы ретінде қолданылады. Абай байлықты да, кедейлікті де моральдық тұрғыдан бағалайды. Оның көптеген өлеңдерінде байлықтың адамды теріс жолға түсіретін күші туралы ойлар кездеседі. Мұхтар Әуезовтің «Абай жолы»  романында байлық пен кедейлік оппозициясы қазақ қоғамындағы әлеуметтік теңсіздікті бейнелейді. Байлардың билікке деген құштарлығы мен кедейлердің әділетсіздікке қарсы күресі айқын суреттеледі. Авторлар осы оппозицияны сипаттауда түрлі тілдік бірліктерді қолданған. Ендеше, «байлық-кедейлік» бинарлық оппозициясының қазақ және ағылшын тілдерінде қалай көрініс тапқандығын талдап көрейік. 
Қазақ тіліндегі «байлық» және «кедейлік» концептілерін амбиваленттілік тұрғыдан қарастыра аламыз. Оның мысалын төмендегі талдаудан және  (Қосымша А)-да байқауға болады:
1. Кедейлік – әлеуметтік әділетсіздік белгісі. Қазақ мәдениетінде кедейлік әлеуметтік теңсіздіктің көрінісі ретінде қарастырылады. Әлеуметтік әділетсіздік – қазақ қоғамындағы таптық айырмашылықтың нәтижесі. Дәстүрлі көшпелі қоғамда бай мен кедейдің арасы мал-мүлікке тәуелді болды. Мал – байлықтың негізгі өлшемі болғандықтан, малы жоқ адам қоғамда әлсіз әрі дәрменсіз саналды. Қазақтың дәстүрлі қоғамында байлар тек байлықтың иесі ғана емес, сонымен қатар әлеуметтік билікке ие болды. Кедейлер байларға тәуелді өмір сүрді. Байлар өздеріне қарасты кедейлерді қолдауға міндетті болды, бірақ бұл қатынас көбіне әділетсіз сипат алды. Кедейлік әлеуметтік әділетсіздіктің, теңсіздіктің символы болды. Қазақ санасында кедейлік тек материалдық тапшылық емес, әлеуметтік мәртебенің төмендігін, қоғамдағы ықпалдың жоқтығын білдіреді. Бұл түсінік әлеуметтік теңдікке деген ұмтылысты күшейтеді. Мысалы: «Аш бала тоқ баламен ойнамайды, Тоқ бала аш болам деп ойламайды»; «Аспанға киіз жауғанда Сорлыға ұлтарақ та тимепті»; «Кедей менен бай жолдас болмас, Қасқыр менен қой жолдас болмас»; «Бай атқа мінсе құтты болсын дейді, Кедей атқа мінсе қайдан алдың дейді» және т.б.
2. Кедейлік – сынақ. Қазақ халқы үшін кедейлік ерлік пен шыдамдылықты сынайтын өмірдің бір кезеңі ретінде қабылданады. Кедейлік – адамның рухын, төзімділігін, сабырын сынайтын уақытша сынақ. Кедейлікке қарсы тұру – қазақтың рухани дүниетанымындағы негізгі қасиеттердің бірі. «Кедей болсаң, арсыз болма» деген ұстаным осының дәлелі. Қазақ халқы өмірдің сынақтарын табиғатпен байланыстырған. Қасқырдың қиындыққа шыдамдылығы – кедейлікке төзудің символы.Қазақ санасында кедейлік – адамның ерік-жігерін, адалдығын сынайтын жағдай. Кедейлікке төзімділік – қазақ халқының рухани құндылықтарының бірі. Бұл түсінік үміт пен жігерді арттырады. Қазақ халқы кедейлікті өмірдің өткінші кезеңі деп қабылдайды. Байлық та, кедейлік те мәңгі емес. Бұл түсінік кедейлікке мойынсұнбауға және болашаққа үміт артуға шақырады. Қазақ халқы байлық пен кедейлікті тағдырдың жазуы деп қабылдаған. «Байлық – қолдың кірі» деген мақал бұл ойды нақтылайды.Қазақтар үшін кедейлік уақытша, өткінші құбылыс ретінде қарастырылады.Қазақ санасында кедейлікке төзімділік пен сабырлылық – болашақта жақсылыққа жетудің кепілі. Бұл түсінік оптимизм мен рухани күш береді. Мысалы: «Басқа түссе – баспақшыл»; «Тіленшіге жел қарсы» және т.б.
3. Кедейлік – рухани байлықтың бастауы. Қазақ халқы материалдық байлықты рухани байлықтан төмен қояды. Кедейлікті рухани тазалық пен шынайылықтың көрінісі ретінде қарастыру – мәдени дүниетанымның маңызды бөлігі.Қазақ халқы «Қанағат қарын тойғызады» деп, рухани байлықты жоғары бағалаған. Материалдық игіліктердің өткіншілігіне қарамастан, рухани құндылықтарды мәңгілік деп санаған. Кедейдің адалдығы байлықтан маңыздырақ деп есептелген. “Кедей болсаң, арың таза болсын” деген мақал осы түсінікті айқындайды. Қазақ санасында кедейлік – рухани құндылықтарды ашатын құрал. Материалдық игіліктерге байланбай, рухани дамуға ұмтылу – қазақтың басты мұраты. Мысалы: «Жарлы болсаң да арлы бол»; «Адамды тарлық шынықтырады, Адамгершілікті барлық ұмыттырады»; «Жоқтық ұят емес, Байлық мұрат емес»; «Жұтаған шүкірге тоймайды» және т.б.
4. Кедейлік – ауыртпалық. Қазақ халқының түсінігінде кедейлік ауыртпалық пен мұңның қайнар көзі ретінде қабылданады. Кедейліктің зардабы тек материалдық тапшылықпен шектелмейді, ол адамның психологиялық және әлеуметтік жағдайына да әсер етеді. Бұл модель қазақ халқының тарихи жағдайларында, көшпелі өмір салты мен табиғи-климаттық қиындықтарда қалыптасқан. Көшпелі өмір салты қазақ халқын табиғаттың қатал жағдайларымен күресуге мәжбүр етті. Табиғи апаттар, мал шығындары немесе жұт кедейлікке әкеліп соқты, бұл ауыртпалықтарды жеңу әрбір қазақтың тағдырындағы маңызды сынақ болды. Кедейлік адамды байларға тәуелді етеді. Әлеуметтік мәртебенің төмендігі кедей адамды өзіндік еркіндіктен айырып, оның мұқтаждық пен қысымда өмір сүруіне себепші болды. Кедейлікке душар болған адам қоғамда жиі төмендетілді. «Жоқшылық жомар елдің қолын байлар» немесе «Ердің мойнын жоқ кеседі» деген мақалдар бұл түсінікті бекітеді. Қазақ мәдениетінде кедейліктің ең ауыр салдары – аштық. Бұл туралы «Құсы жоққа тұрымтай сұңқармен тең, Аты жоққа қотыр тай тұлпармен тең»; «Аш атасын тыңдамас»; «Қарын қатты ашқанда, қара талқан қант болар»; «Қарны ашқанға қара нан да май татыр» сынды мақалдар бар. Аш адамның қорқынышы мен үмітсіздігі қазақ халқының көптеген мақалдарында сипатталады. Кедейлік – адамның психологиялық жағдайын нашарлатып, үнемі мұқтаждық сезімін тудыратын құбылыс. Бұл ауыртпалық тек күнкөріс деңгейіне ғана емес, адамның ішкі дүниесіне де әсер етеді. Қазақта «Жуан жіңішкергенше, жіңішке үзілер» деген сөз осыны айғақтайды. Кедейлік еркіндіктен айырылуды білдіреді. Байға немесе қоғамның көмегіне тәуелділік – қазақ үшін ауыртпалықтың белгісі. «Барымтаны бай алады, бәлесі кедейге қалады» деген сөз бұл түсінікті нақтылайды. Кедейлік – қазақ халқы үшін өмірдің ең үлкен қасіреттерінің бірі. Бұл қасірет адамның өзін-өзі бағалауына, қоғамда өзін еркін сезінуіне кедергі келтіреді. Аштық кедейліктің негізгі көрінісі ретінде саналады. «Жоқ болса, тұз да – қат» немесе «Қарны ашқанға көже майдай» деген сөздер қазақ тұрмысындағы ауыртпалықтың нақты суретін береді. Көшпелі қазақ қоғамында жұт, қуаңшылық және табиғи апаттар кедейліктің негізгі себептері болды. Малынан айырылған адам кедейленіп, қиындыққа ұшырады. Осылайша, табиғат факторлары адамның әлеуметтік жағдайына үлкен әсер етті. Ресей империясының отарлық саясаты, кейінірек кеңестік дәуірдегі ұжымдастыру қазақ халқының басым бөлігін кедейшілікке ұшыратты. Бұл кезеңдерде кедейлік ауыртпалығы тек жеке адамның емес, бүкіл халықтың трагедиясына айналды. Еңбекке жарамсыз немесе мүмкіндігі шектеулі адамдар қоғамда ең әлсіз топ ретінде қарастырылды. Бұл олардың байлардан немесе мейірімді адамдардан көмек сұрауға мәжбүр болуына әкелді.
Кедейліктің ауыртпалық моделі қазақ мәдениетінде ең күрделі және эмоционалды сипатқа ие. Бұл модель қазақ халқының тарихи тұрмыс-тіршілігін, табиғатпен күресін және әлеуметтік әділетсіздікті жеңуге деген талпынысын көрсетеді. Кедейлік – қазақ қоғамында тек материалдық тапшылық емес, сонымен қатар, адамгершілікті, шыдамдылықты және еркіндікті сынайтын құбылыс. Қазақ мәдениеті кедейлік ұғымын тек материалдық жағдайға негізделген ұғым ретінде қарастырмайды. Ол адамның рухани және әлеуметтік қасиеттерін, қоғамның құрылымдық әділетсіздігін, ұжымдық жауапкершілігін ашатын құбылыс ретінде сипатталады. Бұл қазақ халқының бай философиялық және этикалық дүниетанымын көрсетеді.
Қазақ халқының дәстүрлі дүниетанымында байлық ұғымы тек материалдық игіліктермен шектелмейді. Ол рухани құндылықтармен, әлеуметтік жауапкершілікпен, моральдық нормалармен тығыз байланысты. Қазақ халқы байлықтың негізі адал еңбек деп санаған. Еңбексіз келген байлықтың құны жоқ, ол ұзаққа бармайды. Қазақ «Еңбексіз келген малдың қызығын көрмейсің» деп ескерткен. Адал еңбек – қазақ халқының басты құндылығы. Жалған жолмен байыған адамның малы құнсыз деп есептелген. Еңбексүйгіштік – байлыққа апаратын басты қасиет. Қазақ санасында байлықтың құны – оны адал жолмен табуда. Бұл қазақтың еңбекке негізделген дүниетанымын көрсетеді. Қазақ халқы байлықты ұрпаққа қалдыратын аманат ретінде қабылдайды. Байлық – тек бүгінгі күн үшін емес, келер ұрпақтың болашағын қамтамасыз ету үшін де қажет. «Байлық – ұрпақтың несібесі» деген түсінік осыдан қалса керек. Малды ұрпақтың игілігіне қалдыру – негізгі мақсаттардың бірі. «Ұрпағыңа мұра болған байлық қана мәңгілік» деген ұстаным болған. Қазақ санасында байлықтың шынайы мәні – оны келер ұрпаққа мұра етіп қалдыру. Бұл аманаттың құндылығын көрсетеді. Қазақ халқының байлыққа көзқарасы материалдық құндылықтарға ғана емес, рухани және адамгершілік құндылықтарға негізделген. Байлық тек жеке адамның игілігі емес, ол -  қоғамға, ұрпаққа, тіпті адамның өзіне сынақ ретінде берілген ресурс. Қазақ халқы байлықты тек еңбекпен ғана емес, ақылмен, біліммен байланыстырады. Байлықты сақтау үшін де, көбейту үшін де ақыл қажет. Ақылсыз байлық баянсыз. Ақылды адам байлықты дұрыс басқаруы керек. «Ақылмен жиналған малдың берекесі бар» деген мақал осыны көрсетеді. Қазақ санасында байлықты дұрыс пайдалану мен оны сақтау үшін ақыл қажет. Бұл білім мен парасаттылықты дәріптейді. Одан бөлек байлықты бөлісу, жомарттық «Ағайының бай болса, шайнағаның май болар», «Бай болсаң, халқыңа пайдаң тисін» мақалдары арқылы көрінеді. Байлық – қазақ қоғамында адамның мәртебесі мен еркіндігін ғана емес, оның адамгершілік қасиеттерін де сынайтын фактор:
1. Байлық – үстемдік. Қазақ халқының көшпелі өмір салтында байлық (мал) адамның еркіндігі мен тәуелсіздігінің негізі болды. Малы көп адам тек жеке басын ғана емес, отбасын, қауымын қамтамасыз ете алды. Малды адам басқаға тәуелді болмай, өз еркін өмір сүре білді. Бұл қазақ қоғамының әлеуметтік құрылымында маңызды рөл атқарды. Қазақ санасында байлықтың (малдың) арқасында адам еркін жүріп-тұрады, басқаларға тәуелді болмайды. Бұл түсінік қазақтың «Бай балпаң келер, Жарлы жалаң келер.» деген ұстанымында көрініс табады. Бұл модельге мысал ретінде «Аузы қисық болса да, байдың баласы сөйлесін»; «Бай мақтанса табылар, Кедей мақтанса шабылар»; «Ақша ашпайтын құлып жоқ»; «Базар ақшалыға базар, ақшасызға назар» сынды мақалдарды келтіруге болады. 
2. Байлық – сынақ. Қазақ халқы байлықты Алланың берген несібесі деп түсініп, оны жауапкершілікпен пайдалану керек деп санаған. Бай болу – тек материалдық жағынан қамтамасыз ету емес, қоғам мен кедейлерге қамқорлық көрсету. Байлар рухани және әлеуметтік жауапкершілік арқалауға тиіс болды. Оның мәдени негізі «Бай болсаң, халқыңа пайдаң тисін» аталы сөзінен байқалады. Дәстүрлі қоғамда байлар қайырымдылықпен айналысып, кедейлерді, жетімдерді қорғады. Қазақ санасынд байлық – сынақ. Адам байлығын дұрыс пайдаланса, ол абырой мен құрметке ие болады. Байлықтың қоғам игілігіне жұмсалуы – рухани  тазалықтың көрсеткіші. «Алтын көрсе, періште жолдан таяды»; «Көтере алмаған қосып арқалайды» сынды мақалдар осыған дәлел бола алады.
3. Байлық – сараңдық. Қазақ қоғамында бай болу – бедел мен әлеуметтік мәртебенің белгісі. Бай адамдар тек материалдық тұрғыдан ғана емес, моральдық тұрғыдан да басқаларға үлгі болуға тиіс еді. Бай адамдар қауымның беделді мүшелері саналған.Байлықтың арқасында билікке, абыройға қол жеткізуге болады. «Малы бардың сөзі өтімді» деген түсінік қалыптасқан. Қазақ санасында байлық адамның қоғамдағы орны мен беделін арттырады. Байлық адамды сараңдыққа итермелеген жағдайда бұл қоғамда теріс қабылданады. Сараң бай өз байлығын қоғаммен бөліспейтін, тек жеке басының қамын күйттейтін адам ретінде сипатталады. Мұндай мінез-құлық қазақ халқының ұжымдық құндылықтарына қайшы келеді. Сараңдық адамның жүрегін имандылыққа емес, дүниеқоңыздылыққа толтырады, сондықтан ол өзін, отбасын ойлауды қойып, жатса-тұрса ойлайтыны байлығы болады. Қазақ халқы сараңдықты сынға алады. Сондықтан да болар бұл модельге мысал бола алатын мақалдар көп: «Бай аузында семіз сөз»; «Түйе сойған ешкі сойғаннан дәметіпті»; Қас екеніңді қабағыңнан танимын, Сараң екеніңді табағыңнан танимын»; «Сараң да бір, сасық су да бір»; «Қас сараң өз тамағын өзінен тығады»; «Берместің асы піспес, Қазаны оттан түспес»; «Берместің сылтауы көп»; «Жарлы – жомарт; Бай – нәмарт» және т.б. 
4. Байлық – уақытша игілік. Қазақ халқы байлықты тұрақсыз, уақытша деп есептейді. Байлықтың баянсыздығы туралы ұғым көшпелі өмір салтымен байланысты: табиғаттың қатал жағдайлары, жұт, қуаңшылық байлықты тез жоғалтуға әкелетін. Сондықтан мәдени негіз бойынша қазақ халқының санасындағы түсінік мынадай болды: «Байлық – қолдың кірі»; «Байлық бір жұттық» және т.б. Қазақ санасында байлыққа құндылық ретінде қарағанмен, оған қатты тәуелді болмау керек. Бұл философиялық көзқарас қазақтың өмірге сабырмен қарауын көрсетеді.
5. Байлық – рухани азғындық. Қазақ дүниетанымында байлықтың адамды азғындыққа итермелеуі де теріс құбылыс ретінде қарастырылады. Байлықтың молаюы кейде адамның рухани құндылықтардан алыстап, нәпсіге ерік беруіне себеп болуы мүмкін. Қазақ халқының рухани дүниесінде адалдық пен әділдік жоғары бағаланады. Байлықтың азғындыққа апаратын жолы адамның өзіне сенімсіздігі мен рухани әлсіздігінен туындайды. Қазақ халқы үшін байлық – сынақ. Ол – адамның мінез-құлқын, рухани деңгейін сынайтын құрал. Байлықты дұрыс пайдалана алмаған адам рухани азғындыққа ұшырайды.
Қазақ халқының дәстүрлі дүниетанымында байлық – үлкен жауапкершілік пен сынақ. Байлық адамның мінез-құлқын, рухани деңгейін сынайтын құрал ретінде қарастырылады. Байлықты дұрыс пайдалана алмаған адам сараңдық пен азғындыққа ұшырайды. Сондықтан қазақ халқы үшін бай болу халыққа қызмет ету, жомарттық пен әділдік таныту дегенді білдіреді. Мысал ретінде «Бай бауырын танымас, Сауда досқа қарамас»; Байдың қатыны өлсе, төсек жаңғырар, Жарлының қатыны өлсе, басы қаңғырар»; Біреу тойып секіреді, Біреу тоңып секіреді»; «Жақсы арына құл, Жаман малына құл»; Ақылды арын қорғайды, Сараң малын қорғайды» мақалдарын келтіре аламыз.
6. Байлық – қауымның игілігі. Қазақ дәстүрінде байлық жеке адамның иелігі емес, бүкіл қауымның игілігі ретінде қарастырылған. Бай адамдар өздерінің байлығын қауымға қызмет етуге жұмсауға міндетті болды. Қазақтың асар сияқты дәстүрлері осыдан қалыптасқан. «Ағайының бай болса ‒ шайнағаның май болар»; «Бай болсаң, халқыңа пайдаң тисін»; «Ағайыннан тыққан аштан өлер» мақалдары да осыған дәлел бола алады. 
Сонымен, қазақ тілінде қазақ тілінде байлық пен кедейлік ұғымдары мәдени, тарихи және әлеуметтік контекстерде кеңінен көрініс табады. Бұл ұғымдар тек экономикалық санат ретінде ғана емес, сонымен қатар, қазақ халқының дүниетанымы мен құндылықтар жүйесін сипаттайтын мәдени код ретінде де қарастырылады. Байлық пен кедейлік арасындағы бинарлық оппозиция қазақ тілінің лексикалық жүйесінде, мақал-мәтелдерінде, поэзия мен прозада маңызды орын алады. Қазақ тілінде байлық пен кедейлік ұғымдары қарама-қарсы мағыналық өрісті құрайды. Байлық  молшылықты, ресурстардың, материалдық игіліктердің және рухани құндылықтардың шоғырлануын білдіреді. «Бай» сөзі  материалдық тұрғыдан ауқатты адамды ғана емес, рухани жағынан да бай адамды сипаттайды. Мысалы, «бай көңіл», «рухани байлық» деген тіркестер адамның ішкі әлемінің байлығын көрсетеді. Кедейлік материалдық тапшылықты, негізгі қажеттіліктерді қанағаттандыру мүмкіндігінің шектеулігін білдіреді. «Кедей» сөзі көбіне қиын жағдайда қалған немесе табысы аз адамды сипаттайды. Сонымен қатар, кедейлік рухани тұрғыдан жұтаңдықты білдіруі мүмкін, мысалы, «кедей пейіл» тіркесі тар ойлау немесе жомарттықтың болмауын білдіреді. Қазақ мақал-мәтелдері байлық пен кедейлікті мағыналық және моральдық тұрғыдан салыстыруға негізделген. Бұл салыстырулар қазақ халқының байлыққа және кедейлікке деген көзқарасын көрсетеді. Мәселен,  «Байлық – қолға қонған құс» – байлықтың тұрақсыздығын, оның уақытша екенін білдіреді. «Бай болсаң, халқыңа пайдаң тисін» – бай адамның міндеті қоғамға қызмет ету екенін насихаттайды. «Кедейлік ұят емес, байлық мұрат емес» – кедейлік адамды ұятқа қалдырмайды, бастысы – еңбек ету. «Кедей бай болсам дейді, бай құдай болсам дейді» – кедей мен байдың армандары мен құндылықтарын салыстыру арқылы олардың өмірге деген әртүрлі көзқарасын көрсетеді. Бұл мақал-мәтелдерде байлық пен кедейлік тек экономикалық категориялар ретінде ғана емес, сонымен қатар моральдық-этикалық құндылықтар ретінде де қарастырылады.
Қазақ мәдениетінде байлық пен кедейлік оппозициясы тек материалдық игіліктерді ғана емес, сонымен қатар, рухани және моральдық байлықты да сипаттайды. Бай адамды қазақ халқы құрметтесе де, оның байлықты қалай пайдаланатыны маңызды деп санайды. Жомарт, халыққа қайырымдылық жасайтын байлар мақталса, өзімшіл және әділетсіз байлар сыналады. Қазақ халқы үшін кедейлік қайғы-қасіретке теңелмейді. Керісінше, кедейлік төзімділікті, еңбекқорлықты және қарапайымдылықты көрсетеді. Осылайша, байлық пен кедейлік қазақ мәдениетінде бір-бірін толықтыратын ұғымдар ретінде қарастырылады.
Қазіргі қазақ қоғамында байлық пен кедейлік ұғымдарының мағынасы жаһандану, нарықтық экономика және әлеуметтік теңсіздік жағдайында күрделене түсті. Материалдық байлық қоғамда жоғары бағаланады, бірақ рухани байлыққа деген қызығушылық та сақталып отыр. Қазіргі қазақ мәдениетінде байлық жиі табыс пен жетістік белгісі ретінде қабылданады. Кедейлік мәселесі экономикалық саясаттың және әлеуметтік теңсіздіктің негізгі тақырыптарының бірі болып отыр. Дегенмен, қазақ мәдениетінде бұл ұғым адамгершілік пен төзімділік құндылықтарымен байланысты болып қала береді.
Қазақ тіліндегі байлық пен кедейлік бинарлық оппозициясы қоғамның әлеуметтік және мәдени құрылымын терең түсінуге мүмкіндік береді. Бұл ұғымдар қазақ халқының құндылықтар жүйесінде ерекше орын алады және материалдық, рухани, моральдық аспектілерді қамтиды. Байлық пен кедейлікке қатысты қазақ мақал-мәтелдері, әдеби шығармалары мен күнделікті тілдік қолданысы олардың бір-біріне қарама-қайшы, бірақ өзара толықтырушы рөл атқаратынын көрсетеді. Сонымен қатар, бұл бинарлық оппозицияның заманауи қоғамдағы орны да маңызды, себебі ол қазақ мәдениетінің дәстүрлі құндылықтары мен қазіргі заманғы әлеуметтік өзгерістер арасындағы байланысты көрсетеді. Қазақ тіліндегі «байлық» және «кедейлік» концептілерінің ассоциативтік өрісін төмендегі 5-суреттең көруге болады.

Сурет 5 – «Байлық» және «кедейлік» концептілерінің қазақ тіліндегі көрінісі, парақ 1

Сурет 5, парақ 2

Кедейлік пен байлық ағылшын мәдениетінде жиі салыстырылады. Бұл екі ұғымның қарама-қарсылығы арқылы байлықтың қоғамдағы маңызы мен құндылығы тереңірек түсіндіріледі. Ағылшын қоғамында байлық пен кедейлік арасындағы айырмашылықтар айқын көрінеді. Бұл айырмашылықтар әлеуметтік теңсіздікке байланысты талқылауларды тудырады. Кедейліктің қарапайымдылық пен адалдықты, ал, байлықтың артықшылықтар мен жауапкершілікті білдіруі мүмкін. Кедейлік пен байлық туралы мақал-мәтелдер байлықтың тек артықшылық емес екенін, ал, кедейліктің теріс қасиеттен тыс қарапайымдылық пен шынайылыққа жол аша алатынын көрсетеді. Ағылшындар санасында байлық пен кедейлік бір-біріне қарсы тұратын, бірақ бірін-бірі толықтыратын ұғымдар ретінде көреді. Кедейлік туралы айтқанда, байлықтың артықшылықтарын көбірек бағалайды, бірақ кедейліктен туындайтын моральдық қасиеттерді де мойындайды.
Байлық – әрбір мәдениетте ерекше рөл атқаратын концепт, ал, ағылшын тілді мәдениетте оның семантикасы күрделі әрі көпқырлы. Оны төмендегі талдаудан және (Қосымша А)-да байқауға болады:
1. Байлықты молшылық ретінде қабылдау. Ағылшын мәдениетінде байлық ең алдымен материалдық игіліктер мен қаржылық тұрақтылықпен байланыстырылады. Бұл көзқарас капиталистік қоғамның негізгі қағидаларынан туындайды, онда адамның құндылығы оның байлығымен және тұтынушылық қабілетімен өлшенеді. Ағылшын қоғамы тұтынушылыққа бағытталған. Байлық адамның қоғамдағы орнын, мәртебесін және табыстылығын анықтайтын фактор ретінде қарастырылады. Бай болу – тәуелсіздік пен жеке бостандықтың символы. Қаржылық тұрғыдан тәуелсіз болу ағылшын мәдениетінде жоғары бағаланады. Байлықтың еңбек арқылы жиналуы ағылшын мәдениетінде аса бағаланады. Бұл «self-made man» феномені арқылы көрінеді. Ағылшындар байлықты тек қарапайым қажеттіліктерді қамтамасыз ету ғана емес, сонымен қатар жайлы және сәнді өмір сүру үшін құрал ретінде қарастырады. Бұл көзқарас материализм мен жеке жетістіктерге бағытталған. Мысалы: to amass a fortune (байлық жинау);to be rolling in money (ақшаға шомылу); to have deep pockets (аса бай болу);to be loaded (қалталы болу); to be in the money (байып кету); to rake in the money (ақшаны күректеп табу); to strike it rich (ойда жоқта байып кету); to be worth a mint (тұтас байлығындай); to be sitting on a goldmine (алтынның ішінде туылу); to live in the lap of luxury – (сән-салтанатпен өмір сүру) және т.б.
2. Байлық пен биліктің байланысы. Ағылшын мәдениетінде байлық пен билік арасындағы тығыз байланыс анық көрінеді. Байлық тек жеке қажеттіліктерді ғана емес, сонымен қатар қоғамда ықпал етуді де қамтамасыз етеді. Бұл, әсіресе, капиталистік және демократиялық қоғамдарда байқалады. Бай адамдар саяси шешімдерге әсер ету мүмкіндігіне ие. Бұл концепт «лоббизм» құбылысымен тығыз байланысты. Байлық – қоғамда жоғары мәртебеге ие болу үшін маңызды фактор. Ол адамдарды элитаға жатқызатын белгі ретінде көрінеді. Байлықтың болуы – қоғамдағы әлеуметтік иерархияның жоғарғы деңгейіне жетудің негізгі құралы. Ағылшындар санасында байлық – биліктің бір түрі. Ол адамның басқа адамдарға ықпал етуіне және өз ережелерін енгізуіне мүмкіндік береді. Ағылшындар бұл көзқарасты тек оң мәнде ғана емес, сонымен қатар байлықтың билікке қауіпті деңгейде тәуелді екенін түсінеді. Мысалы: Money makes the mare go (Ақша бәрін шешеді); The rich rule over the poor (Байлар кедейлерге билік етеді); Where there is money, there is power (Ақша бар жерде билік бар); He who pays the piper calls the tune (Ақшасын төлеген адам билейді); Wealth is power (Байлық – билік).
3. Байлық – сынақ. Ағылшын мәдениетінде байлық жиі моральдық дилеммаларды тудырады. Бұл христиандық мораль мен протестанттық еңбек этикасынан туындайтын көзқарасқа байланысты. Христиан ілімінде байлықты шамадан тыс сүю күнә болып есептеледі. Ағылшын қоғамында бұл көзқарас әлі де сақталған. Байлық адал еңбек арқылы келуі керек деген түсінік кең таралған. Байлық әділетсіз жолмен алынған болса, ол теріс қабылданады. Байлықтың көп мөлшері әлеуметтік теңсіздік пен әділетсіздік мәселесін тудырады. Бұл – ағылшын қоғамында жиі талқыланатын тақырыптардың бірі. Ағылшындар санасында байлық моральдық тұрғыдан бейтарап құндылық емес. Ол адамды азғырып, материализмге бағыттауы мүмкін. Ағылшындар байлықтың моральдық жауапкершілікті қажет ететінін түсінеді. Easy come, easy go. (Оңай келген нәрсе оңай кетеді); You can’t take it with you (Ақшаны о дүниеге алып кете алмайсың); The love of money is the root of all evil (Ақшаға деген махаббат – барлық жамандықтың бастауы); You can’t serve both God and money (Құдай мен ақшаны бірдей ұстану мүмкін емес); Money can’t buy happiness (Бақыт ақшаға сатылмайды); The more money, the more problems (Ақша көбейген сайын қиындықтар да көбейеді).
4. Байлық – еңбекқорлық. Байлық адамның өмірдегі жетістіктерін, табысқа жетуін және қоғамдағы орнын көрсететін символ ретінде қабылданады. Байлық – адамның табандылығы мен еңбегінің нәтижесі. Ағылшын қоғамында жетістік жеке қасиеттер мен күш-жігердің арқасында келуі тиіс деген сенім басым. Ағылшын қоғамында байлық адамның еңбекқорлығы мен табыстылығын білдіреді. Байлық тек материалдық құндылық емес, сонымен бірге адамның қоғамдағы орнын анықтайтын фактор ретінде көрінеді.Байлық – адамның табыстылығын, кәсіби жетістіктерін және өмірдегі маңызды нәтижелерін білдіретін басты символ. Мысалы: Early to bed and early to rise makes a man healthy, wealthy, and wise (Ерте тұрған еркектің ырысы артық); Industry is the mother of prosperity (Еңбек – байлықтың анасы); Wealth comes from diligence (Байлық еңбекпен келеді).
5. Байлық – уақытша нәрсе. Ағылшын мәдениетінде байлықтың тұрақсыздығы туралы түсінік кең таралған. Бұл көзқарас байлықтың уақытша екенін және адам өмірінің негізгі мәні байлықта емес екенін көрсетеді. Бұл идея өмірдің өткіншілігі туралы жалпы философиялық түсініктен туындайды. Байлық адамға тек уақытша берілген ресурс ретінде қарастырылады. Байлықтың тұрақсыздығы адамдарды қаржылық қауіпсіздікке ұмтылуға итермелейді. Ағылшын қоғамында жинақтау мәдениеті дамыған. Байлыққа қарағанда адамгершілік пен білім сияқты мәңгілік құндылықтар жоғары бағаланады. Ағылшындар санасында байлық – адам өмірінің негізі емес, тек уақытша құрал. Ағылшындар байлықты тұрақсыз және өткінші нәрсе ретінде қабылдайды, сондықтан олар оның тұрақты екенін алдын ала болжай алмайды. Мысалы: You can’t take it with you. (Байлықты о дүниеге алып бара алмайсың); Today rich, tomorrow poor (Бүгін бай, ертең кедей); The rich man’s wealth is his fortress, but it can crumble (Байдың байлығы – оның қорғаны, бірақ ол құлауы мүмкін) және т.б.
6. Байлық – жауапкершілік. Ағылшын мәдениетінде байлықтың артықшылықтары ғана емес, сондай-ақ оның жауапкершілік пен қиындықтар тудыру мүмкіндігі де түсініледі.Бай адамдардың қайырымдылықпен айналысуы және қоғамға пайдасын тигізуі күтіледі. Байлық адамды психологиялық қысымға түсіріп, қауіп төндіруі мүмкін. Бай адамдар қоғамдағы теңсіздікке жауапты ретінде қарастырылады. Байлық – тек артықшылық емес, сонымен қатар үлкен жауапкершілік. Ағылшындар байлықты дұрыс пайдалану қажеттілігін түсінеді және оны қоғам үшін пайдалы ресурс ретінде қабылдайды. Ағылшын тілді мәдениеттегі байлық концептісінің бірнеше маңызды қырлары бар. Ол тек материалдық игіліктер ғана емес, сонымен қатар билік, өткіншілік, моральдық жауапкершілік және өзін-өзі дамыту құралы ретінде қабылданады. Бұл концепт ағылшын қоғамының құндылықтары мен философиялық көзқарастарын айқын көрсетеді. Бүған Heavy lies the head that wears the crown (Тәж киген бас ауыр); Wealth brings problems as well as solutions (Байлық мәселелерді шешумен қатар, жаңа мәселелерді тудырады); Riches are a burden. (Байлық – ауыртпалық) және т.б. мақалдар дәлел бола алады.
7. Байлық – білім. Ағылшын мәдениетінде байлық тек материалдық тұрғыдан емес, сонымен қатар өзін-өзі дамыту, білім алу және болашақты жақсарту құралы ретінде қарастырылады. Ағылшын мәдениетінде білім – ең маңызды құндылықтардың бірі. Байлықты білімге жұмсау ұзақ мерзімді инвестиция ретінде бағаланады. Байлық адамның жеке дамуына және болашақ мүмкіндіктерін арттыруға ықпал етуі керек. Болашаққа қаржы жинау – ағылшын қоғамында кең таралған құбылыс. Ағылшындар санасында байлық – жеке даму мен болашақты жақсартуға мүмкіндік беретін құрал. Ол адамның табыстылығының көрсеткіші ғана емес, сонымен бірге білім мен дағдыларға жол ашатын ресурс ретінде қабылданады. Мысалы: Knowledge is the best wealth (Білім – ең жақсы байлық); A wise man invests his wealth in learning (Ақылды адам байлығын білімге жұмсайды); He who spends wisely becomes richer (Ақшаны дұрыс жұмсаған адам бай болады); Plant seeds of knowledge to grow wealth (Байлықты білім дәнін егу арқылы өсір) және т.б.
Байлық ағылшын мәдениетінде уақыт пен еңбектің дұрыс пайдаланылуының нәтижесі ретінде де қарастырылады. Бұл протестанттық этика мен капиталистік философияның әсерінен туындаған көзқарас. Уақытты тиімді пайдалану байлыққа жетудің кілті ретінде қарастырылады. Бұл «Time is money» деген идиомада айқын көрінеді. Байлық адал еңбекпен келгенде ғана шынайы құндылыққа ие болады деген түсінік қалыптасқан. Адамның байлыққа жетуі оның жеке күш-жігеріне, уақытты дұрыс басқаруына және стратегиялық ойлауына байланысты. Ағылшындар санасында байлық кездейсоқ нәрсе емес, уақыт пен күш-жігердің нәтижесі ретінде көреді. Бұл көзқарас ағылшын мәдениетінде жеке табысқа ерекше мән берілетінін көрсетеді. Байлық адамға көптеген мүмкіндіктер береді, бірақ ол дұрыс пайдаланылмаса, қауіп төндіруі мүмкін. Бай адамдар жиі қысымға ұшырайды, өйткені олардың байлығы сыртқы әлемнен қауіп төндіре алады. Байлықтың көп мөлшері көбіне әділетсіз жолмен келген деген сынға жиі ұшырайды. Ағылшын мәдениетінде бай адамдардан өз байлығын қоғамға пайда әкелетін түрде пайдалану күтіледі. Байлық тек мүмкіндік көзі ғана емес, сонымен қатар, дұрыс басқарылмаса, адамға зиян тигізуі мүмкін құрал ретінде қарастырылады. Бұл ағылшын мәдениетінің байлыққа сақтықпен қарайтынын көрсетеді. Ағылшындар байлықты осы тұрғыдан жоғары бағалайды.Ағылшын тілді қоғамдағы «байлық» концептісі әртүрлі модельдер арқылы көрініс табады. Ол материалдық тұрғыдан ғана емес, моральдық, әлеуметтік және философиялық аспектіде де қарастырылады. Осы жеті модель ағылшындар санасындағы байлық туралы негізгі көзқарастарды көрсетеді:
1. Байлық – молшылық: байлық қаржылық тұрақтылық пен игіліктің көзі.
2. Байлық пен билік: байлық ықпал ету және басқару құралы.
3. Байлық – сынақ: байлық этикалық қиындықтар тудыруы мүмкін.
4. Байлық – еңбекқорлық: байлық адам еңбегінің басты көрсеткіші.
5. Байлық – уақытша нәрсе: байлық тұрақсыз және уақытша құбылыс.
6. Байлық ‒ жауапкершілік: байлық дұрыс басқаруды қажет етеді.
7. Байлық – білім: білімге жұмсалған ақша еселеп қайтады, білім арқылы байлықты дұрыс басқаруға және көбейтуге болады.
Кедейлік адамның қоғамдағы мәртебесін төмендетіп, оны оқшаулауға әкелуі мүмкін. Кедей адамдар жиі әлеуметтік қысымға ұшырайды. Кедей адамдар қоғамнан шеттетілген топ ретінде қарастырылады. Кедейлік кейде адамның өмірге бейімділігінің жоқтығы ретінде қабылданады. Ағылшындар санасында кедейлік адамның беделін төмендетіп, оны қоғамнан алшақтатылуына әкеледі. Кедейлік қайырымдылық пен әлеуметтік қолдауды қажет етеді деген түсінік те бар. Бай адамдар мен ұйымдардың кедей адамдарға көмек көрсетуі күтіледі. Кедейлік қайырымдылықтың негізгі себептерінің бірі ретінде қабылданады. Әлеуметтік ынтымақтастық: кедей адамдарды қолдау қоғамды біріктіру факторы ретінде қарастырылады. Ағылшындар санасында кедейлік қайырымдылық пен қоғамның бірлігін арттыратын фактор ретінде көрінеді. Кедейлік адамның табысқа жету үшін күресуіне және жаңа мүмкіндіктерді іздеуіне ынталандырады. Кедейлік адамды өзін дамытуға және табысқа жетуге итермелейді. Ағылшын мәдениетінде кедейлікті жеңу адамның күш-жігерін көрсетеді. Кейде кедейлік табыстың негізі ретінде қарастырылады. Ағылшындар санасында кедейлік – адамның табандылығы мен күш-жігерін сынайтын кезең. Ол жеке табысқа жету үшін мотивация ретінде қарастырылады. Кедейлік концептісі ағылшын мәдениетінде әртүрлі модельдер арқылы көрінеді. Ол материалдық тапшылықтан бастап рухани және әлеуметтік құндылықтарға дейінгі кең спектрді қамтиды. Әр модель ағылшындардың кедейлікті күрделі, көпқырлы құбылыс ретінде түсінетінін көрсетеді. Кедейлік те байлық секілді ағылшын тілді қоғамда әлеуметтік, моральдық, экономикалық және философиялық тұрғыдан қарастырылады: 
1. Кедейлік – тапшылық. Бұл модель кедейлікті ең алдымен материалдық жетіспеушілік және қаржылық қиындық ретінде қарастырады. Кедейлік қаржылық тұрақтылықтың жоқтығы ретінде қабылданады. Негізгі қажеттіліктерді қамтамасыз ете алмау: бұл тамақ, баспана және білім сияқты негізгі қажеттіліктердің жетіспеушілігін білдіреді. Кедейлік экономикалық теңсіздік және әлеуметтік мәселелердің көрінісі ретінде қарастырылады. Ағылшындар санасында кедейлік материалдық игіліктердің жоқтығы және өмір сүру деңгейінің төмендігі ретінде анықталады. Ол қаржылық қиындықтардың нәтижесі деп саналады. Мысалы: Poverty is no sin, but it’s terribly inconvenient (Кедейлік күнә емес, бірақ өте қолайсыз); Beggars can’t be choosers (Кедейлер таңдау жасай алмайды); Poverty breeds dependency (Кедейлік тәуелділікті тудырады) және т.б.
2. Кедейлік – рухани тазалық. Ағылшын мәдениетінде кедейлік кейде моральдық тұрғыдан оң қасиеттермен, мысалы, қарапайымдылық пен шынайылықпен байланыстырылады. Кейбір көзқарастар бойынша, кедейлік адамның рухани жетілуіне мүмкіндік береді. Кедейлік рухани құндылықтарды бірінші орынға қоюға мүмкіндік береді. Бұл түсінік бойынша кедей адамдардың өмірі байлармен салыстырғанда шынайы. Христиандықта кедейлік жиі рухани байлықпен теңестіріледі. Кедейлік адамның рухани байлығын арттырады деп саналады. Ол адамның ішкі күшін ашуға ықпал етеді. Кедей адамдардың өмірі материалдық байлыққа емес, рухани және адами құндылықтарға бағытталған деп қабылданады. Ағылшындар санасында кедейлік адамның шынайы табиғатын ашады деп саналады. Ол байлықтың адамды азғыру мүмкіндігінен босатып, қарапайым өмірге жетелейді. Мысалы: Better poor and honest than rich and dishonest (Адал кедей болған өтірікші бай болғаннан артық); Poverty is the mother of simplicity. (Кедейлік – қарапайымдылықтың анасы); Poverty teaches a man to pray (Кедейлік адамды дұғаға үйретеді); The best things in life are free (Өмірдегі ең жақсы нәрселер тегін тұрады); A man’s worth is not measured by his wealth (Адамның құндылығы оның байлығымен өлшенбейді); Poverty may be the road to virtue. (Кедейлік ізгілікке жол болуы мүмкін); He is richest who is content with the least. (Азға қанағат еткен адам ең бай); Virtue is better than wealth (Ізгілік байлықтан артық); Poverty may be the road to virtue (Кедейлік – ізгілікке жол) және т.б.
3. Кедейлік – әлеуметтік әділетсіздік. Кедейлік әлеуметтік теңсіздік пен әділетсіздіктің айқын көрінісі ретінде қабылданады. Кедейлік адамдардың мүмкіндіктерінің шектелуіне әкеледі. Кедей адамдардың білім алу, медициналық көмекке қол жеткізу сияқты негізгі құқықтарынан айырылуы олардың жағдайын мүшкіл етеді. Әлеуметтік әділетсіздік кедейліктің қайталанып отыруына ықпал етеді. Ағылшындар санасында кедейлік әділетсіз қоғамның нәтижесі ретінде қабылданады. Адамдар кедейлікке көбіне өздері емес, сыртқы факторлар кінәлі деп санайды. The rich get richer, and the poor get poorer (Байлар байи түседі, ал, кедейлер одан Poverty is the worst form of violence. (Кедейлік – зорлық-зомбылықтың ең нашар түрі); A rich man’s joke is always funny. (Бай адамның әзілі әрдайым күлкілі); Poverty hides no flaws (Кедейлік кемшіліктерді жасыра алмайды); A poor man is always blamed (Кедей адам әрқашан кінәлі); A rich man’s wealth is his strong city, but poverty is the ruin of the poor (Байдың байлығы – оның қамалы, ал кедейлік – кедейдің тұзағы) және т.б. мақалдар дәлел бола алады. 
4. Кедейлік – ауыртпалық пен қорқыныш көзі. Бұл модель кедейлікті адамның өміріне тұрақты қауіп пен психологиялық қысым әкелетін фактор ретінде көрсетеді. Кедейлік қаржылық тұрақсыздықты және белгісіз болашақты білдіреді. Кедейліктің салдарынан өмір сүрудің қиындайды және үнемі қаражат іздеу қажеттілігі туындайды. Кедейлік адамдарды қиын шешімдер қабылдауға итермелейді. Ағылшындар санасында кедейлік – тек материалдық емес, сонымен қатар психологиялық қиындықтарды тудыратын ауыртпалық. Мысалы: Poverty is pain (Кедейлік – азап); He who is poor is always in need (Кедей адам әрдайым мұқтаж); Poverty takes away hope (Кедейлік үмітті тартып алады); Poverty is the shadow of death (Кедейлік – өлімнің көлеңкесі); Poverty robs a man of dignity (Кедейлік адамның абыройын тартып алады); A poor man has no friends (Кедейдің досы болмайды); The poor man is always blamed (Кедей адам әрқашан кінәлі); A poor man is often judged before he is heard (Кедей адамды естімес бұрын сынайды); The rich command, the poor obey (Байлар бұйырады, кедейлер бағынады); A poor man is a stranger in his own land. (Кедей адам өз жерінде де жат) және т.б.
5. Кедейлік – өмірдің өткінші кезеңі. Ағылшын мәдениетінде кедейлік өмірдің уақытша жағдайы ретінде қабылданады.Қоғамда әркімнің байлыққа жету мүмкіндігі бар деген сенім кең таралған.Кедейлік адам өміріндегі уақытша қиындық ретінде қабылданады.Кейде кедейлік табысқа жетуге ынталандыратын фактор ретінде қарастырылады.Ағылшындар санасында кедейлік – әркім жеңе алатын уақытша қиындық. Ол көбіне адамның өзін дамытуына жол ашады. Мысалы: Poverty is no bar to success (Кедейлік табысқа жетуге кедергі емес); From rags to riches (Кедейліктен байлыққа жету); Poverty is only a stepping stone (Кедейлік – табысқа жетудің баспалдағы) және т.б.
6. Кедейлік – тағдырдың нәтижесі. Кедейлік адамның өз іс-әрекетінен емес, сыртқы факторлардан туындайды деген түсінік бар. Кедейлік кейде адамның бақылауынан тыс жағдайлардың нәтижесі ретінде қабылданады. Кедейлік әділетсіз қоғамның құрылымдық мәселелерінен туындауы мүмкін. Кейде адамның кедей болуы сәттілікке байланысты деп саналады. Ағылшындар санасында кедейлік көбіне сыртқы факторлардың әсері ретінде қабылданады. Ол адамның жеке қасиеттеріне байланысты емес деп саналады. Бұған The poor are victims of circumstance (Кедейлер – жағдайдың құрбаны); Poverty comes uninvited (Кедейлік шақырылмаған қонақ болып келеді); A poor man’s lot is seldom easy (Кедей адамның тағдыры жеңіл емес); It rains hardest on the poorest man’s roof. (Ең қатты жаңбыр кедей үйінің төбесіне жауады) және т.б. тілдік бірліктер дәлел бола алады.
Осы айтылғандарды қорыта келе, қазақ тіліндегі байлық-кедейлік» бинарлық оппозициясының ассоциативтік өрісін 6-сурет арқылы бердік. Мұнда «байлық» және «кедейлік» бір-біріне қарама-қарсы ұғымдар екені анық көрінеді. Жоғарғы пирамидада «байлық» концептісінің ассоциативті өрістері, ал, төмендегі төңкерілген пирамидада «кедейлік» концептісінің ассоциативті өрістері берілген. «Байлықтың» орталығы – билік, күш, ал, кедейліктің орталығы – тәуелділік. Бұл – қазақ халқының таным-түсінігіндегі, тілдік санасындағы негізгі ассоциативтік өрістер. 




              тәуелділік


Сурет 6 – Қазақ тіліндегі байлық-кедейлік» бинарлық оппозициясының ассоциативтік өрісін

Ал, ағылшын тіліндегі «байлық-кедейлік» бинарлық оппозициясының ассоциативтік өрісін 7-суреттең көруге болады. «Байлық» концептісінің константтық лексемалары ретінде келесі тізбекті көрсете аламыз: power – қуат; honesty – адалдық; happiness – бақыт; wisdom, intelligence, smarts – ақыл. «Байлық» ( wealth ) сөзінің архисемасы – «бір нәрсенің бар болуы, жеткілікті болуы», ал, «кедейлік» (poverty) архисемасы – бір нәрсенің болмауы. «Байлық-кедейлік» бинарлық оппозициясының негізгі сипаттамаларының бірі – амбиваленттілік. Өйткені ол материалды және рухани тұрғыдан сипаттала алады.

Сурет 7 – Ағылшын тіліндегі «байлық-кедейлік» бинарлық оппозициясының ассоциативтік өрісін

Қазақ және ағылшын дүниетанымындағы «байлық» пен «кедейлік» концептілері – адамзат тарихында қалыптасқан әлеуметтік және моральдық категориялар ғана емес, сонымен қатар ұлттық болмыс пен дүниеге деген көзқарастың көрсеткіші. Бұл ұғымдар, әсіресе, билік, еркіндік, сараңдық, тәуелділік, адамгершілік секілді аралық категориялармен тығыз байланыста қарастырылады. Қазақ дүниетанымында байлық ұғымы «тоқтық», «еркіндік», «билік» тәрізді ұғымдармен ұштасады. Мұнда бай болу – тек материалдық игілікке ие болу ғана емес, сонымен бірге өзін-өзі қамтамасыз ете алу, басқаларға көмек бере алу, біреудің қолына қарамау деген мағынаға ие. Сондықтан байлықтың жоғарғы қабаты – тоқтық – қазақ тілдік санасында өмірдің негізі, тіршіліктің қалыпты ағымын білдіреді. Адамның ішер асы, киер киімі, баспанасы болған жағдайда ғана оның еркіндігі артады. Бұл еркіндік – материалдық игілік арқылы рухани еркіндікке жетудің белгісі. Осыдан барып, еркін адам басқаларға бағынышты болмайды, өз шешімін өзі қабылдай алады. Ал бұл өз кезегінде оны билікке, күшке жеткізеді. Билік пирамида ортасында орналасқан, себебі ол байлық пен кедейліктің қиылыс нүктесі ретінде қарастырылады. Бір жағынан, байлық билікке жол ашса, екінші жағынан, билік пен байлық адамды адамгершіліктен алыстатып, сараңдық пен азғындыққа алып келуі мүмкін. Сараңдық ұғымы – қазақта жиі кездесетін сын сипат. «Қолы тар», «іші тар», «дүниеқоңыз» секілді тіркестер бай адамның әлеуметтік жауапкершіліктен қашуын, байлығын өз пайдасына ғана жұмсауын білдіреді. Мұндай адам бай бола тұра рухани кедей болуы мүмкін. Адамгершіліктің жоғалуы – байлықтың шектен тыс жиналуы нәтижесінде туындайтын моральдық күйреу. «Малым – жанымның садағасы, жаным – арымның садағасы» деген мақал моральдық өлшемге негізделген. Байлық ар мен адамдықтың үстіне шыққанда, ол өзінің құндылығын жоғалтады.
Қарапайымдылық – қазақ мәдениетінде жоғары бағаланатын қасиет. Өзімшілдік танытпау, кішіпейіл болу – бай адамның рухани деңгейінің көрсеткіші. Ал, қарапайымдылық жойылған сәттен бастап, адам материалдық артықшылықты өзінің үстемдігін дәлелдеудің құралына айналдырады. Бұл – адамгершіліктің тағы бір рет жоғалуының көрінісі. Кедейлік жаққа ауысқан сайын, еркіндік азайып, тәуелділік артады. Тәуелді болу – материалдық жетіспеушіліктің тікелей салдары. Мұндай жағдайда адам өзінің еркіндігінен айырылады, біреуге мұқтаж, бағынышты болады. Тәуелділіктен кейінгі саты – сынақ. Қазақ түсінігінде кедейлік – кей жағдайда Алланың адамды сынауы. Сондықтан «кедейлікте сабыр сақтаған жанның жүзі жарық» деген ұғым бар. Аштық – кедейліктің шегі. Бұл физикалық күй ғана емес, рухани тозудың да белгісі. Аш адамда еркіндік те, намыс та қалмайды. Бұл – адамзаттық өлшемнің төменгі шегі.
Ағылшын дүниетанымында байлық көбіне ақылдылық, қарым-қатынас, билік, табыс, бақыт секілді позитивті ұғымдармен байланысады. «Smarts» ұғымының шыңда орналасуы – байлыққа жетудің басты құралы ретінде білім мен ақылды танудың көрінісі. Бұл – батыс мәдениетінде білім мен логиканың басты орында екенін білдіреді. «Relations» – әлеуметтік байланыстар, яғни адамның табысқа жету жолында орнатқан қатынастары маңызды рөл атқарады. Ағылшын тілдік санасында капитализм мен кәсіпкерлік мәдениеті терең сіңген. Бай болу – табысты болу, табысты болу – күш пен билікке ие болу деген түсінік бар. Осы себептен «power» орталықта орналасқан. Бұл – байлықтың өзге барлық компоненттермен өзара әрекеттесетін қиылысы. Билік арқылы адам өз өміріне ғана емес, өзгенің тағдырына да ықпал ете алады.
Бақыт пен сәттілік ағылшын мәдениетінде байлықпен тығыз байланысты. «Success brings happiness» (табыстың нәтижесі – бақыт) қағидаты осында жатыр. Алайда бұл бақыттың кері жағы – сәтсіздік, яғни «unhappiness» концептісі пирамидада бірден кейін келеді. Бұл – жүйенің тұрақсыздығын, кез келген уақытта адам құндылықтарынан айырылуы мүмкін екенін білдіреді. Жалқаулық (laziness) – батыс мәдениетінде кедейліктің басты себебі ретінде қарастырылады. Кедей болу – адамның өз кінәсі, еңбек етпеуінің нәтижесі. Мұндай түсінік қазақ дүниетанымынан ерекшеленеді, өйткені қазақта кедейлік көп жағдайда тағдыр мен сынаққа баланады. Ары қарай кедейлік тәуелділікке (dependence), ақшаның жетіспеуіне (lack of money), ақыр соңында аштыққа (hunger) алып келеді. Бұл – қоғамда лайықты деңгейде өмір сүре алмаудың шегі. Ағылшын тілдік санасында бұл үдеріс нақты себеп-салдарлы жүйемен түсіндіріледі.
Байлық пен кедейлік ұғымдары қазақ және ағылшын халықтарының танымында терең мәдени және философиялық астарға ие. Екі тілде де бұл концептілерді тек материалдық жағдаймен шектемей, адамның өмір сүру дағдысы, дүниетанымы, қоғамдағы орны мен рухани деңгейімен тығыз байланыстырады. Қазақ дүниетанымында байлық ұғымы көбіне «тоқшылық», «еркіндік» секілді ұғымдармен сабақтасып келеді. Тоқшылық адамның ішкі тыныштығы мен өмір сүру жағдайының тепе-теңдігін білдіреді. Ол тек дастарханның молдығы емес, көңілдің тоқтығы, өмірге ризашылық. Осыдан келіп еркіндік туады. Еркін адам – ешкімге тәуелді емес, шешім қабылдауда дербес. Бұл еркіндік көбіне байлық арқылы келеді деп есептеледі. Дегенмен, дәл осы еркіндіктің жүрегінде «билік пен күш» тұрады. Қазақ түсінігінде бай адам – билігі бар, сөзі өтімді, шешен, елге үлгі тұлға ретінде сипатталады. Бірақ бұл билік оңайлықпен тоқтамайды, оның ар жағында сараңдық секілді жағымсыз сипаттар бой көтереді. Қарапайым адамнан алыстап, адамгершілік қасиеттерден ажырау қаупі туындайды. Сондықтан «байлық – сынақ» деген түйін жиі айтылады.
Ағылшын мәдениетінде де байлық материалдық құрал ретінде емес, қабілет пен еңбек нәтижесі ретінде көрінеді. «Smarts» немесе «relations» ұғымдары байлықтың негізі ретінде алынған. Демек, бай болу – ақылмен, әлеуметтік байланыспен тығыз байланысты үдеріс. Бұл ұстаным қоғамдағы жеке бастың рөлі мен әлеуметтену үдерісін жоғары бағалайтынын білдіреді. Байлыққа жету жолында ақылдылық, қарым-қатынас құра білу басты факторлар. Осы қабілеттер арқылы билікке, ықпалға жетуге болады. Алайда бұл билік те екіұшты. Ол бір жағынан сәттілік пен бақыт алып келсе, екінші жағынан бақытсыздық пен рухани құлдырауға жол ашуы мүмкін. Яғни билік – байлықтың орталық элементі, бірақ ол адамды не жоғарылатуы, не төмендетуі мүмкін.
Қазақ түсінігінде байлықтың ортасында билік тұруы – ел басқару мен рухани беделдің бірлігінен туындайды. «Бай бол, батыр бол, би бол» деген тіркестің өзі биліктің байлықтан бөлінбейтінін көрсетеді. Бірақ егер бұл билік пен байлық адамгершілікпен үндеспесе, сараңдық пен озбырлыққа апарады. Ағылшындық пайымда да билік «power» ретінде орталықта тұрғанымен, ол жеке жауапкершілік пен бәсеке негізінде бағаланады. Байлыққа жету – бұл тұрақты жетістік пен ішкі күштің нәтижесі.
Кедейлік қазақ танымында – тек қаражаттың жоқтығы емес, ол көбіне тағдыр сыны, тәуелділік, аштық, адамгершілік құндылықтардың жоғалуы ретінде қабылданады. Тәуелді болу – бұл еркіндіктен айырылу. Қазақта «тамағы тоқтың уайымы көп» деген сөз бар, яғни кедей адам уайымдамайды, себебі ол тек тіршілік қамында. Бірақ бұл тұрмыстық кедейлік – уақытша дүние ретінде қабылданады. Ең қорқыныштысы – рухани кедейлік. Ол адамның адамдық қасиеттерінен ажырауы, қарапайымдылық пен жомарттықтан алшақтауы.
Ағылшын тілдік санада кедейлік «lack of money» немесе «dependence» ұғымдары арқылы түсіндіріледі. Яғни бұл материалдық тапшылықтан бұрын қоғамда дербес әрекет ете алмау күйі ретінде сипатталады. Мұндай түсінік батыстық индивидуализм мен автономияны жоғары бағалауымен байланысты. Аштық – бұл кедейліктің түбі ғана емес, адамның әрекетке қабілетсіз, дәрменсіз күйін білдіреді. Ал, жалқаулық – кедейліктің алғышарты ретінде көрініс табады. Яғни, кедейлік – еңбек етпеудің, қоғамға бейімделе алмаудың салдары.
Қазақ мәдениетінде «Жарлы болсаң да, арлы бол» деген ұстаным бар. Бұл  материалдық жағынан кедей болғанымен, рухани байлықтың маңыздылығын алға тартады. Ал, ағылшындық мәдениетте адам еңбектенсе, жетістікке жетеді, жетпесе, кедейлікке тап болады деген рационалдық пайым басым.
Байлықтың жоғарғы қабаттары – ақыл-ой, қатынас, билік, табыс пен бақыт – екі дүниетанымда да орталық орын алады. Ағылшын тілінде «smarts» (ақыл-ой) байлыққа жетудің басты алғышарты ретінде айтылады: білім мен логика, стратегиялық ойлау арқылы байлықты көбейтуге болады. Қазақ тілінде ақыл-ойды материалдық игілікке емес, ішкі қанағат пен жүрек тыныштығына теңейді. Ақыл-ой арқылы жинаған байлығыңды жан-жақты қажеттілікке айналдыру – қазақтың үйренген өмір салты. Қатынас және еркіндік ұғымдары да екі модельде бір-біріне сай жүреді. Батыс халықтары байлықты көбіне қарым-қатынас пен әлеуметтік арналар арқылы таратады, ал, қазақ санасында дұрыс ағайын көмегі – еркіндіктің қайнар бұлағы. Еркін адам ешкімге кіріптар болмайды, өз табысын өзі қорғайды, соның арқасында байлыққа қол созады. Билік ұғымы екі тілде де пирамида ортасында тұр. Ағылшын тілінде power – байлықтың табиғи жемісі, ол жеке мүмкіндіктің, шешім қабылдау құқығының көрінісі. Қазақ дәстүрінде байлық пен билік егіз ұғым: мал-мүлігі мол адам қоғамдағы ықпалын сақтап, шешімді өз бетінше жүргізеді. Дегенмен бұл екі мәдениет те билікті тек материалдық емес, рухани жауапкершілік алаңы деп қарастырады.
«Табыс» пен «сараңдық» мәдениетаралық алшақтықты көрсетеді. Батыста табысқа жету (success) – жеке еңбек пен бәсекеге негізделген. Ал, қазақта бай болу – жомарттық пен үлгі болу дегенді білдіреді. Байлықтан туған сараңдық – қоғамға қомақты үлес қоспаудан туған сынақ, ол қазақ даналығында ауыр сыналады. Бақыт пен рухани азғындық та екі түрлі сипат алады. Ағылшынша «happiness» көбіне материалдық жетістікке байланғанымен, «money can’t buy happiness» деген түсінік бар. Яғни бақытты ақшаға сатып ала алмайсың. Тәуелділік ұғымы – екі мәдениетте де кедейліктің негізгі сипаты. 
Осылайша, екі мәдениеттің де байлық пен кедейлікке деген қатынасы ‒ адамның өмірлік салт-сана жүйесі мен құндылықтарына негізделген. Қазақ түсінігінде байлық – сынақ, жомарттықтың мүмкіндігі және рухани жауапкершілік. Кедейлік – кейде тағдыр, кейде рухани биіктік. Ағылшын дүниетанымында байлық – мақсатқа жету нәтижесі, ал кедейлік – адамның жеке қабілетсіздігінің салдары. Екі мәдениетте де ортақ элемент – билік. Бұл ұғымның шарықтау нүктесі және сынақ алаңы ретінде қарастырылады. Бірақ оған жету жолы мен оны бағамдау тәсілі әр халықтың танымына сай өзгеше қалыптасқан.
«Байлық» концептісінің ассоциативті-концептуалды моделін пирамида түрінде қарастыру байлық ұғымын көпқырлы тұрғыдан түсінуге мүмкіндік береді. Мұндай модельде пирамида негізіне адамзатқа ортақ рухани құндылықтар орналасады. Бұл деңгейде байлықтың бастапқы мәні адамның өмірін жақсартуға, қоғамдағы тепе-теңдікті сақтауға және рухани құндылықтарды қамтамасыз етуге бағытталған игілік ретінде көрініс табады. Бұл – байлықтың терең философиялық негізі. Осыдан кейінгі деңгейде байлықтың әлеуметтік және саяси аспектілері орналасады. Ағылшын тілінде бұл деңгей power (билік), influence (ықпал), prestige (бедел) сияқты ұғымдармен сипатталады. Байлық адамға қоғамдағы ықпалын кеңейтуге, өз мүдделерін қорғауға және басқаруға мүмкіндік береді. Бұл ұғымдардың көрінісі ағылшын мәдениетіндегі саяси және экономикалық жүйелерде айқын байқалады. Мысалы, ортағасырлық Англияда байлық жер иелену арқылы өлшенсе, қазіргі уақытта бұл қаржылық капитал мен экономикалық ресурстарға тәуелді.
Қазақ мәдениетінде пирамида моделі басқаша құрылады. Мұнда байлықтың негізі құт, ырыс, береке ұғымдарымен сипатталады, олар рухани және әлеуметтік құндылықтарға бағытталған. Байлық тек жеке адамның емес, бүкіл қауымның игілігі ретінде қарастырылады. Осыдан кейінгі деңгейде материалдық байлық пен әлеуметтік беделге негізделген құндылықтар орналасады. Байлықтың адамға берер игілігіне, отбасына және еліне тигізер пайдасына ерекше мән беріледі. Мысалы, «Бай болсаң, халқыңа пайдаң тисін» деген мақал байлықтың рухани жауапкершілікпен байланысты екенін көрсетеді.
Ағылшын мәдениетінде «Байлық» пирамидасының орталығында power (билік) лексемасы орналасады. Байлық – биліктің негізгі құралы ретінде қарастырылады, өйткені ол адамға өз еркін жүзеге асыруға, ресурстарды басқаруға және басқа адамдарға ықпал етуге мүмкіндік береді. Байлықтың билікпен байланысы ағылшын фольклоры мен әдебиетінде жиі көрініс табады. Мысалы, Шекспирдің шығармаларында байлық билікке жетудің маңызды аспектісі ретінде бейнеленеді. «Гамлет» немесе «Король Лир» трагедияларында байлыққа деген құштарлық отбасылық қарым-қатынастарды бұзып, саяси тұрақсыздыққа әкеледі. Сонымен қатар, «Робин Гуд» аңыздарында байлық әділетсіздік пен қанаудың негізгі символы ретінде көрсетіледі.
Қазақ мәдениетінде «байлық» пирамидасының орталығында құт пен береке тұжырымдамалары орналасады. Бұл байлықтың адам өмірінде үйлесімділік пен тұрақтылықты сақтайтын күш екенін көрсетеді. Мысалы, қазақтың «Малым – жанымның садағасы, жаным – арымның садағасы» деген мақалы байлықтың адамның рухани және моральдық құндылықтарымен тығыз байланысты екенін білдіреді. Байлықтың орталық мағынасы – оның адамдар арасындағы бірлік пен тыныштықты қамтамасыз етуі.
«Кедейлік» пирамидасында ағылшын мәдениетінде dependence (тәуелділік) орталық орынды иеленеді. Кедейлік адамның еркіндігінен айырылуы және материалдық ресурстардың жетіспеушілігі ретінде сипатталады. Ағылшын фольклорында кедейлік тәуелділікті, дәрменсіздікті және әлсіздікті білдіреді. Мысалы, ағылшын ертегілерінде байлар мен кедейлер арасындағы әлеуметтік теңсіздік жиі сыналады, кедей адамдар әділетсіздік пен қанаудың құрбаны ретінде бейнеленеді. Бұл әсіресе «Oliver Twist» романы сияқты шығармаларда анық көрінеді, мұнда Чарльз Диккенс кедейлікті тек материалдық тапшылық емес, сонымен бірге әлеуметтік әділетсіздік ретінде сипаттайды.
Қазақ мәдениетінде «кедейлік» пирамидасының орталығында жоқшылық пен аштық ұғымдары орналасады. Бұл ұғымдар көшпелі қазақ халқының өмір салтында кедейліктің негізгі сипаттамаларын білдіреді. Қазақ фольклорында кедейлік өмір сүру мүмкіндігінің шектелуімен және табиғатқа тәуелділікпен байланысты. Мысалы, «Кедей байға жетемін деп сорлайды» немесе «Жоқшылық – жамандықтың басы» деген мақалдар кедейліктің адамның мүмкіндіктерін шектеуін және қиындыққа әкелуін сипаттайды.
«Байлық-кедейлік» оппозициясының семантикасы әр кезеңде өзгеріп отырса да, екі тілдегі архисемалары сақталып келеді. Ағылшын тілінде байлықтың архисемасы – «игілік, баршылық», ал кедейліктің архисемасы – «жоқшылық, тәуелділік». Бұл семантика Адам Смиттің «Халық байлығы» еңбегінде байлықтың өндіріс пен еңбектің нәтижесі ретінде сипатталуынан бастап, Эрих Фроммның еңбектерінде байлықтың материалдық құндылықтан рухани құндылыққа ауысуына дейінгі эволюциясында сақталып келеді. Қазақ тілінде байлықтың архисемасы «береке, құт», ал кедейліктің архисемасы «аштық, жоқшылық» ретінде анықталады. Мұндай семантикалық негіздер қазақтың мақал-мәтелдерінен, фольклорынан және тұрмыстық тілі арқылы көрінеді. Мысалы, «Байлық – бір жұттық» немесе «Кедейдің күні кісіден» деген тіркестер байлық пен кедейліктің тұрақсыз табиғатын сипаттайды.
Ағылшын және қазақ мәдениеттерінде байлық пен кедейліктің ұғымдары әртүрлі тарихи, әлеуметтік және мәдени контекстерге бейімделгенімен, олардың негізгі мағыналық өзегі ұқсас болып қала береді. Ағылшын мәдениетінде байлық жеке еркіндік пен әлеуметтік мәртебе ретінде бейнеленсе, қазақ мәдениетінде ол қауымның бірлігі мен құндылықтарының көрсеткіші ретінде суреттеледі. Кедейлік те екі мәдениетте бірдей теріс құбылыс ретінде сипатталса да, ағылшын мәдениетінде ол әлеуметтік құрылымдармен, ал қазақ мәдениетінде табиғи жағдайлармен тығыз байланысты. Бұл екі мәдениеттің байлық пен кедейлікке қатысты көзқарастарының әртүрлілігі олардың дүниетанымдық ерекшеліктерін анық көрсетеді.
6, 7-суреттер «Байлық» және «кедейлік» концептілерінің қазақ және ағылшын тілдеріндегі ассоциативтік өрістері.
Мұнда «байлық» және «кедейлік» бір-біріне қарама-қарсы ұғымдар екені анық көрінеді. Жоғарғы пирамидада «байлық» концептісінің ассоциативті өрістері, ал, төмендегі төңкерілген пирамидада «кедейлік» концептісінің ассоциативті өрістері берілген. «Байлықтың» орталығы – билік, күш, ал, кедейліктің орталығы – тәуелділік. Екі мәдениеттің де байлық пен кедейлікке деген қатынасы адамның танымдық жүйесі мен құндылықтарына негізделген. 

2.2 Қазақ және ағылшын тілділер санасындағы “байлық-кедейлік” бинарлық оппозициясы
Қазақ және ағылшын тілдеріндегі «байлық-кедейлік» бинарлық оппзициясы – әлеуметтік-экономикалық категория ғана емес, сол халықтардың дүниетанымында терең мағыналарға ие мәдени код. Бұл оппозицияны зерттеу барысында екі тіл арасындағы айырмашылықтарды ғана емес, ұқсастықтарды да байқауға болады. Қазақ тілінде байлық ұғымы әлдеқайда кең әрі көпқырлы. Бұл ұғымға материалдық игілік қана емес, рухани, әлеуметтік өлшемдер де кіреді: отбасылық байланыс, руxани мұра, туған жерге беріктік. Қазақ мәдениетінде байлық тек мал мен ақша емес, білімділік, адамгершілік сияқты қасиеттерді де қамтиды. Ал, ағылшын тілінде «wealth» ұғымы көбіне материалдық жағдаймен тығыз байланысты. «Wealth» сөзі қаржылық тұрақтылық, экономикалық ресурстарды көрсетуге қызмет етеді Ағылшын тіліндегі мәтіндерде «wealth» сөзі әдетте economic prosperity, financial security, prosperity associated with property and resource abundance сияқты контекстерде қолданылады. Қазақ мәтіндерінде «байлық – кедейлік» бинарлық опозициясына қатысты тақыр кедей, қара қасқа кедей, ішер асқа жарымау, шіріген бай секілді тіркестерді кездестіреміз. Бұл тіркестер «байлық-кедейлік» бинарлық оппозициясын экономикалық тұрғыда ғана емес, әлеуметтік және мәдени контексте түсіндіреді. Ағылшын тіліндегі «wealth» (байлық) термині негізінен материалдық игілікпен байланысты. Ол мүлік, қаржылық қауіпсіздік пен жеке жетістік арқылы анықталады. Бұл көзқарас individualistic, entrepreneurial (ұжымдық емес, жеке бастың табысқа жетуі) түрінде қарастырылады. Ағылшын тіліндегі «Time is money» сияқты идиомалар экономикалық тұрғыдан тиімділікті көрсетеді. Ал «poverty» (кедейлік) – жеке адамның күш-жігерінің жетіспеушілігі, мүмкіндіктің болмауы ретінде қабылданады. Қазақ тіліндегі байлық ұғымы кең: отбасы, дәстүр, туған жер, мәдени-рухани байланыс сияқты компоненттерді қамтиды. Қазақтар үшін байлық – қоғамның бөлінбейтін бөлімі; ол материалдық әрі рухани қырларымен символдық мағынаға толы. Кедейлік те – тек материалдық тапшылық емес, қоғамдағы белгілі бір жағдай ретінде көрінеді. Ағылшын тілінде «wealth» сөзімен келетін тіркестерде қаржылық сөздер, медицина, жылжымайтын мүлік сияқты прагматикалық мазмұн көп. Қазақта байлық семантикалық жағынан әлдеқайда кеңірек ұғымда қарастырылады. 
Қазақ және ағылшын тілділер санасындағы «байлық-кедейлік» оппозициясының ерекшеліктерін анықтау үшін қазақ және ағылшын этностары өкілдерінің санасындағы байлық пен кедейлікке қатысты ассоциативті тізбекті анықтау қажеттілігі туады. Сондықтан 18 бен 38 жас аралығындағы 120 адамнан ассоциативті модель құруға арналған сауалнама алынды. Екі тілдегі сауалнама «байлық – кедейлік» бинарлық оппозициясын қарастырып,  респонденттерден бастапқы ассоциациялардан бастап,  ұғымдарды анықтау мен әлеуметтік мінездеме беруге дейінгі бірнеше деңгейде жауап алуды мақсат етеді. Соның негізінде екі тілдегі бинарлық оппозицияның өзара ұқсастықтары мен айырмашылықтарын және «байлық», «кедейлік» ұғымдарының ассоциативті өрістерін анықтау міндеттері қойылды. Әртүрлі жастағы респонденттердің пікірі түрліше болатыны ескеріліп, тек қана студенттер емес, қызметкерлерді де қатыстыру арқылы барынша толыққанды жауап алу маңызды болды. ««Байлық», «кедейлік» сөздерін естігенде ойыңызға ең бірінші не оралады?» сұрақтары шынайы, тіпті бейсаналық деңгейдегі лексикалық бірліктерді таңдап алуды көздейді. Себебі респонденттердің ойындағы ассоциациялар осы алғашқы екі сұрақ арқылы анықталады. Әрі қарай байлық және кедейліктің не екендігін сұрау арқылы респонденттердің толық түсініктерін байқауға болады. Сол сияқты, соңғы екі сұрақ арқылы бай және кедей адамның әлеуметтік портретін қалыптастыра аламыз. 
Сауалнамаға Л.Н. Гумилев атындағы ЕҰУ-дың қазақ тілді және «Queen Mary University of London» университетінің ағылшын тілді студенттері мен қызметкерлері қатысты. Сауалнамаға қатысушыларға мынадай сұрақтар қойылды:
1. Жасыңыз.
2. «Байлық» сөзін естігенде, ойыңызға ең алдымен не келеді?
3. «Кедейлік» сөзін естігенде, ойыңызға ең бірінші не келеді?
4. Сіз үшін «байлық» деген не?
5. Сіз үшін «кедейлік» деген не?
6. Бай болуға ұмтыласыз ба?
7. Не себепті бай болғыңыз келеді/келмейді?
8. Байлық пен кедейлікке қатысты қандай мақал-мәтелдерді, фразеологизмдерді білесіз? 
9. Бай адамды қалай сипаттар едіңіз? (мысалы, сенімді, білімді және т.б.).
10. Кедей адамды қалай сипаттар едіңіз? (мысалы, әлсіз, мұқтаж және т.б.).
Қазақ тілді респонденттерден алынған сауалнамаға сілтеме:  https://docs.google.com/forms/d/e/1FAIpQLSei4riaODXV_ObtLv3riNCLhApA4DtWp76xbkVrTvXUjlpyGw/viewform?usp=header: 
1. Age.
2. What comes to mind the first time you hear the word «wealth»?
3. What is the first thing that comes to mind when you hear the word «poverty»?
4. What is «wealth»? for you?
5. What is «poverty»? for you?
6. Are you striving to get rich?
7. Why do you want/don't want to be rich?
8. What proverbs and phrases do you know about wealth and poverty?
9. How would you describe a rich man? (for example: confident, knowledgeable, etc.).
10. How would you describe a poor man? (for example: weak, needy, etc.)
Ағылшын тілді респонденттерден алынған сауалнамаға сілтеме: https://docs.google.com/forms/d/e/1FAIpQLScilvmWOF6vex_WOXgIxrG760tvnSASr_0nlPCsW2Wo-5CeBA/viewform?usp=header.
Сауалнаманың нәтижесінде қазақ тілінде 252 және ағылшын тілінде 218 лексикалық бірлік жинақталды. Ағылшын тілді және қазақ тілді респонденттерге ортақ түсініктерді топтастыра келе екі этностың тілдік санасына ортақ келесідей тізімді байқаймыз. Қазақ тілділер арасында «байлық» сөзін ақшамен байланыстырғандар 10%-ды құраса, ағылшын тілділер арасында бұл көрсеткіш – 15%. Әрі қарай ең жиі кездесетін жауаптар ақша мен отбасыны және т.б. байланыстыру: «ақша және отбасы», «ақша және денсаулық», «ақша және жақындарым», «ақша, денсаулық, сұлулық (сыртқы, ішкі дүниең сау болуы)», «ақша, отбасы, достар, бақытты адам» және т.б. Дәл осыған ұқсас нұсқалар ағылшын тілінде де кездеседі: «The first thing that comes to mind when I hear "wealth" is abundance, but not just of money. It's like a broad richness: financial security, yes, but also time, freedom, health, and strong relationships» (Ең бірінші ойыма келетіні – молшылық, тек қана ақша емес. Әрине, қаржылық тұрақтылық, бірақ, сонымен қатар, уақыт, еркіндік, денсаулық және берік қарым-қатынас); family, money, relations; money, relations, money, freedom and etc. Мұндай жауаптар қазақ тілінде 22% болса, ағылшын тілінде - 17%. Келесі жауаптар тізбегі: қымбат үй, көлік, материалды заттар, материалды заттар, бренд киімдер. Ағылшын тілінде де осындай нұсқалар бар: The ability to exceed basic needs and afford luxuries (негізгі қажеттіліктерді жауып, еркін өмір сүруге жететін қаражат); Long standing high income without care or attention(қамсыз өмірге жететін үлкен қаражат); People who have sufficient money to live a good life (жақсы өмір сүруге тиісті қаражаты бар адамдар); An image of gold coins (Алтын тиындардың суреті). Бұл жауаптардың қазақ тіліндегі үлесі - 23%, ал, ағылшын тілінде – 21%. Келесі жауаптар тізбегі қазақ тілділердің байлықты тоқтықпен және молшылықпен байланыстыратынын көрсетеді: тоқтық; қалаған тамағыңды алып жеу; керегіңнен аямау және т.б. Бұл 5%-ды құрайды. Ал, ағылшын тілділер санасында freedom (еркіндік), opportunity (мүмкіндік) жауаптары дәл осылай 5%-ды құрайды. Сондай-ақ, екі тілде де байлықты бақытпен байланыстыру кездеседі: қазақ тілінде ол 17% болса, ағылшын тілінде 12%. Дәл осылай қос тілде де бақытты біліммен байланыстыратын жауаптар қатары бар. Олар қазақ тілінде небәрі 2% болса, ағылшын тілінде 8%. Қазақ тілінде байлықты рухани байлықпен байланыстыратын жауаптар: жақсылық, рухани байлық, адамгершілік. Ағылшын тілінде – modesty, humanity, kindness, generosity, generosity, spiritual wealth and etc. Қазақ тілінде мұндай жауаптар қатары 5% болса, ағылшын тілінде 9%. Басқа пайыздық көрсеткіштер әртүрлі жауаптарды құрайды. Оған қазақ тілінде денсаулық, жақындар, ата-ана отбасы, шетелге шығу, ана, асыл тас және т.б. Ал, ағылшын тілінде тағы 10%-ды power (билік) және opportunity (мүмкіндік) жауаптары құрайды. Қалғандарының арасында inherited (мұрагерлік), labour (еңбек), success (жетістік), self-development (өзін-өзі дамыту), travel (саяхат), carefree life (қамсыз өмір), material and spiritual wealth (материалды және рухани байлық) және т.б. жауаптар бар. Байлықты жағымсыз коннотацияда елестету қазақ тілділерде 7% болса, ағылшын тілділерде – 2%. Бұл қазақ тілімен салыстырғанда ағылшын тілінде байлықты рухани байлықпен және біліммен, табыспен байланыстыру әлдеқайда басым екендігін көрсетеді. Сонымен қатар, ағылшын тілінде кездескен еңбек және мұрагерлік секілді жауаптар қазақ тілінде мүлдем ұшыраспады. Бұл ағылшын дәстүрінде байлықтың көбіне мұрагерлікпен қалатындығын және оны басқару мен көбейтуді еңбекпен байланыстыратындарын көрсетеді. Сол сияқты, қазақ тіліндегі бренд киімдер, қымбат көлік, алтын, гауһар тас сынды ассоциациялар қазақ халқында қазіргі таңда байлықты көбіне материалдық дүниемен байланыстыру басым екендігін көрсетеді. 
Қазақ тілділер арасында кедейлікті ақшаның жоқтығымен байланыстырғандар 10% болса, ағылшын тілділердің 10%-ы оны үйсіздікпен байланыстырған. Бұл сол қоғамда үйсіздердің көбірек болуына қатысты деп ойлаймыз. Әрі қарай қазақ тілінде кедейлікті аштықпен байланыстыратын жауаптар – нан сатып алуға ақшасы жоқ адамдар, күні бойы қарным тоқ бола ма деген уайыммен өмір сүру, аштық және т.б. Бұл  шамамен 15%-ды құрайды. Ал, ағылшын тілінде жауаптардың тағы 10%-ы ақшаның жетіспеушілігіне қатысты: not having enough money to eat (тамаққа қажетті ақшаның болмауы), not having enough money to live a good life (жақсы өмірге қажетті ақшаның болмауы)and etc. Кедейлікті ауыртпалықпен байланыстыратын жауаптар: мұқтаждық, жағдайдың болмауы, уайым, күйзеліс, бірсарынды өмір, өзіңді қатты шектеу, аса қиын өмір, мүмкіндіктердің жоқтығы, шектеулерге ие болып, шынайы өмір сүру мүмкіндігінің болмауы, ресурстардың жетіспеушілігі, ауыр өмір, тәуелділік. Осындай жауаптар қатары 30% болса, ағылшын тілінде 27%: It’s the stress of uncertainty ‒ wondering if you’ll eat, if your home is safe, if your kids will have a better future. It’s also emotional and mental exhaustion that comes from always having to stretch the little you have (бұл – белгісіздікке байланысты күйзеіліс, тамақ, үйдің болуы, балалардың болашағы жайлы тоқтаусыз уайым, эмоционалды және психикалық шаршау, аз мөлшердегі ақшаны ұзаққа дейін жеткізуге тырысу) және т.б. Қазақ тілінде кедейлікті жалқаулықпен байланыстыратын жауаптар 12%, ал, ағылшын тілінде15%. Сондай-ақ, екі тілде де оны білімсіздікпен, санасыздықпен байланыстыру 10%-ды құрайды. Қазақ тілінде жауаптардың 5%-ы кедейлікті жалғыздыққа қатысты дейді: жалғыздық, жақындардың болмауы, арқа сүйер адамдардың қалмауы, ешкімнің болмауы және т.б. Ал, ағылшын тіліндегі жауаптардың 9%-ы кедейлікті тағдырмен, оның күтпеген қиындықтарымен байланыстырады: poverty is more than just the absence of money ‒ it's the absence of options. It’s when your choices are limited not because of lack of will or talent, but because systems, circumstances, or sheer misfortune keep you stuck (кедейлік – ақшаның жоқтығы ғана емес, сонымен қатар таңдаудың болмауы. Бұл сіздің ерік-жігеріңіздің немесе дарыныңыздың жоқтығынан емес, жүйеге, жағдайларға немесе сізді тығырыққа тірейтін, бақыт ететін қиындықтарға қатысты). Ағылшын тіліндегі жауаптардың көбі осылай ашық әрі толыққанды жеткізілсе, қазақ тілінде көбіне бір-екі сөзбен шектелген. Қазақ тілінде кедейлікті жалақыдан жалақыға дейін өмір сүрумен, жалақының аздығымен байланыстыратын жауаптар 5%-ды құрайды. Ал, ағылшын тіліндегі жауаптардың осындай үлесі кедейліктікті мүмкіндіктің жоқтығымен байланыстырады. Қазақ тілінде кедейлікті рухани жағынан кедей болумен байланстыру 12%, ал, ағылшын тілінде 17%. Қалған жауаптар кедейлікті күнәмен, уақыттың жоқтығымен, ұқыпсыздықпен, аңқаулықпен, кертартпалықпен, оймен және т.б. байланыстырады. Қазақ тілінде түпсананың кедей болуы сияқты жауаптар кездеседі. Бұл соңғы жылдары елімізде осы тақырыпта өткізіліп жүрген түрлі сабақтар мен блогерлерлік курстардың көбеюіне қатысты болуы мүмкін. 
Қазақ тілінде де, ағылшын тілінде де байлықты отбасы, денсаулық деп санайтындар басым. Мұндай жауаптардың үлесі қазақ тілінде 40% болса, ағылшын тілінде 46%. Әрине, байлықты ақша деп ойлатындар да бар. Қазақ тілінде мұндай жауаптар 15%-ды құраса, ағылшын тілінде 12%. Мүмкіндік, еркіндік, жетістік сынды жауаптар да екі тілге ортақ. Кедейлікті жалғыздық деп есептейтіндер қазақ тілінде 25% болса, ағылшын тілінде 30%. Әрі қарай кедейлікті үйсіздік деп білетіндер ағылшын тілінде 10%. Ал, қазақ тілінде аштық, мұқтаждық деп есептейтіндердің үлесі – 12%. Байлық және кедейлікті бірдей түсінікте  қабылдайтындардың басым екендігін аңғаруға болады. 
Келесі сұрақ ретінде «Бай болуға ұмтыласыз ба?» сауалы берілген еді. Қазақ тіліндегілердің 98,1%-ы «иә», 1,9%-ы «жоқ» деп жауап берсе, ағылшын тіліндегілердің 50%-ы иә, 50%-ы жоқ деп жауап берді. Мұны 8-суреттең көре аламыз. Жауаптардың мұндай айырмашылығы таңдандырады. Өйткені алғашқы жауаптарға қарасақ, керісінше, ағылшын халқына қарағанда қазақтарда байлыққа деген қорқыныш басымырақ көрінген. Алайда бұл әлеуметтік жағдайларға не жеке тәжірибеге де қатысты болуы мүмкін. Сондықтан осы сұрақтың жауаптарын келесі сұрақпен, яғни «Не себепті бай болғыңыз келеді/келмейді?» сауалымен байланыстар қарастырған жөн.

Сурет 8 – Сауалнама нәтижелері

Бұл жауаптар ағылшын тілділер арасында байлықты маңызды санайтындар мен оған бейтарап қарайтындардың тең үлесін көрсетеді. Ал, қазақ тілділердің көбі байлықты жағымды коннотацияда қабылдайды деп ойлаймыз. Бұл екі халықтың тұрмыстық жағдайына да тікелей байланысты болуы мүмкін. Әрі қарай осы сұрақты нақтылайтын сұрақтың жауаптарын талдап көрейік. Не үшін бай болғыңыз «келеді/келмейді?» сұрағына қазақ тілділердің 60%-ы «жақсы өмір сүру үшін», «алаңсыз өмір сүру үшін», «алдағы өміріме уайымдамас үшін» деп жауап қайтарған. Тағы 10%-ы «еркіндік үшін», «ешкімге тәуелді болмас үшін» десе, 20%-ы «отбасымды қамтамасыз ету үшін», «ата-анамды қуанту үшін», «жақындарымның жағдайын жасау үшін»  сынды жауаптарды жазған. «Өмір бір-ақ рет беріледі, керемет өмір сүргім келеді», «Ата-анамның разылығын алу үшін. Болашақта отбасы құрып соларды бағып қағып өсіру үшін. Әлемді шарлау үшін. Илон Маскпен марсқа ұшу үшін. Одан бөлек планеталарды ашу үшін. Сол планеталарға өзімнің қолымнан шыққан ғимараттарды тұрғызу үшін. Ең соңғысы діни орындар, медресселер ашып, халқымыздың тура жолда болу үшін.» секілді ерекше жауаптарды да байқадық. «Елімнің болашағы үшін», «Қазақстан үшін» деген жауаптар да кездесті. Ал, ағылшын тілінде «That’s a deep one. I don’t want or not want to be rich ‒ I don’t have desires in that way, but I get why people feel both pulled toward and cautious of wealth» (Бұл – терең мәнді сұрақ. Мен бай болғым келмейді. Бірақ мен адамдардың оған не үшін ұмтылатынын жақсы түсінемін), Wanting to be rich often ties to wanting security, freedom, and the ability to make an impact. Riches can open doors, reduce stress, and let people care for their loved ones and their communities. It’s not just about luxury ‒ it’s about options (Бай болуға деген ұмтылыс көбіне қауіпсіздікке, бостандыққа және әсер ету қабілетіне деген ұмтылыспен байланысты. Байлық жаңа есіктерді ашып, күйзелісті азайтып, адамдарға жақындары мен достарына қамқорлық жасауға мүмкіндік береді. Бұл асып-тасып өмір сүрумен ғана емес, таңдаумен байланысты). On the flip side, some people don’t want to be rich because they fear losing authenticity, relationships, or simplicity. They worry wealth might shift their values or isolate them (Екінші жағынан, кейбір адамдар олар шынайылықты, қарым-қатынасты немесе қарапайымдылықты жоғалтудан қорқатындықтан, бай болғысы келмейді. Олар байлық олардың құндылықтарын өзгертуі немесе қарапайымдылықтан оқшаулауы мүмкін деп алаңдайды. Yes, in the sense that I would like to not worry about my spending. I would like to be able to afford my current standard of living, while also being able to save for retirement, a house purchase, and afford the same quality of life for my children and pay for their education, while also being able to travel a bit and not have to worry about not having enough money for all that (Иә, мен өз шығындарым туралы алаңдағым келмейді. Мен қазіргі өмір сүру деңгейімді көтеріп, зейнетке шығуға, үй сатып алуға, балаларымның өмір сүру сапасын жақсартуға және олардың білім алуына ақы төлеуге, сонымен қатар,  саяхаттауға жеткілікті қаражатым болғанын қалаймын). I don’t want to hoard wealth. I want to live simply and minimize the exploitation I participate in (Мен бай болғым келмейді, барынша қарапайым өмір сүргім келеді) секілді жауаптар ерекше көзге түсті. Ағылшын тіліндегі жауаптарға қарай отырып, олардың байлықтан қорқатынын түсінеміз. Әсіресе, адамгершілік қасиеттерден, қарапайымдылықтан және жақындардан алшақтатады деген ой басым. Ал, бай болғысы келетіндердің жауабы, қазақ тіліндегі сияқты, қамсыз өмірді, болашақты және жақындарын қамтамасыз ету үшін деп санайды. 
Қазақ тілінде байлық пен кедейлікке қатысты мынадай мақалдар мен фразеологизмдер тізімі жинақталды: Кедей мен бай жолдас болмас, Қасқыр мен қой жолдас болмас; Байлық ‒ мұрат емес, Кедейлік ‒ ұят емес; Аш бала тоқ баламен ойнамайды; Ақша – қолдың кірі; Кедей бай болсам дейді, Бай Құдай болсам дейді; Бай мен кедей тең болса, дүние шыр айналар еді, Жүз теңгең болғанша, жүз досың болсын; Байдың малы сөйлейді, кедейдің ары сөйлейді; Бай кедейге құяды, кедей жерге сіңіреді; Базар – бай, алушы – кедей; Бай мақтанса табылар, Кедей мақтанса шабылар; Біреу тоңып секіреді, біреу тойып секіреді; Бірінші байлық – денсаулық; Кедейдің тойғаны – байғаны; Тоқ бала аш баламен ойнамайды, Тоқ кісі аш қалам деп ойламайды; Кедейлік – кісіге сын, байлық – ақылға сын; Байды байлық өлтірер, жоқты айлық өлтірер; Бай тоқ болмас, Батыр аш болмас; Бірінші байлық – денсаулық, Екінші байлық – ақ жаулық, Үшінші байлық – он саулық; Байлық – бір жұттық, білім – мың жұттық. Ерекше жауаптар ретінде келесілерді бөліп көрсете аламыз: «Бай функционал сатып алады, кедей «тренд» деп бәрін ала береді; Байды да бай демеңіз, оған да бірдеңе жетпейді. Кедейді кедей демеңіз, ол да олай өтпейді; Сабыр ет бауырым, сабыр ет. Алла бәрін реттейді; Бақыт – қолға қонған құс. Байлық – қолға ұстаған мұз. Құс ұшып кетеді, Мұз еріп кетеді, Дүниенің қызығы – сіз бен біз. Ал, ағылшын тілінде The rich get richer, and the poor get poorer (Байлар байи түседі, ал, кедейлер одан Poverty is the worst form of violence. (Кедейлік – зорлық-зомбылықтың ең нашар түрі); A rich man’s joke is always funny. (Бай адамның әзілі әрдайым күлкілі); Poverty hides no flaws (Кедейлік кемшіліктерді жасыра алмайды); A poor man is always blamed (Кедей адам әрқашан кінәлі); A rich man’s wealth is his strong city, but poverty is the ruin of the poor (Байдың байлығы – оның қамалы, ал кедейлік – кедейдің тұзағы); Wealth consists not in having great possessions, but in having few wants." – Epictetus, a Stoic take on simplicity and satisfaction. About Poverty: "Poverty is not a shame, but the lack of effort to escape it might be." – Often said to inspire effort, though can be controversial; A penny saved is a penny earned; break the bank; born with a silver spoon; money doesn't grow on trees; cash cow / gravy; train rainy day; fund tightening your belt; Health is wealth; Only two things in life are certain, death and taxes The early bird catches the wor; Poverty takes away hope (Кедейлік үмітті тартып алады); Poverty is the shadow of death (Кедейлік – өлімнің көлеңкесі); Poverty robs a man of dignity (Кедейлік адамның абыройын тартып алады); A poor man has no friends (Кедейдің досы болмайды); The poor man is always blamed (Кедей адам әрқашан кінәлі); A poor man is often judged before he is heard (Кедей адамды естімес бұрын сынайды); The rich command, the poor obey (Байлар бұйырады, кедейлер бағынады); Better poor and honest than rich and dishonest (Адал кедей болған өтірікші бай болғаннан артық); Poverty is the mother of simplicity. (Кедейлік – қарапайымдылықтың анасы); Poverty teaches a man to pray (Кедейлік адамды дұғаға үйретеді); The best things in life are free (Өмірдегі ең жақсы нәрселер тегін тұрады); A man’s worth is not measured by his wealth (Адамның құндылығы оның байлығымен өлшенбейді); Poverty may be the road to virtue (Кедейлік ізгілікке жол болуы мүмкін); He is richest who is content with the least (Азға қанағат еткен адам ең бай); Virtue is better than wealth (Ізгілік байлықтан артық); Poverty may be the road to virtue (Кедейлік – ізгілікке жол)сынды жауаптар жинақталды. 
Қазақ тіліндегі бай адамның сипаттамасы: сенімді, ақылды, білімді, еңбекқор, жан-жақты, жауапты, мансап қуатын адам, өз табысын көбейте алатын, жетістікке өзі жеткен адам, еңбекқор, байсалды, ұқыпты, сата алу қабілеті бар, сауатты, шыдамды, рухани бай, бақытты, дана, табысты, патриот, пысық, рухани бай адам. Ерекше көзге түскен жауаптар ретінде «Еңбекқор – табандылықпен жұмыс істейді, мақсаттарына жету үшін аянбай еңбек етеді. Жауапты – байлығын дұрыс басқаруды біледі, отбасы мен болашақ ұрпақ үшін қам жасайды. Кеңпейіл – көмек көрсетуге дайын, қайырымдылықпен айналысады. Төзімді – қиындықтардан қорықпайды, сын-тегеуріндерді еңсере біледі. Іскер – жаңа мүмкіндіктерді көреді, табыс табудың жолдарын біледі»; «Бай адам үнемі өзіне сенімді болып жүреді,әрекет жасаған кезде ойланбай,қорықпай жүре береді.Бай адам көп дүниені біледі»; «Әрине бай адамдар өзіне сенімді болады. Көптеген байлар өздерінің мұратына өзінің амбициясымен, білімімен жеткен», «Оқыған, көп жұмыс істеген, стресспен жұмыс істеу қабілеті жақсы, мүмкіндіктерді көре алады, ақшаны жинап ол мен жұмыс істей алады, ақылды»; «Менің ойымша мансап қуып кетеді бай адам және өзіне сенімді болады» сынды жауаптарды айтуға болады. Ал, ағылшын тіліндегі бай адамның сипаттамасы: Lucky (бақытты); hard working (еңбекқор); rich is just yearly income over 100k, a Wealthy man has that and plans in place to maintain the fortune (бай адам болуы үшін жылына 100мың доллар табыс табу қажет, ал, шынауы ауқатты адам өз байлығын жинап, көбейте алады); selfish, hoarder, unempathetic, arrogant, unskilled, lazy (өзімшіл, қор жинаушы, пейілі тар, тәкаппар, біліксіз, жалқау); a man with a lot of money (ақшасы көп адам); successful (табысты). Ерекше жауаптар ретінде мыналарды бөліп көрсете аламыз: A rich man – depending on how you define «rich» – can take many forms. But if we’re talking about someone who’s genuinely rich, in more than just money, I’d describe him like this: Confident, not arrogant He knows his worth, but doesn’t need to prove it. He walks into a room with quiet certainty. Knowledgeable and curious True wealth often comes with a hunger to learn and grow. He’s not just educated, he’s wise. Generous Not just with money, but with time, attention, and opportunity. He lifts others up, not just himself. Disciplined He’s not flashy for the sake of it – he understands long-term thinking, planning, and responsibility. Free He’s not a slave to status or image. He has the freedom to say no, to walk away, or to choose purpose over profit. Grounded Despite success, he stays humble. He remembers where he came from and who helped him along the way. That’s the kind of «rich»  that feels whole (Бай адам  «бай» дегенді қалай анықтайтыныңызға байланысты, ол әртүрлі формада болуы мүмкін. Бірақ  біз ақшадан гөрі шынымен бай адам туралы айтатын болсақ, мен оны былай сипаттайтын едім: өзіне сенімді, тәкаппар емес, ол өзінің қадірін біледі, бірақ оны дәлелдеуді қажет етпейді. Ол бөлмеге тыныш сенімділікпен кіреді. Білімді және ізденімпаз, шынайы байлық көбіне оқуға және өсуге деген құштарлықпен бірге келеді. Ол тек білімді ғана емес, дана. Ақшамен ғана емес, уақытпен, зейінмен, мүмкіндіктермен де жомарт. Ол өзін ғана емес, басқаларды да көтереді. Тәртіпті, ол ұзақ мерзімді ойлауды, жоспарлауды және жауапкершілікті түсінеді. Ол мәртебенің немесе имидждің құлы емес. Оның «жоқ» деп айтуға, кетуге немесе пайдадан гөрі мақсатты таңдауға еркіндігі бар. Табыстылығына қарамастан, кішіпейіл болып қала береді. Қайдан келгенін, осы жолда оған кім көмектескенін есіне алды. Бұл – байлардың  бір түрі, олар өздерін тұтас сезінеді; What traits would you use to describe a rich man – or someone you admire who’s successful? (Бай адамды немесе табысқа жеткен адамды сипаттау үшін оның қандай қасиеттерін бөліп көрсетер едіңіз?) My first consideration with wealth is how it was obtained. I feel as though a lot of wealthy people who I know who have wealth from families or jobs have gotten in ways which I consider unethical i.e. though generational wealth stemming from slavery, or from investments in fossil fuels which destroy the environment. So with wealthy people, I think I view them first as untrustworthy and possibly morally questionable (Менің байлыққа деген алғашқы көзқарасым – оның қалай келгендігі. Менің ойымша, мен білетін бай отбасылар және ауқатты адамдар мен этикаға жат деп санайтын жолмен, яғни мұрагерлікпен немесе қоршаған ортаны бұзатын қазба отындарына салынған инвестициялардан туындайтын жолмен алған сияқты. Сондықтан ауқатты адамдарға келетін болсақ, мен оларды ең алдымен сенімсіз және моральдық тұрғыдан күмәнді деп санаймын деп ойлаймын); Usually I would also associate that with confidence and assuredness (Мен әдетте байлықты сенімділікпен байланыстырамын). 
Қазақ тіліндегі кедей адамның сипаттамасы: мұқтаж, жасқаншақ, тәуелді, әлсіз, жалқау, сенімсіз, өтірікші, сылтауы, уайымы көп, аңқау, ақшасы, күші, мақсаты жоқ, қорқақ, бақытсыз, ашушаң, қорқақ, дамуға мүмкіндігі жоқ, оқымаған адам. «Жүрегі ашық адам»; «Мұқтаж – күнделікті қажеттіліктерін өтеуге қиындық көреді. Әлсіз – өмірлік қиындықтарға төтеп беруге күші жетпеуі мүмкін. Қаржылық сауатсыз – ақшаны дұрыс басқаруды білмейді, жоспарсыз өмір сүреді. Тәуелді – өз еңбегінен гөрі, өзгелерден көмек күтуге бейім» секілді жауаптар ерекше көзге түсті. Ағылшын тіліндегі кедей адамның сипаттамасы: unlucky (бақытсыз); a man with little money (ақшасы аз адам); less fortunate (жолы болмайтын адам), hopeful (үмітшіл); struggling (күрескер), anxious (мазасыз), emaciated in some form (күйзелістегі адам); resourceful (тапқыр), scrappy (ұқыпты), in need (мұқтаж), trod upon (оқшауланған), demoralized (көңіл-күйі жоқ), forgotten (алшақтатылған). «A poor man can still be confident, knowledgeable etc.» (Кедей адам әлі де сенімді, білімді, т.б. бола алады); «Rather than words like “weak” or “needy,” I think words like resilient, overlooked, and capable – even if struggling – paint a truer picture» («әлсіз» немесе «мұқтаж» сияқты сөздердің орнына, менің ойымша, «төзімді», «назардан тыс қалған» және «қабілетті» сияқты сөздер кедей адамның шынайы суретін бере алады). Mainly humble and hardworking. I grew up around a lot of people struggling with near-poverty, and nearly all of them worked very hard, tried to save and be very frugal, and struggled with that in a very bad economic system without many options. I don't think of them as weak or needy, although sometimes when I see people in poverty buying things that I don't think are good to buy (alcohol, cigarettes, fast food) I feel a little judgemental about that (Негізінен кішіпейіл және еңбекқор. Мен кедейлікпен күресетін көптеген адамдардың ортасында өстім және олардың барлығы дерлік өте көп жұмыс істеді, үнемдеуге және өте үнемді болуға тырысты, таңдауы жоқ өте нашар экономикалық жүйемен күресті. Мен оларды әлсіз немесе мұқтаж деп санамаймын, дегенмен кейде кедейлікте өмір сүретін адамдардың сатып алуға қажетсіз деп санайтын заттарды (алкоголь, темекі, фаст-фуд) сатып алғанын көргенде, оларды аздап сынаймын. «1. Resilient – living with little and still showing up every day takes serious strength. Many poor people are incredibly resourceful and tough. 2. Overlooked – society often ignores or judges those in poverty, making them feel invisible ‒ even when they have rich inner lives or valuable insights. 3. Hardworking – contrary to stereotypes, many poor people work harder than the wealthy—sometimes juggling multiple jobs or responsibilities just to survive. 4. Vulnerable – poverty can make people more exposed to harm ‒ whether it’s health issues, lack of access, or being taken advantage of. 5. Hopeful (or disillusioned) – some carry dreams that keep them moving forward. Others feel beaten down by systems that never seem to change. Both are real, and both matter. 6. Undervalued – a poor man might have wisdom, kindness, or creativity ‒ but often isn’t given the chance to shine because of his material situation» (Төзімді – аз нәрсемен өмір сүру және күн сайын күн көру үлкен күш-жігерді қажет етеді. Көптеген кедей адамдар керемет тапқыр және қатал болып келеді. 2. Назардан тыс қалған – қоғам көбіне кедейлікте өмір сүретіндерді елемейді немесе бағаламайды, бұл олардың өздерін елес сезінуге мәжбүр етеді, тіпті олардың ішкі жан дүниесі, құнды түсініктері еленбейді. 3. Еңбекқор – таптаурындарға қарамастан, көптеген кедей адамдар байларға қарағанда көп жұмыс істейді, кейде өмір сүру үшін бірнеше жұмысты немесе міндеттерді біріктіреді. 4. Осал – кедейлік адамдардың денсаулығына зиян келтіруі мүмкін. 5. Үмітшіл –ештеңеге қарамастан алға жылжуға тырысады. 6. Бағаланбаған – кедей адам дана, мейірімді немесе шығармашыл болуы мүмкін, бірақ көбіне оның материалдық жағдайына байланысты өзін танытуына мүмкіндік берілмейді.
Эмпирикалық материалды талдау барысында қазақ және ағылшын тілділердің сана-сезімінің фреймдік моделінің құрылымында жалпы және ұлттық спецификалық сипаттамалар анықталды. Бұл «байлық-кедейлік» бинарлық оппозициясының екі тілдегі ядросын, негізгі қабаттары мен перифериясын анықтауға мүмкіндік берді.
Ақпаратты жинау нәтижесінде «байлық-кедейлік» бинарлық оппозициясына қатысты ең жиі кездесетін ассоциативті тұжырымдар анықталды.
«Байлық» және «кедейлік» концептілерінің екі тілдегі когнитивтік қабаттарын зерттеу мақсатында сауалнама еркін ассоциативтік тізбек ретінде алынды. Сондықтан екі тілде де алуан түрлі жауаптар жинақталды. Алайда олардың көбін бірдей тақырыптық топтарға топтастыруға болады. «Байлық» және «кедейлік» концептілерінің екі тілдегі ассоциативтік өрісін анықтау концепт құрылымындағы когнитивтік белгілерді жинақтау арқылы жүзеге асты. Әрбір концептінің құрылымындағы әрбір белгінің басымдылығы айқындалды. Сол арқылы ассоциативті өрістің негізін анықтауға мүмкіндік туды. Сонымен, «байлық» концептісінің қазақ тіліндегі негізгі ассоциативтік байланыстары төмендегідей: 
‒ материалдық жағдайдың болуы – 17,6%;
‒ сыртқы келбеттің, киім-кешектің дұрыстығы – 15%.
‒ жағымды эмоциялар – 11,8%;
‒ табыс – 11,5%;
‒ зұлымдыққа, ашкөздікке және тәкаппарлыққа бейімділік – 7,3%;
‒ миллионер атану – 7%;
‒ жоғары лауазым мен құрметке ие болу – 6,8%.
«Қазақтың этнографиялық категориялар, ұғымдар мен атауларының дәстүрлі жүйесі» энциклопедиясынан алынған деректерді талдау зерттеліп отырған ұғымның қосымша танымдық ерекшеліктерін анықтауға мүмкіндік берді: 
· байлық негізінен адал жолмен келмейді; 
· бай болудың жолы алыс; 
· тозаққа апарады; 
· қуаныштан гөрі қорқышын сезімін тудырады; 
· адамгершілік қасиеттерді бұзады;
· өзімшіл, кісі менсінбейтін адамға айналдырады;
· «Алтын көрсе, періште жолдан таяды». 
Ал, ағылшын тілділердің санасындағы «wealth» концептісі мынадай белгілермен айқындалады:
· қаражат пен мүліктің болуы – 33,9%. 
· бақыт пен қанағаттану жағдайы – 8,8%;
· алға қойған мақсатқа табысты жету – 8%;
· мүмкіндіктерге ие болу – 5,3%. 
Ағылшын психологтары мен лингвистері Эдинбург ассоциативті тезаурусының (the Edinburgh Associative Thesaurus (EAT) ассоциативті нормаларында жинаған ассоциативті эксперименттердің нәтижелерін когнитивті өңдеу қосымша когнитивті белгілерді анықтауға мүмкіндік берді: 
· байлық еңбекпен келеді; 
· ақша жинауға байланысты; 
· үй қызметшілерінің, жеке жүргізушінің болуы байлықты көрсетеді; 
· байлық мұраға қалады;
· үнемі қосымша қаражаттың болуы.
Байлық концептісінің өзегіне материалдық құралдардың болуы когнитивтік белгісі жатады, бірақ ол қазақтар мен ағылшындардың тілдік санасында әр түрлі пайыздық қатынаста көрінеді: (17,6%; 33,9%). Қазақ тілділер санасының ядролық белгісі байлықты сыртқы әсемдік, сән-салтанат және сұлулық ретінде көрсетуді қамтиды (15%). Ағылшындар үшін бұл белгі маңызды емес және тұжырымдаманың перифериясына ығысады. Ағылшын тілділер концептті эмоционалды түрде өзектендіруге, оны эмоция ретінде ұсынуға, байлықты адамның байлықты көргенде сезінетін сезімдерімен бейнелеуге ұмтылды. Қазақ тілділер, керісінше, өнімді, затты таңдауға баса назар аударды, осылайша, прагматикалық көзқарасты айқындай түсті. Ағылшын тілді респонденттерде  концептінің эмоционалды сипаттамасы басым, ал, қазақ тілділер оны рационалды түрде түсіндіруге бейім. Қазақ және ағылшын тілдік санасындағы байлық пен кедейлік ұғымдарының арақатынасын атап көрсету барысында негізгі лексеманың қарама-қарсы жақтарын анықтау әдістемесі қолданылды. 
Деректерді талдау нәтижесінде  респонденттердің көпшілігі байлыққа кедейлікті қарсы қойғанын байқаймыз. Сөздіктермен ұсынылған жүйелік-лингвистикалық материалды талдау концептінің лингвистикалық экспрессиясын зерттеуге және екі тіл үшін бірдей танымдық компоненттердің негізгі әмбебап жиынтығын анықтауға мүмкіндік береді. Қазақтар мен ағылшындардың санасы үшін байлық/wealth номинативті өрісінің жалпы белгілеріне мыналар жатады: материалдық заттар мен меншіктің болуы; байлық алуан түрлілігімен, ресурстардың көптігімен көрсетілуі мүмкін. Қазақ тілділер санасында байлық адамның жоғары адамгершілік, моральдық қасиеттерге ие болуымен; сән-салтанаттың, сұлулықтың болуымен байланыстырылады және қазақ тілділердің түсінігіндегі номинативті өріске тән. Wealth тұжырымдамасының номинативті өрісі үшін мынадай белгілер тән: байлық көпфункционалды, дамыған қоғамның дамуына ықпал етеді; байлық экономикалық тұрғыдан шартталған. Қазақ және ағылшын тілдерінің синонимдерінің сөздіктерін талдау зерттелетін тұжырымдамалардың семантикалық мазмұнына тереңірек үңілуге мүмкіндік береді. 
Қазақ және ағылшын санасындағы байлық/wealth тұжырымдамасының номинативті өрісінің мазмұны мынадай белгілер арқылы ортақ сипаттамаларға ие: материалдық заттардың болуы; молшылық. Қазақ тілінде байлықтың жай-күйі сән-салтанатта өмір сүруді болжайды, ал, ағылшын тілінде байлықтың жай-күйі капиталдың (capital), салымдардың (assets) және активтердің (holdings) жай-күйімен сипатталады және, сөзсіз, жоғары дамыған қоғамның дамуына ықпал ететін экономикалық құндылықтар маңызды орынға ие. Рухани байлықты байлық ретінде түсінку екі ұлтта да байқалады, алайда, ағылшын тілділер санасында анағұрлым басым.
Байлық сөзінің психологиялық тұрғыдан нақты мағынасын анықтау үшін субъективті анықтау әдісін қолдана отырып,  рецептивті эксперимент жүргізілді. Ол үшін респонденттер байлыққа қатысты өз түсініктерін келтірді. Эксперимент нәтижесінде сөздіктерде бекітілмеген мәндер де анықталды. Түсіндірме сөздіктерде берілген анықтамаларды талдау барысында «байлық» лексемасы мынадай үш сөз арқылы көрінді: 1) мал-мүлік; 2) сән-салтанат; 3) молшылық. Қазақ тілділер санасындағы негізі түсініктер:
1) байлықтың мақсаты – қажеттіліктерді толық қанағаттандыру (қалаған нәрсесін еркін сатып алу, барлық нәрсеге толық қанағаттану сезімі);
2) «рухани» байлық (адамның рухани құндылықтарға ие болуы);
3) байлыққа жағымсыз нәрсе ретінде қарау (материалдық жағынан бай, бірақ ашкөз, сараң);
4) байлық – биліктің синонимі (қолында байлығы бар адам үнемі үстемдікке ие);
5) байлық– кедейліктің антонимі (бұл– кедейлікке қарама-қарсы ұғым; кедей адамдар бар, бірақ олар қажет кезде барын бере алады);
6) байлық – мүмкіндік (спортпен айналысуға, саяхатттауға, әдемі киінуге, жаңа дүниелермен шұғылдануға мүмкіндік береді);
7) байлық – әлеуметтік құбылыс (үлкен қаржысы бар адамдар үшін әлеуметтік жағдай).
Түсіндірме сөздікак сәйкес «wealth» лексемасы үш түрлі семантикаға ие: 1) әл-ауқат, материалдық игілік; 2) молшылық; 3) экономикалық құндылық. 
«Wealth» лексемасының психологиялық тұрғыдан нақты мағынасы мынадай 8 түсінік арқылы көрінді: 
1) байлық – экономикалық дамыған елдердің артықшылығы (people in the west are materialistic and money orientated; the lifestyle of people living in developed areas, where there is load of economic activities);
2) байлық – жайлылықтан тұратын өмір салты (so that one has enough to live comfortably; wealth is a state of existence marked by (often invisible) privilege; l to live comfortably and enjoy any of life pleasure);
3) байлық күйзеліссіз өмір сүруге көмектеседі (it has the potential to be free of stress and worry; having enough money not to worry about being able to buy anything);
4) байлық өзін-өзі қамтамасыз етуге әсер етеді (to be content with you have; wealth for me is not so much about money or  «things» is more about being content with you have and being grateful for it);
5) байдың басты байлығы – ақша табу қабілеті (having the earning power to be able to invest money in order that you let your money work for you; I find myself more likely to attribute wealth to hard work);
6) байлық кедейлікке қарсы тұрады (wealth is the polar opposite of poverty in many respects);
7) нағыз байлық – отбасы мен достар (it can also mean being enriched by friends, family that loves you; for others it’s having many friends and loved ones to share your life with);
8) байлық таңдау еркіндігін білдіреді (wealth is...the powerand the freedom to take chances while knowing that everything will be OK; Iguess wealth, then, is the freedom of choice).
Жүргізілген сауалнама нәтижелеріне талдау көрсеткендей, қазақ және ағылшын тілділер санасындағы байлық/wealth лексемаларының психологиялық тұрғыдан нақты мағынасының мазмұны екі тілдің академиялық сөздіктерінде ұсынылған лексеманың сөздік көлемінен едәуір кең және айқын. Қазақ тілділер санасындағы кедейлік ұғымын зерттеу барысында кедейлік лексемасының негізгі семантикасына жасалған диахрондық талдау бастапқыда концепцияның өзегі «кедей» сөзімен байланысты болғандығын көрсетті. Этимологиялық сөздіктердің деректерін талдау нәтижесінде мынадай негізгі белгілер анықталды:
[bookmark: OLE_LINK9][bookmark: OLE_LINK10]1. Кедейлік бастапқыда «геда» (парсы)– «ұрлықшы, қарақшы» ұғымымен байланысты болды.
2. Кедейліктің мағынасы «жарлы» сөзіне де сәйкес келеді.
3.Кедейліктің «қайыршы, тіленші» сияқты анықтамалары бар.
4. Кедейлік «тұрмысы нашар» ұғымымен сәйкес келеді.
«Жеткілікті мал-мүлкі жоқ», «ішіп-жемі кем», «қаражаты күн көрiсiне жетпейтiн әлеуметтік топ» мағыналарын тәжірибе кезінде эмпирикалық жолмен алынған деректерден байқауға болады, сондықтан анықталған белгілер қазақ респонденттерінің санасына сәйкес деп танылуы керек. Ағылшын тіліндегі «poverty» лексемасын талдау кезінде мынадай негізгі ұғымдық белгілерді анықтадық:
1. Кедейлік латынның paupertas «кедейлік» сөзімен байланысты.
2. Кедейлік «аз алушы», «аз қабылдаушы» деген анықтамаға ие.
3. Кедейліктің peu – «ұру, кесу» мағынасының үндіеуропалық тамыры бар.
«Кедей, poverty» лексемаларының қазақ және ағылшын этимологиялық сөздіктері бойынша ортақ және ұқсамайтын мәндері:
Бастапқы тұжырымдамалық белгілерді талдау концепттің мазмұны «кедейлік, аз алушы» деген қорытындыға әкеледі. Уақыт өте келе ол «poverty» лексемасының негізгі мағынасына айналған. Кедейлік те, «poverty» де уақыт өте келе өзгерген үндіеуропалық тамырларға ие, ал, зерттелген лексемалардың негізгі мәні орта ғасырларда пайда болды және өзінің негізгі мағынасын сақтап қалды. Респонденттердің жауаптарын талдау барысында айтарлықтай айырмашылықтар байқалды.
[bookmark: OLE_LINK1][bookmark: OLE_LINK2][bookmark: OLE_LINK3][bookmark: OLE_LINK4][bookmark: OLE_LINK5][bookmark: OLE_LINK6]Ағылшындар кедейлік жадайын Африкамен, аш балалармен, үшінші әлем елінің бейнесімен байланыстырады: «Black African; Ethiopia; I immediately imagine slums in India or South America, with hungry children, playing in the dirt; starving, sick children; Ethiopia, 1985; Starving Africans; a poor hungrychild; Africa; seeing children in Africa starving». Нашар санитарлық жағдай мен нашар медициналық қызмет көрсетудің тұрақты бейнесі ағылшын санасында кедейліктің Ұлыбритания Корольдігінен тыс өмірімен қалай байланысқандығын көрсетеді: people struggling to survive on a daily basis, in the following: food, clean water, medical care, good education and without financial support.
Қазақ тілділер санасында кедейліктің басым бейнесі – қайыршы немесе тұрғылықты жері жоқ адам. Мысалы: қайыршы, қолын созған арық адам; аш, үйсіз адам; сақал-мұрты өскен, лас, шүберек оранған; жасы 50-ден асқан, кір, ұйпа-тұйпа, шашы өскен адам; арық, жыртық киім киген, тозған. Бұл қазақ санасындағы концептуалды қабылдаудың ерекшелігін көрсетеді. Өйткені қазақ респонденттері ағылшын респонденттері сияқты кедейлікті әлемдік деңгейде елестетпеген. Қазақ тілділер айналасындағы шындықты ғана бейнелеген. Қазақ тілділер көбіне өздерінің өмірлік тәжірибесінен алынған және оларда әртүрлі сезімдерді тудыратын нақты бейнелерге немесе жағдайларға негізделген. Сондықтан ақшаның жетіспеушілігі мен аштық сынды мәндегі сөздер жиі ұшырасады.
Сауалнамалық деректер кедейліктің қазақ тілді респонденттерде аяушылық сезімін тудыратынын көрсетеді. Ағылшын санасына күйзеліс, қайғы және жалғыздық тән. Жұмыста кедейлік бейнесін суреттеуде танымдық бірліктердің белгілі бір ұқсастығы анықталды. Қазақтар мен ағылшындар кедейлікті суреттейтін көрнекі бейнелерге, лашықтар мен тозығы жеткен үйлердің жан түршігерлік суреттеріне жиі жүгінген. Зерттеу барысында концепция құрылымындағы шекаралық құрылымдардың құрылымына талдау жасалды. Зерттеуде қазақ және ағылшын лингвистикалық санасындағы кедейлік шекарасының өзегіне кіретін әмбебап құрамдас бөліктер атап өтілген: кедейлік – кедейлер жағдайы (21,6%; 18,2%); кедейлік азық-түлікке деген қажеттілікті білдіреді (9%; 14,6%). Қазақ және ағылшын тілділер санасына тән келесі когнитивтік белгілер тән: кедейшілік қылмысты тудырады (5%; 5,7%); гигиенаның нашарлығына байланысты (4,2%; 5,3%); көз жасымен, қайғымен бірге жүреді (9%; 4%); ақшаның жетіспеушілігі (7,5%; 4%); күйзеліс сезімін (4,7%; 8,4%), ауырсынуды (3,7%; 8%) тудырады.
Қазақтың тілдік санасындағы кедейлік ұғымының когнитивтік этноспецификалық белгілеріне мыналар жатады: кедейлік ашулы, дұшпандық көңіл-күй туғызады; алкогольді ішімдіктерді тұтыну; аяушылық тудырады; өзіне-өзі қанағаттанбауды көрсетеді. Кедейлік концепциясының фреймдік мазмұнын талдағанда, ағылшын тілділер санасы келесі белгілермен сипатталады: кедейлік жағдайында теңсіздік пен кемсітушілік қатынастары айқын көрінеді; кедейлікте сүйіспеншілік пен құрмет сияқты қасиеттер көрінеді; қоғам үшін пайдасыз өмір сүруді білдіреді; кедейлікте үміт болады.
Еркін ассоциативті эксперимент материалдарын талдау қазақ және ағылшын тілдік санасындағы кедейлік концепциясының ассоциативті өрісінің үлгісін көрсетуге, оның әмбебап және вариативті компоненттерін анықтауға мүмкіндік берді. Жүргізілген еркін ассоциативті эксперимент негізінде қазақтың тілдік санасындағы кедейлік концепциясының моделі құрылды. Ядролық қабат мынадай когнитивтік белгілермен бейнеленеді:
– күнкөрістің жоқтығы –15,3%;
– материалдық әл-ауқаттың жоғалуы –14,6%.
Негізгі қабат төмендегі когнитивтік белгілерден тұрады:
– қайғы мен күйзеліс – 8,5%;
– толық құлдырау –7%;
– қолайсыз жағдайда тұру – 6,2%;
– тамақтануды қалау –6%;
– зардап шегу – 4,7%;
– баспананың жоқтығы – 4,5%;
– жолы болмау – 4,5%.
Мұнда да кедейлікке қарама-қарсы байлықтың басқа қонатын бақ ретіндегі тұжырымдамасы басым. Адамдардың бір бөлігі байлықтың еңбек арқылы келетінін айтса, енді бір бөлігі кездейсоқ пайда болмайтынын, оның айрықша бақыт екендігін көрсетеді. Кедейлік өрісінің өзегі әл-ауқаттың жоғалуын білдіретін когнитивтік белгіні қамтиды. Қазақстанның соңғы жылдардағы экономикалық жағдайы қазақ тілділердің санасындағы дәл осы белгіні туғызуы мүмкін. Зерттеу барысында ағылшындардың санасында «poverty» концепциясының моделі құрылды. Ядролық қабат келесідей когнитивтік белгілерді қамтиды:
· кедейлік –  әлеуметтік жағдай – 12,5%;
· кедейлік қаражаттың жоғалуын болжайды – 12%;
· кедейлік жағдайы аштықпен бірге жүреді – 10,5%.
Ассоциативті өрістің негізгі қабаты төмендегідей когнитивті белгілермен ұсынылған:
·  кедейлік – байлыққа, сәттілікке қарама-қарсы үғым – 7,5%;
·  сәтсіздік кедейлікпен бірге жүреді – 6%;
·  кедейлік күйзеліс күйі мен үмітсіздікті тудырады – 6,3%;
·  кедейлік жаралайды, бардан айырады – 5%;
·  кедейлік алаяқтықтың, ұрлықтың болуын болжайды – 5%.
Зерттеуде қазақ және ағылшын тілдерінің санасына ортақ зерттелетін концептілердің әмбебап ядролық және базалық когнитивтік белгілері бөлінді: кедейлік–материалдық әл-ауқаттың жоғалуы; азап шегу, айырылу; сәтсіздік; күйзеліс жағдайы. Қазақ және ағылшын санасы үшін когнитивтік белгілер қолма-қол ақшаның болмауы және материалдық жағдайдың жоғалуы кедейлік/poverty тұжырымдамасының ядролық қабатының басым, жарқын белгілері ретінде көрінді. Когнитивтік белгісі сәтсіздікпен бірге жүретін ағылшын халқының кедейлік концептосферасын түсіну үшін олардың санасындағы осы ассоциацияға  назар аударған дұрыс. Мұнда кедей адам сәтсіздікке ұшырайды және «poverty» ассоциативті өрісінің перифериясы кедей адам іскерлік салада сәтсіздікке ұшырайды деген ойды жалғастырады (кедейлік кәсіби қабілетсіздікпен байланысты болуы мүмкін, нәтижесінде қателіктер орын алады). Бұл белгі қазақ санасындағы кедейлік қауымдастық өрісінің мазмұнына кірмейді. Когнитивтік белгісі бойынша байлық пен баққа қарама-қарсы ағылшын тіліндегі «poverty» концептісінің негізгі қабатына сәтсіздік түсінігі кіреді және ол респонденттер жауабының 7,5%-н құрады. Қазақ тілділер санасындағы бұл белгінің пайыздық көрсеткіші 4%-ды құрайды.Бұл екі тілдік санадағы ұқсастықты көрсетеді.
Сауалнама барысында жұмыста қазақ тілділер санасындағы «байлық-кедейлік», сондай – ақ, ағылшын тілінде сөйлейтіндердің санасы үшін «poverty-wealth» қарама-қайшылығы тұрақты қарама-қайшылықтар болып табылатыны анықталды. Жүргізілген сауалнама «кедейлік – байлық» екі ұлттың ұжымдық санасы үшін бинарлық оппозиция екенін растайды.
Респонденттердің тілдік санасындағы кедейлік концептісінің лексикалық-семантикалық өрісінің негізгі сипаттамаларын анықтау мақсатында ағылшын және қазақ тілдерінің тезаурустарының түйінді сөзінің сөздік анықтамаларына талдау жүргізілді. «Кедейлік/poverty» тұжырымдамасының номинативті өрісі келесі жалпы белгілерді құрайды: адамның қайыршылық жағдайы; кедейлік жағдайы, мұқтаждық, әлсіздік, қарапайымдылық, тапшылық, қажеттіліктерінің болмауы, бір нәрсенің жеткіліксіздігі, аяушылық тудыруы.
Зерттеу барысында ағылшын тіліндегі «poverty» концептісінің номинативті өрісінің ұлттық ерекшелігін көрсететін мынадай тұжырымдамалық белгілер айқындалды: кедейлік жағдайында адам тамақтанбау салдарынан әлсіздікке ұшырайды, кедейлік өлімге әкеледі. Қазақ тіліндегі кедейлік ұғымының номинативті өрісі келесі белгілермен сипатталады: кедейлік жоқшылық негізінде адамның көп нәрседен бас тартуына әкеледі, ұят сезімін тудырады.
Психолингвистикалық эксперимент барысында алынған контекстен тыс анықтамаларды талдау қазақ және ағылшын тілді респонденттер тарапынан «кедейлік/poverty» лексемаларының психологиялық нақты мағынасын анықтауға мүмкіндік берді. Психологиялық тұрғыда ағылшын санасындағы «poverty» лексемасының нақты мағынасы түсіндірме сөздіктерде тіркелмеген 9 мағынада көрінеді:
1) кедейлік алаңдаушылық, жайсыздық сезімін тудырады (worrying about how to feed your family not being able to feed yourself and yourdependents; it means having not enough to properly feed yourself andfamily);
2) кедейлік – тіршілік үшін күрес (someone whocannot survive on humanly on; barely enough to survive; you need to survive);
3) болашаққа қатысты белгісіздік (living everyday not knowing ifyou will have food the next day;  when you live from hand to mouth, fromone day to the next, not knowing where you’ll be next year, next month, maybe even next week);
4) ел дамуының төмен деңгейімен сипатталады (it is a social scandal happening to the poor people of 3rd world countries; the state ofbeing very poor and lacking the very basic needs because they are ripped offby economically strong countries);
5) өмір салтын өзгертуге, табысқа ұмтылуға серпін береді (allowthem the life required amounts to live and get on in life with a chance to improve there a lot later; people who want to change);
6) ашкөздік түрінде көрінеді (poverty isa lack of respect, a form of humiliation; lack of compassion for others, puttingself and greed above all else);
7) кедейлік – әлеуметтік құбылыс (poverty is to me, being at thebottom of society; anyone who lives below a set level within a society that isacceptable to a given way of life);
8) кедейлік – үмітсіз жағдай (hopeless situation);
9) кедейлік білімнің жетіспеушілігін болжайды (itmay be a serious lack of knowledge, ability or resources to positively affect asituation; it's not having … education to aim for a better life).
Қазақ тілінде сөйлейтіндердің тілдік санасында кедейлік лексемасы 3 мағынамен беріледі: материалдық ресурстардың жетіспеушілігі, негізгі заттардың болмауы, тіленшілік. Тәжірибе барысында анықталған кедейлік лексемасының психологиялық нақты мағынасы 7 мағынадан тұрады:
1) кедейлік әлеуметтік жағынан шартты (қоғамның әлеуметтік жағдайы, адамның әлеуметтік жағдайы);
2) кедейлік өзіне және жақындарына қамқорлық жасауды білдіреді (өзін және жақындарын қамтамасыз ету мүмкін емес);
3) кедейлік жағдайы қалауларды шектейді (теңсіздік, қалаған нәрсеге қол жеткізе алмау, үнемі жетіспеушілік сезімі);
4) кедейлік күнәдан сақтайды (кедейлік жамандық емес);
5) кедейлік – өзіңді шектеу (ақша табу мүмкіндігінің жоқтығы, өз-өзіңді асырай алмау, қалағаныңды ала алмау);
6) кедейлік қысым тудырады (адамның өзін қысымға ұшырағандай және әлемнің толыққанды тұрғыны ретінде сезіне алмайтын күйі);
7) адамның ішкі дүниесінің кедейлігі (адамның жан дүниесінің мәнсіздігі, өз өмірін өзі түсінбеуі, белгілі мақсаттарының болмауы).
Қорытындылай келе, қазақ тілділер үшін қаражаттың жоқтығы мен аштық – кедейліктің басты белгісі. Зерттеу бойынша қазақ тілділер үшін кедейліктегі маңызды ядролық белгілердің бірі – адамның ішкі жан дүниесінің кедейлігі. Сонымен қатар, қазақ тілді респонденттер кедейлікті өмірдің мәнін таппаған адамның бейнесімен байланыстыратыны да атап өтілді. Ал, ағылшын тілді респонденттердің жауаптарына қарай кедейліктің жетекші когнитивтік атрибуттары – қалыпты тамақтану, киім-кешек, баспана және төлемдер сияқты қарапайым (basic) әдеттерсіз өмір сүру екендігін түсінеміз. Ағылшын респонденттері үшін бай өмір сүрудің маңызды фактісі – өмірдің тұрақтылығы мен жайлылығы, қолайлы әлеуметтік көзқарастар. Екі концептінің эмоционалдық сипаттамалары қазақ және ағылшын респонденттердің жауаптарында айқын көрініс тапты. 

2-бөлім бойынша тұжырым
Қазақ тіліндегі байлық-кедейлік» бинарлық оппозициясының ассоциативтік өрісін пирамида түрінде беруге болады. Мұнда «байлық» және «кедейлік» бір-біріне қарама-қарсы ұғымдар екені анық көрінеді. Жоғарғы пирамидада «байлық» концептісінің ассоциативті өрістері, ал, төмендегі төңкерілген пирамидада «кедейлік» концептісінің ассоциативті өрістері берілген. «Байлықтың» орталығы – билік, күш, ал, кедейліктің орталығы – тәуелділік. Бұл – қазақ халқының таным-түсінігіндегі, тілдік санасындағы негізгі ассоциативтік өрістер. 
Ағылшын тіліндегі «байлық-кедейлік» бинарлық оппозициясының ассоциативтік өрісін де дәл сондай екі қарама-қарсы пирамида түрінде беруге болады. «Байлық» концептісінің константтық лексемалары ретінде келесі тізбекті көрсете аламыз: power – қуат; honesty – адалдық; happiness – бақыт; wisdom, intelligence, smarts – ақыл. «Байлық» ( wealth ) сөзінің архисемасы –  «бір нәрсенің бар болуы, жеткілікті болуы», ал, «кедейлік» (poverty) архисемасы –  бір нәрсенің болмауы. «Байлық-кедейлік» бинарлық оппозициясының негізгі сипаттамаларының бірі – амбиваленттілік. Өйткені ол материалды және рухани тұрғыдан сипаттала алады.
Қазақ және ағылшын дүниетанымындағы «байлық» пен «кедейлік» концептілері – адамзат тарихында қалыптасқан әлеуметтік және моральдық категориялар ғана емес, сонымен қатар ұлттық болмыс пен дүниеге деген көзқарастың көрсеткіші. Бұл ұғымдар, әсіресе, билік, еркіндік, сараңдық, тәуелділік, адамгершілік секілді аралық категориялармен тығыз байланыста қарастырылады. Қазақ дүниетанымында байлық ұғымы «тоқтық», «еркіндік», «билік» тәрізді ұғымдармен ұштасады. Мұнда бай болу – тек материалдық игілікке ие болу ғана емес, сонымен бірге өзін-өзі қамтамасыз ете алу, басқаларға көмек бере алу, біреудің қолына қарамау деген мағынаға ие. Сондықтан байлықтың жоғарғы қабаты – тоқтық. Ол қазақтардың тілдік санасында өмірдің негізі, тіршіліктің қалыпты ағымын білдіреді. Адамның ішер асы, киер киімі, баспанасы болған жағдайда ғана оның еркіндігі артады. Бұл еркіндік – материалдық игілік арқылы рухани еркіндікке жетудің белгісі. Осыдан барып, еркін адам басқаларға бағынышты болмайды, өз шешімін өзі қабылдай алады. Ал, бұл өз кезегінде оны билікке, күшке жеткізеді. Билік пирамида ортасында орналасқан, себебі ол байлық пен кедейліктің қиылыс нүктесі ретінде қарастырылады. Бір жағынан, байлық билікке жол ашса, екінші жағынан, билік пен байлық адамды адамгершіліктен алыстатып, сараңдық пен азғындыққа алып келуі мүмкін. Сараңдық ұғымы – қазақта жиі кездесетін сын сипат. «Қолы тар», «іші тар», «дүниеқоңыз» секілді тіркестер бай адамның әлеуметтік жауапкершіліктен қашуын, байлығын өз пайдасына ғана жұмсауын білдіреді. Мұндай адам бай бола тұра рухани кедей болуы мүмкін. Адамгершіліктің жоғалуы – байлықтың шектен тыс жиналуы нәтижесінде туындайтын моральдық күйреу. «Малым – жанымның садағасы, жаным – арымның садағасы» деген мақал моральдық өлшемге негізделген. Байлық ар мен адамдықтың үстіне шыққанда, ол өзінің құндылығын жоғалтады. Бақыт пен сәттілік ағылшын мәдениетінде байлықпен тығыз байланысты. «Success brings happiness» (табыстың нәтижесі – бақыт) қағидаты осында жатыр. Алайда бұл бақыттың кері жағы – сәтсіздік, яғни «unhappiness» концептісі пирамидада бірден кейін келеді. Бұл – жүйенің тұрақсыздығын, кез келген уақытта адам құндылықтарынан айырылуы мүмкін екенін білдіреді. Жалқаулық (laziness) – батыс мәдениетінде кедейліктің басты себебі ретінде қарастырылады. Кедей болу – адамның өз кінәсі, еңбек етпеуінің нәтижесі. Мұндай түсінік қазақ дүниетанымынан ерекшеленеді, өйткені қазақта кедейлік көп жағдайда тағдыр мен сынаққа баланады. Ары қарай кедейлік тәуелділікке (dependence), ақшаның жетіспеуіне (lack of money), ақыр соңында аштыққа (hunger) алып келеді. Бұл – қоғамда лайықты деңгейде өмір сүре алмаудың шегі. Ағылшын тілдік санасында бұл үдеріс нақты себеп-салдарлы жүйемен түсіндіріледі.
Ағылшын мәдениетінде де байлық материалдық құрал ретінде емес, қабілет пен еңбек нәтижесі ретінде көрінеді. «Smarts» немесе «relations» ұғымдары байлықтың негізі ретінде алынған. Демек, бай болу – ақылмен, әлеуметтік байланыспен тығыз байланысты үдеріс. Бұл ұстаным қоғамдағы жеке бастың рөлі мен әлеуметтену үдерісін жоғары бағалайтынын білдіреді. Байлыққа жету жолында ақылдылық, қарым-қатынас құра білу басты факторлар. Осы қабілеттер арқылы билікке, ықпалға жетуге болады. Алайда бұл билік те екіұшты. Ол бір жағынан сәттілік пен бақыт алып келсе, екінші жағынан бақытсыздық пен рухани құлдырауға жол ашуы мүмкін. Яғни билік – байлықтың орталық элементі, бірақ ол адамды не жоғарылатуы, не төмендетуі мүмкін.
Қазақ түсінігінде байлықтың ортасында билік тұруы – ел басқару мен рухани беделдің бірлігінен туындайды. «Бай бол, батыр бол, би бол» деген тіркестің өзі биліктің байлықтан бөлінбейтінін көрсетеді. Бірақ егер бұл билік пен байлық адамгершілікпен үндеспесе, сараңдық пен озбырлыққа апарады. Ағылшындық пайымда да билік «power» ретінде орталықта тұрғанымен, ол жеке жауапкершілік пен бәсеке негізінде бағаланады. Байлыққа жету – бұл тұрақты жетістік пен ішкі күштің нәтижесі. Кедейлік қазақ танымында – тек қаражаттың жоқтығы емес, ол көбіне тағдыр сыны, тәуелділік, аштық, адамгершілік құндылықтардың жоғалуы ретінде қабылданады. Тәуелді болу – бұл еркіндіктен айырылу. Қазақта «тамағы тоқтың уайымы көп» деген сөз бар, яғни кедей адам уайымдамайды, себебі ол тек тіршілік қамында. Бірақ бұл тұрмыстық кедейлік – уақытша дүние ретінде қабылданады. Ең қорқыныштысы – рухани кедейлік. Ол адамның адамдық қасиеттерінен ажырауы, қарапайымдылық пен жомарттықтан алшақтауы. Қазақ мәдениетінде «Жарлы болсаң да, арлы бол» деген ұстаным бар. Бұл  материалдық жағынан кедей болғанымен, рухани байлықтың маңыздылығын алға тартады. Ал ,ағылшындық мәдениетте адам еңбектенсе, жетістікке жетеді, жетпесе, кедейлікке тап болады деген рационалдық пайым басым.
Ағылшын тілдік санада кедейлік «lack of money» немесе «dependence» ұғымдары арқылы түсіндіріледі. Яғни бұл материалдық тапшылықтан бұрын қоғамда дербес әрекет ете алмау күйі ретінде сипатталады. Мұндай түсінік батыстық индивидуализм мен автономияны жоғары бағалауымен байланысты. Аштық – бұл кедейліктің түбі ғана емес, адамның әрекетке қабілетсіз, дәрменсіз күйін білдіреді. Ал, жалқаулық – кедейліктің алғышарты ретінде көрініс табады. Яғни, кедейлік – еңбек етпеудің, қоғамға бейімделе алмаудың салдары.
Екі тілдің лингвомәдениетіне сәйкес, байлық пен кедейлік жағымды да, жағымсыз да құбылыс ретінде көрінеді. Ағылшын мәдениетінде байлық адамның өмір сүру деңгейін жақсартып, еркіндік пен қуат беретін мүмкіндік ретінде қабылданады. Сонымен қатар, байлық адамның ашкөздікке, өзімшілдікке ұрынуына себеп болуы мүмкін. Кедейлік бір жағынан, өмірлік сынақ ретінде қарастырылып, адамның төзімділігі мен адалдығын көрсетсе, екінші жағынан, өмірдегі шектеулер мен теңсіздіктің символы ретінде сипатталады. Қазақ мәдениетінде де байлық пен кедейліктің амбивалентті сипаты бар. Байлық құт, ырыс, береке әкелетін игілік болса, оны дұрыс пайдаланбау азғындық пен тұрақсыздыққа әкелуі мүмкін. Кедейлік бір жағынан адамды еңбекқорлыққа, төзімділікке тәрбиелесе, екінші жағынан, оны қоғамның әлсіз бөлігіне айналдырады.
«Байлық-кедейлік» бинарлық оппозициясының негізгі сипаттамаларының бірі – амбиваленттілік. Өйткені ол материалдық және рухани тұрғыдан сипаттала алады. Ағылшын әдебиетінде байлық жиі адамның өмірдегі мүмкіндіктерін кеңейтетін құндылық ретінде көрінсе, оның рухани зияны да айқын суреттеледі. Мысалы, Фрэнсис Скотт Фицджеральдтың «Ұлы Гэтсби» шығармасында байлық кейіпкердің бостандығы мен шынайы махаббатына кедергі болатын күш ретінде бейнеленген. Қазақ әдебиеті мен фольклорында да бұл оппозицияның амбиваленттілігі байқалады. Мысалы, «Бай болсаң, халқыңа пайдаң тисін» деген мақал байлықтың жағымды аспектісін көрсетсе, «Байлық бір жұттық» деген тіркес оның тұрақсыздығына назар аударады.


ҚОРЫТЫНДЫ

Байлық пен кедейлік ұғымдары адамзат тарихында барлық мәдениетте маңызды рөл атқарған. Бұл ұғымдар материалдық ресурстар мен рухани құндылықтарды сипаттап, қоғамның әлеуметтік құрылымын қалыптастыруға әсер етті. Қазақ және ағылшын тілді мәдениетте байлық пен кедейлік әртүрлі тарихи, әлеуметтік және мәдени контексттерде қалыптасып, өзіндік ерекшеліктерімен сипатталады. 
Қазақ тіліндегі байлық пен кедейлік бинарлық оппозициясы қоғамның әлеуметтік және мәдени құрылымын терең түсінуге мүмкіндік береді. Бұл ұғымдар қазақ халқының құндылықтар жүйесінде ерекше орын алады және материалдық, рухани, моральдық аспектілерді қамтиды. Байлық пен кедейлікке қатысты қазақ мақал-мәтелдері, әдеби шығармалары мен күнделікті тілдік қолданысы олардың бір-біріне қарама-қайшы, бірақ өзара толықтырушы рөл атқаратынын көрсетеді. Сонымен қатар, бұл бинарлық оппозицияның заманауи қоғамдағы орны да маңызды, себебі ол қазақ мәдениетінің дәстүрлі құндылықтары мен қазіргі заманғы әлеуметтік өзгерістер арасындағы байланысты көрсетеді.
Кедейлік пен байлық ағылшын мәдениетінде жиі салыстырылады. Бұл екі ұғымның қарама-қарсылығы арқылы байлықтың қоғамдағы маңызы мен құндылығы тереңірек түсіндіріледі. Ағылшын қоғамында байлық пен кедейлік арасындағы айырмашылықтар айқын көрінеді. Бұл айырмашылықтар әлеуметтік теңсіздікке байланысты талқылауларды тудырады. Кедейліктің қарапайымдылық пен адалдықты, ал, байлықтың артықшылықтар мен жауапкершілікті білдіруі мүмкін. Кедейлік пен байлық туралы мақал-мәтелдер байлықтың тек артықшылық емес екенін, ал, кедейліктің теріс қасиеттен тыс қарапайымдылық пен шынайылыққа жол аша алатынын көрсетеді. Ағылшындар санасында байлық пен кедейлік бір-біріне қарсы тұратын, бірақ бірін-бірі толықтыратын ұғымдар ретінде көреді. Кедейлік туралы айтқанда, байлықтың артықшылықтарын көбірек бағалайды, бірақ кедейліктен туындайтын моральдық қасиеттерді де мойындайды.
Қазақ мәдениетінде байлық пен кедейліктің архетиптік бастауы «аштық-тоқтық» ұғымдары арқылы көрініс табады. Көшпелі өмір салтында байлықтың басты көрсеткіші малдың саны мен сапасы болды. Бұл байлық адамның күнкөріс деңгейін анықтады, ал, аштық пен тоқтық адамның әлеуметтік жағдайын бейнеледі. Қазақ халқының дүниетанымында байлықтың басты мақсаты – отбасы мен қауымға қолдау көрсету, ал, кедейлік – қауымның әлсіз мүшелеріне деген мейірім мен көмекті қажет ететін жағдай.
Ағылшын мәдениетінде байлықтың архетиптік бастауы «билік-тәуелділік» түсінігімен тікелей байланысты. Ежелгі ағылшын қоғамында байлық адамның мәртебесін, еркіндігін және қоғамдағы ықпалын анықтайтын фактор болды. Ортағасырлық Англияда байлық жер иеленумен байланысты болса, заманауи ағылшын мәдениетінде ол қаржылық капитал мен экономикалық ресурстарға негізделеді. Бай адам еркіндікке ие болса, кедейлік адамның басқаға тәуелді болуын білдіреді. Бұл түсінік ағылшын фольклоры мен әдебиетінде, әсіресе Робин Гуд туралы аңыздарда, анық көрініс табады. Байлар әділетсіздік пен қанаудың символы ретінде бейнеленіп, ал, кедейлер қоғамның әділетсіз құрбандары ретінде сипатталады.
Байлық пен кедейлік ұғымдары қазақ және ағылшын халықтарының танымында терең мәдени және философиялық астарға ие. Екі тілде де бұл концептілерді тек материалдық жағдаймен шектемей, адамның өмір сүру дағдысы, дүниетанымы, қоғамдағы орны мен рухани деңгейімен тығыз байланыстырады. Қазақ дүниетанымында байлық ұғымы көбіне «тоқшылық», «еркіндік» секілді ұғымдармен сабақтасып келеді. Тоқшылық адамның ішкі тыныштығы мен өмір сүру жағдайының тепе-теңдігін білдіреді. Ол тек дастарханның молдығы емес, көңілдің тоқтығы, өмірге ризашылық. Осыдан келіп еркіндік туады. Еркін адам – ешкімге тәуелді емес, шешім қабылдауда дербес. Бұл еркіндік көбіне байлық арқылы келеді деп есептеледі. Дегенмен, дәл осы еркіндіктің жүрегінде «билік пен күш» тұрады. Қазақ түсінігінде бай адам – билігі бар, сөзі өтімді, шешен, елге үлгі тұлға ретінде сипатталады. Бірақ бұл билік оңайлықпен тоқтамайды, оның ар жағында сараңдық секілді жағымсыз сипаттар бой көтереді. Қарапайым адамнан алыстап, адамгершілік қасиеттерден ажырау қаупі туындайды. Сондықтан «байлық – сынақ» деген түйін жиі айтылады.
Қазақ және ағылшын тілдерінде байлық пен кедейлік ұғымдарының архисемалары сақталып келеді. Ағылшын тілінде «wealth» сөзі «игілік», «жеткілікті» мағынасын білдірсе, «poverty» «жоқшылық» немесе «жетіспеушілік» ретінде анықталады. Қазақ тілінде байлық «құт», «береке», «молшылық», ал, кедейлік «жоқшылық», «аштық» ұғымдарымен байланысады. Бұл екі мәдениетте де байлық пен кедейлік ұғымдары адамның материалдық және рухани қажеттіліктерімен тығыз байланысты.
Ағылшын мәдениетінде байлық адамның әлеуметтік мәртебесін және еркіндігін білдіреді. Бұл түсінік ағылшын фольклорында, әсіресе «Робин Гуд» аңыздарында көрініс тапқан. Байлық билік пен ықпалдың символы болса, кедейлік қоғамдағы теңсіздік пен әділетсіздікті бейнелейді.
Қазақ мәдениетінде байлық – тек материалдық игілік емес, рухани құндылықтардың көрінісі. Байлық – қауымның игілігіне жұмсалуы тиіс құрал. Мысалы, «Бай болсаң, халқыңа пайдаң тисін» деген мақал байлықтың әлеуметтік жауапкершілігін көрсетеді. Қазақ фольклорында бай тек ер адам бейнесінде беріледі, ол малдың иесі, отбасын асыраушы және қауымның тірегі ретінде сипатталады. Ағылшын әдебиетінде байлық көбіне екіұшты сипатқа ие. Шекспирдің «Король Лир» трагедиясында байлық пен биліктің отбасы мүшелері арасындағы жанжалға әкелетінін көреміз. Чарльз Диккенс шығармаларында («Оливер Твист», «Екі қала туралы хикая») байлық әлеуметтік теңсіздіктің негізгі себебі ретінде суреттелсе, кедейлік әлеуметтік әділетсіздіктің құрбаны ретінде сипатталады. 
Байлық пен кедейлік оппозициясының тамыры көне өркениеттерден бастау алады. Мысалы, Ежелгі Мысыр мен Месопотамияда байлық билік пен құдайлармен байланыстырылды, ал кедейлік тағдырдың жазасы ретінде қарастырылды. Орта ғасырларда бұл оппозиция діни түсініктер арқылы тереңдеді. Байлық пен кедейлік құдайдың сыйы немесе жазасы деп танылып, кедейлердің жағдайы діни тұрғыда ақталды. Қайта өрлеу дәуірі мен Ағарту дәуірінде байлыққа деген көзқарас өзгеріп, ол жеке еңбектің, интеллект пен кәсіпкерліктің нәтижесі ретінде таныла бастады. Бұл кезеңде капитализмнің негіздері қаланып, байлық пен кедейлік арасындағы айырмашылықтар тереңдей түсті. Индустриализация дәуірі бұл бинарлық оппозицияны одан әрі күшейтіп, байлық пен кедейлік арасындағы алшақтықты арттырды. Осылайша, тарих бойында байлық пен кедейліктің қарама-қарсы рөлдері қоғамның әлеуметтік құрылымын анықтап отырды.
Байлық пен кедейлік тек материалдық жағдайды білдірмейді, олар – мәдени құндылықтар мен идеялардың да маңызды бөлігі. Байлық әртүрлі мәдениетте абырой, мәртебе және күштің символы ретінде көрінеді. Мысалы, батыс мәдениетінде байлық жиі жеке табыспен және капиталистік идеялармен байланыстырылса, шығыс мәдениетінде байлық рухани құндылықтар мен қауымдастықтың әл-ауқатына ықпал етумен байланысады. Кедейлік, керісінше, көбіне жағымсыз сипатқа ие. Ол төменгі әлеуметтік мәртебені, өмірлік мүмкіндіктердің шектеулігін және маргинализацияны білдіреді. Бірақ кейбір мәдениеттерде кедейлік өзін-өзі шектеу, қарапайымдылық және рухани байлықпен ассоцияциялануы мүмкін. Мысалы, буддизм мен суфизм дәстүрлерінде кедейлік ішкі байлықты іздеудің тәсілі ретінде қарастырылады.
Бүгінгі таңда байлық пен кедейліктің қарама-қайшылығы жаһандану, технологиялық даму және әлеуметтік теңсіздік жағдайында күрделене түсті. Бір жағынан, жаһандану байлықтың өсуіне және әлемнің көптеген бөліктерінде кедейліктің азаюына ықпал етсе, екінші жағынан, ол теңсіздікті күшейтті. Мысалы, әлемдегі ең бай адамдардың саны азайғанымен, олардың жалпы байлығы үнемі өсіп келеді. Кедейлікке ұшыраған адамдардың саны азайып жатқанымен, оларды кедейлік шегінен шығару күрделі мәселе болып отыр. Бұл жағдайлар байлық пен кедейліктің табиғатын ғана емес, олардың арасында туындайтын әлеуметтік, саяси және этикалық мәселелерді де қайта қарауды қажет етеді.
Байлық пен кедейлік оппозициясы – әлеуметтік теңсіздіктің негізінде жатқан маңызды фактор. Ол жеке тұлғалардың өмірін ғана емес, тұтас қоғамның әлеуметтік құрылымдарын анықтайды. Марксистік теорияға сәйкес байлық пен кедейлік оппозициясы – таптық күрестің негізгі қозғаушы күші. Байлар өндіріс құралдарын бақыласа, кедейлер жұмыс күші арқылы өз орнын табуға мәжбүр. Кедейлікті жою, теңсіздікті азайту және әділдік орнату мәселелері – қазіргі заманның басты мақсаттарының бірі. Бұл мақсатқа жету үшін әлеуметтік саясат, тең мүмкіндіктер жасау және ресурстарды әділетті бөлу қажет. Байлық пен кедейлік көбіне әлеуметтік стереотиптермен тығыз байланысты. Байлар жиі ақылды, еңбекқор, ықпалды тұлғалар ретінде қабылданады. Кедейлер, керісінше, жалқау немесе қабілетсіз ретінде стереотиптенуі мүмкін. Бұл көзқарастар көбіне шындыққа жанаспайды және қоғамдағы теңсіздікті күшейтеді. Байлық пен кедейлікке қатысты мұндай стереотиптер әлеуметтік дискриминация мен бөлінудің негізінде жатыр. Байлық пен кедейлік – адамзат қоғамының ажырамас бөлігі және оның дамуының негізгі қозғаушы күші. Бұл бинарлық оппозиция қоғамдағы теңсіздік, әділеттілік және адам құқықтары туралы маңызды сұрақтарды көтереді. Тарихи, мәдени және экономикалық контекстерде талданған бұл ұғымдар қазіргі заманғы әлемде де өзектілігін жоғалтпайды. Байлық пен кедейліктің қарама-қарсылығын түсіну арқылы қоғамның негізгі мәселелерін анықтап, оларды шешу жолдарын табуға жақындай түсеміз.
Қазақ және ағылшын тілді әдебиет пен философияда байлық пен кедейлік әр дәуірде әлеуметтік және мәдени құндылықтарға сәйкес бейнеленген. Шығармалар арқылы байлықтың этикалық, рухани және әлеуметтік әсерлері ашылып, адамзат қоғамындағы негізгі мәселелер ретінде қарастырылған. Ағылшын тілділер санасындағы «байлық-кедейлік» бинарлық оппозициясы әрқашан қоғамның әлеуметтік және моральдық құрылымын бейнелейтін маңызды концепт ретінде қалыптасқан. Қазіргі заманғы ағылшын тілді қоғамда байлық пен кедейлік ұғымдары көбіне капиталистік жүйенің нәтижесі ретінде қарастырылады. Байлық еркіндік пен мүмкіндік ретінде сипатталады, ал кедейлік – шектеулер мен әлеуметтік теңсіздіктің көрінісі. Алайда, бұл түсініктердің әлеуметтік және моральдық қырлары әлі де өзекті болып қала береді. Барлық кезеңде байлық та, кедейлік те екі түрлі реңкпен айқындалады. Бір кезеңде байлық рухани өлім мен адамгершіліктен алшақтататын құндылық ретінде, ал кедейлік  рухани байлықтың, жан тазалығының кепілі ретінде бейнеленеді. Енді бірінде байлық еңбекқорлық, даналық ретінде көрінде, кедейлік жалқаулықпен, ақылсыздықпен байланыстырылады. Сондай-ақ, байлық әлеуметтік мәртебе, материалдық қолжетімділік аясында, кедейлік рухани кемшілік емес, керісінше рухани тұрғыдан «толыққан азық» ретінде көрсетіледі. Осындай екі түрлі реңк қазақ және ағылшын тілді әдебиетте барлық кезеңде сипатталады. 
Кедейлікке қатысты қазақ мәдениеті мейірімділік пен көмек көрсетуді жоғары қояды. «Кедейдің күні кісіден» деген мақал кедейліктің тәуелділік сипатын айқындаса, «Жақсылық қылсаң, жарты түйеңнен қыл» деген нақыл қиын жағдайда қалған адамға қолдау көрсетуге шақырады. Қазақ және ағылшын тілділер санасындағы «байлық-кедейлік» бинарлық оппозициясының ұқсастықтары:
1. Материалдық және рухани тұрғыдан қарау: екі мәдениетте де байлық пен кедейлік тек материалдық емес, рухани құндылықтармен тығыз байланысты. Қазақ мәдениетінде ол құт пен берекеге негізделсе, ағылшын мәдениетінде байлық ақыл мен адалдықпен байланысты.
2. Байлық пен биліктің байланысы: Қазақ және ағылшын мәдениетінде байлық билікке жетудің немесе оны сақтаудың құралы ретінде қарастырылады.
3. Кедейліктің тәуелділік сипаты: екі мәдениетте де кедейлік адамның еркіндігін шектейтін, оны басқаға тәуелді ететін құбылыс ретінде сипатталады.
Қазақ және ағылшын тілділер санасындағы «байлық-кедейлік» бинарлық оппозициясының айырмашылықтары:
1. Архетиптік түсініктер: қазақ мәдениетінде ол аштық-тоқтық, малдың молдығы немесе жоқтығымен байланыстырылса, ағылшын мәдениетінде байлықтың архетипі билік пен ықпалға негізделеді.
2. Гендерлік бейнелеу: қазақ фольклорында байлық тек ер адамдардың бейнесі арқылы беріледі. Ал, ағылшын мәдениетінде байлық пен кедейлік гендерлік тұрғыдан әртүрлі сипатталады. Байлыққа теріс жолмен жету ерлермен байланыстырылса, адал еңбек пен даналық арқылы баю әйелдерге тән. 
3. Қоғамдық жауапкершілік: қазақ мәдениетінде байлық қоғамның игілігі үшін пайдаланылуы тиіс құндылық ретінде қарастырылады, ал, ағылшын мәдениетінде байлық көбіне жеке тұлғаның еркіндігін арттыруға бағытталған.
Қазақ және ағылшын тілділердің санасында байлық пен кедейлік ұғымдары тарихи, әлеуметтік және мәдени ерекшеліктерге сәйкес қалыптасқан. Ұқсастықтары олардың адамзаттың ортақ құндылықтарына негізделгенін көрсетсе, айырмашылықтары әрбір ұлттың өзіндік дүниетанымы мен тарихи даму жолын айқындайды. Байлық пен кедейлік ұғымдарын түсіну әрбір мәдениеттің құндылықтарын, философиялық көзқарастарын және әлеуметтік құрылымын тереңірек зерттеуге мүмкіндік береді. Екі ұғым да адамзаттың даму тарихында маңызды рөл атқарып, ұлттардың өзіндік болмысын көрсететін басты факторлардың бірі болып қала береді.

ҚОСЫМША А

«Байлық-кедейлік» концептісінің қазақ, ағылшын тіліндегі көрінісі

Кесте А.1 – «Кедейлік» концептісінің қазақ тіліндегі көрінісі
	Модель атауы
	Фразеологизмдер, тіркестер
	Мақал-мәтелдер

	1
	2
	3

	Кедейлік – әлеуметтік әділетсіздік
	Кедейдің көк есегі өлгендей 


	Аш бала
Тоқ баламен ойнамайды,
Тоқ бала
Аш болам деп ойламайды.

Аспанға киіз жауғанда,
Сорлыға ұлтарақ та тимепті.

Кедей менен бай жолдас болмас,
Қасқыр менен қой жолдас болмас.
Бай атқа мінсе құтты болсын дейді,
Кедей атқа мінсе қайдан алдың дейді.

Қойың болмаса, байлыққа ойың болмасын.

Қасқыр ішігі бар кісі
Жолдасының тоңғанын білмес.

Барлық жарастырады, жоқтық таластырады.

Біреуге мал қайғы, 
Біреуге жан қайғы.

	Кедейлік – сынақ
	Кедейліктің тауқыметін тарту 

Кедейлікке қасқырша төзу 

Кедейліктің жүгенін кию

Кедейліктің қамытын шешу 
	Басқа түссе – баспақшыл.

Тіленшіге жел қарсы.



	Кедейлік – рухани байлықтың бастауы
	
	Жарлы болсаң да арлы бол.

Адамды тарлық шынықтырады,
Адамгершілікті барлық ұмыттырады.

Жоқтық ұят емес,
Байлық мұрат емес.

Жұтаған шүкірге тоймайды.

	А.1-кестенің жалғасы


	1
	2
	3

	Кедейлік – ауыртпалық
	Кедейліктің қамытын кию 

Аштықтың құрығына түсу 

Кедейліктің тас қамалында болу 

Кедейліктің көлеңкесінде өмір сүру 

Кедейліктің айдағында жүру 
	Жоқшылық жомарт елдің қолын байлар

Құсы жоққа тұрымтай
Сұңқармен тең
Аты жоққа қотыр тай
Тұлпармен тең.

Етік жамағанды көрдік,
Тақия жамағанды көрмедік.

Жуан жіңішкергенше, жіңішке үзілер.

Жаяушылық тартқанда,
Жүрмес есек ат болар.
Қарын қатты ашқанда,
Қара талқан қант болар.

Аш атасын тыңдамас.
Түйесі жоқ ауылға тайлақ атан көрінеді.
 
Кедейге өлең айтқан да — шығын.

Қалтасында тиыны жоқ түйенің тісін ашып көреді.
Еліктің мойнын оқ кеседі,
Ердің мойнын жоқ кеседі.
 
Қарны ашқанға қара нан да май татыр.
Шөлдегенге қара су да бал татыр.

Жарлылығын жасырған жарымас.

Жарлы байғұс жаманар,
Жаманар да қуанар.

Аштың ақылы тамағында.
Жаяудың ақылы табанында.

Адасқанға — жұлдыз айдай,
Қарны ашқанға — көже майдай.
 Алпыс қарсақ ат болмас.
 Жоққа жүйрік жетпейді.
 
Жоқ болса, тұз да қат.

Арық атқа қамшы жау,
Жыртық үйге тамшы жау.


Кесте А.2 – «Байлық» концептісінің қазақ тіліндегі көрінісі	
	Модель атауы
	Фразеологизмдер, тіркестер
	Мақал-мәтелдер

	1
	2
	3

	Байлық – үстемдік
	Ақшамен талтаңдау

Жегенің артыңда, жемегенің алдыңда

Төрт түлігі сай

Дәулет біту

Малға бөгу
	Бай балпаң келер,
Жарлы жалаң келер.

Аузы қисық болса да, байдың баласы сөйлесін.

Бай мақтанса табылар,
Кедей мақтанса шабылар.

Ақша ашпайтын құлып жоқ.

Базар ақшалыға базар, ақшасызға назар.

Барымтаны бай алады,
Бәлесі кедейге қалады.

	Байлық – сынақ
	Байлығымен шірену

	Алтын көрсе періште жолдан таяды.

Көтере алмаған қосып арқалайды.

	Байлық – сараңдық
	Қалтасы қалың, қолы қысқа
	Бай аузында семіз сөз.

Түйе сойған ешкі сойғаннан дәметіпті.
 Қас екеніңді қабағыңнан танимын,
Сараң екеніңді табағыңнан танимын.

Сараң да бір, сасық су да бір.
 
Қас сараң өз тамағын өзінен тығады.
 
Берместің асы піспес,
Қазаны оттан түспес.
 
Берместің сылтауы көп.

Жарлы – жомарт,
Бай – нәмарт. 

Байдан пайда артылмас.

	Байлық – уақытша игілік
	Малдың баянсыз болуы.

Өткінші дүниеге қол созу.
	Байлық – қолдың кірі.

Байлық бір жұттық.

	Байлық – рухани азғындық
	
	Бай бауырын танымас,
Сауда досқа қарамас.

Байдың қатыны өлсе, төсек жаңғырар,
Жарлының қатыны өлсе, басы қаңғырар.

Біреу тойып секіреді,
Біреу тоңып секіреді.

Жақсы арына құл,
Жаман малына құл.	

	А.2-кестенің жалғасы


	1
	2
	3

	
	
	Ақылды арын қорғайды,
Сараң малын қорғайды.

Жаңа байыған жақынын да танымас.

	Байлық – қауымның игілігі
	Асар жасау
	Ағайының бай болса — шайнағаның май болар

Бай болсаң, халқыңа пайдаң тисін.

Ағайыннан алтын тыққан аштан өлер.



Кесте А.3 – «Байлық» концептісінің ағылшын тіліндегі көрінісі

	Модель атауы
	Фразеологизмдер, тіркестер
	Мақал-мәтелдер

	1
	2
	3

	Байлық– молшылық 
	· to amass a fortune (байлық жинау);
· to be rolling in money (ақшаға шомылу);
· to have deep pockets (аса бай болу);
· to be loaded (қалталы болу);
· to be in the money (байып кету);
· to rake in the money (ақшаны күректеп табу);
· to strike it rich (ойда жоқта байып кету);
· to be worth a mint (тұтас байлығындай);
· to be sitting on a goldmine (алтынның ішінде туылу);
· to live in the lap of luxury – (сән-салтанатпен өмір сүру);
· to be filthy rich (байлығына есеп жоқ);
· to be well-heeled (бай болу);
· to be well-off (ақшалай жаңдайының болуы);
to be moneyed (ауқатты болу);
· to be in clover (ақшаның ішінде жүзу;
· to be on easy street (ақшалай жағдайының тәуір болуы);
· to be in high cotton, to be in fat city (молшылықта өмір сүру);
· to be on top of the heap (байлықтың шыңына жету);
· to be in the chips (аса бай болу);
· to have a blank check (байлығының шегі болмау).
	The rich man’s wealth is his strong city (Байдың байлығы – оның қамалы.


	А.3-кестенің жалғасы


	1
	2
	3

	Байлық – билік
	· money talks (ақша бәрін шешеді);
· to have clout (қоғамдағы ықпалға ие болу;
· to have financial muscle (жағ дайды басқаратын күшке ие);
· to have the golden key (ма ңызды ресурстарды иеленуші);
· to grease the wheels (ақшаға сатып алу);
· to buy one’s way in (ақшаның арқасында лауазымға ие болу);
· to open doors (өз байлы ғының арқасында мүмкіндіктер қалыптастыру);
· to grease the wheels (жұмысты ақшамен жеңілдету);
· to hold the purse strings (ақшаны бақылау);
· to pull the strings (адамдарды ақшамен басқару);
	Money makes the mare go (Ақша бәрін шешеді)	

The rich rule over the poor (Байлар кедейлерге билік етеді)

Where there is money, there is power (Ақша бар жерде билік бар.

He who pays the piper calls the tune (Ақшасын төлеген адам билейді)

Wealth is power (Байлық – билік)

	Байлық – сынақ 
	· to be blinded by greed (Ашкөздіктен соқыр болу)
· to sell one’s soul for money (Ақша үшін жанын сату)
· to be a slave to wealth (Байлықтың құлы болу)
· to hoard riches (Байлық жинап, оны пайдаланбау)

	Easy come, easy go. (Оңай келген нәрсе оңай кетеді)
You can’t take it with you (Ақшаны о дүниеге алып кете алмайсың)
The love of money is the root of all evil. (Ақшаға деген махаббат – барлық жамандықтың бастауы)
You can’t serve both God and money (Құдай мен ақшаны бірдей ұстану мүмкін емес)
Money can’t buy happiness (Бақыт ақшаға сатылмайды)
The more money, the more problems (Ақша көбейген сайын қиындықтар да көбейеді)

	Байлық – еңбекқорлық 
	· to earn one’s bread and butter. – Нанды өз еңбегімен табу;
· to pull oneself up by one’s bootstraps. – Өз күшімен жетістікке жету..

	Early to bed and early to rise makes a man healthy, wealthy, and wise (Ерте тұрған еркектің ырысы артық)
Industry is the mother of prosperity (Еңбек – байлықтың анасы)
Wealth comes from diligence (Байлық еңбекпен келеді)

	Байлық – уақытша нәрсе

	· to go from rags to riches and back again. (Кедейліктен байлыққа және керісінше көшу)
· to have fleeting wealth (Уақытша байлыққа ие болу)
	You can’t take it with you. (Байлықты о дүниеге алып бара алмайсың)
Today rich, tomorrow poor (Бүгін бай, ертең кедей)


	А.3-кестенің жалғасы


	1
	2
	3

	
	· to let riches slip through one’s fingers (Байлықты уысыңнан шығарып алу)
	The rich man’s wealth is his fortress, but it can crumble (Байдың байлығы – оның қорғаны, бірақ ол құлауы мүмкін)

	Байлық – жауапкершілік 
	· to pay the price of wealth (Байлық үшін құн төлеу);
· to be burdened by riches (Байлықтың ауыртпалығын сезіну);
· to guard one’s fortune (Байлығын қорғау)

	Heavy lies the head that wears the crown (Тәж киген бас ауыр)
Wealth brings problems as well as solutions (Байлық мәселелерді шешумен қатар, жаңа мәселелерді тудырады)
Riches are a burden. (Байлық – ауыртпалық)

	Байлық – білім
	‒ to multiply wealth through education. – Білім арқылы байлықты көбейту.
.
	Knowledge is the best wealth (Білім – ең жақсы байлық)
A wise man invests his wealth in learning (Ақылды адам байлығын білімге жұмсайды)
He who spends wisely becomes richer (Ақшаны дұрыс жұмсаған адам бай болады)
(Plant seeds of knowledge to grow wealth. – Байлықты білім дәнін егу арқылы өсір)



Кесте А.4 – «Кедейлік» концептісінің ағылшын тіліндегі көрінісі
	Модель атауы
	Фразеологизмдер, тіркестер
	Мақал-мәтелдер

	1
	2
	3

	Кедейлік – тапшылық 
	· to be down and out. – Қаржылық және әлеуметтік қиындықта болу;
· to be dirt poor. – Өте кедей болу;
· to be as poor as a church mouse. – Шіркеудің тышқанындай кедей болу;
· to be flat broke. – Мүлдем ақшасыз қалу;
· to be on the breadline. – Аштық шегінде болу.
	Poverty is no sin, but it’s terribly inconvenient (Кедейлік күнә емес, бірақ өте қолайсыз)
Beggars can’t be choosers (Кедейлер таңдау жасай алмайды)
Poverty breeds dependency (Кедейлік тәуелділікті тудырады)


	Кедейлік – рухани тазалық
	· to be rich in heart. – Жүрегі бай болу Rich in spirit, poor in wealth. – Рухани бай, бірақ материалдық тұрғыдан кедей;
· to be rich in spirit. – Рухани бай болу;
· to appreciate what you have. – Бар нәрсені бағалау;

	Better poor and honest than rich and dishonest (Адал кедей болған өтірікші бай болғаннан артық)
Poverty is the mother of simplicity. (Кедейлік – қарапайымдылықтың анасы)
Poverty teaches a man to pray (Кедейлік адамды дұғаға үйретеді)

	А.4-кестенің жалғасы


	1
	2
	3

	
	· to live beyond material needs. – Материалдық қажеттіліктер ден жоғары болу;
to be content with less. – Аз нәрсеге қанағат ету.
	The best things in life are free (Өмірдегі ең жақсы нәрселер тегін тұрады)
A man’s worth is not measured by his wealth (Адамның құндылығы оның байлығымен өлшенбейді)
Poverty may be the road to virtue. (Кедейлік ізгілікке жол болуы мүмкін)
He is richest who is content with the least. (Азға қанағат еткен адам ең бай)
Virtue is better than wealth (Ізгілік байлықтан артық)
Poverty may be the road to virtue (Кедейлік – ізгілікке жол)

	Кедейлік – әлеуметтік әділетсіздік
	· to be born on the wrong side of the tracks (Кедей Отбасында дүниеге келу;
· to fall through the cracks (Қоғамдық қолдаудан тыс қалу);
· to be at the bottom of the ladder (Қоғамдағы ең төменгі сатыда болу);
· to be a victim of inequality (Теңсіздіктің құрбаны болу);
· to be ignored by the system (Жүйе тарапынан еленбеу)

	The rich get richer, and the poor get poorer (Байлар байи түседі, ал, кедейлер одан Poverty is the worst form of violence. (Кедейлік – зорлық-зомбылықтың ең нашар түрі)
A rich man’s joke is always funny. (Бай адамның әзілі әрдайым күлкілі)
Poverty hides no flaws (Кедейлік кемшіліктерді жасыра алмайды)
A poor man is always blamed (Кедей адам әрқашан кінәлі)
A rich man’s wealth is his strong city, but poverty is the ruin of the poor (Байдың байлығы – оның қамалы, ал кедейлік – кедейдің тұзағы)
The poor man has no voice (Кедейдің дауысы естілмейді)

	Кедейлік – ауыртпалық пен қорқыныш көзі
	· to live on the edge. (Өмір сүру үшін ресурстардың жеткіліксіз болуы);
· to scrape by (Әрең күн көру);
· to be in dire straits. (Өте қиын қаржылық жағдайда болу);
· to feel the pinch. (Ақшаның жетіспеушілігін қатты сезіну);
· to live paycheck to paycheck (Жалақыдан жалақыға дейін әрең өмір сүру)

	Poverty is pain (Кедейлік – азап)
He who is poor is always in need (Кедей адам әрдайым мұқтаж)
Poverty takes away hope (Кедейлік үмітті тартып алады)
Poverty is the shadow of death (Кедейлік – өлімнің көлеңкесі)
Poverty robs a man of dignity (Кедейлік адамның абыройын тартып алады)
A poor man has no friends (Кедейдің досы болмайды)


	А.4-кестенің жалғасы


	1
	2
	3

	
	
	The poor man is always blamed (Кедей адам әрқашан кінәлі)
A poor man is often judged before he is heard (Кедей адамды естімес бұрын сынайды)
The rich command, the poor obey (Байлар бұйырады, кедейлер бағынады)
A poor man is a stranger in his own land. (Кедей адам өз жерінде де жат)
To be poor is to be powerless (Кедей болу – әлсіз болу)
The poor man’s word is rarely believed (Кедейдің сөзіне сирек сенеді)

	Кедейлік – өмірдің өткінші кезеңі
	· to climb out of poverty (Кедейліктен шығу);
· to fight one’s way out (Кедейліктен күрес арқылы шығу)

	Poverty is no bar to success (Кедейлік табысқа жетуге кедергі емес)
From rags to riches (Кедейліктен байлыққа жету)
Poverty is only a stepping stone (Кедейлік – табысқа жетудің баспалдағы)

	Кедейлік – тағдырдың нәтижесі
	· to fall victim to circumstances (Жағдайдың құрбаны болу);
· to be dealt a bad hand (Тағдырдан теперіш көру);
· to be caught in the crossfire (Қиын жағдайлардың ортасын да қалу);
· to be hit hard by life (Өмірдің соққысына ұшырау)
	The poor are victims of circumstance (Кедейлер – жағдайдың құрбаны)
Poverty comes uninvited (Кедейлік шақырылмаған қонақ болып келеді)
A poor man’s lot is seldom easy (Кедей адамның тағдыры жеңіл емес)
It rains hardest on the poorest man’s roof. (Ең қатты жаңбыр кедей үйінің төбесіне жауады)

